text:
Friday, 31 August 2007
Creative Zen Stone Plus
尋日買o左部 mp3 機仔俾妹仔用, 因為佢呢排發燒興聽楊宗緯, 問有冇 d 平到廿蚊一部o既 mp3 機. 呢部都 ok, 算係平o野 (不過當然唔可能係廿皮), 有 2 GB, creative d 聲唔錯.
雖然係好輕巧, 不過個質感真係"膠"o左 d, 好似細路仔 d 玩具咁, 感覺上 (可能事實上亦一樣) 大力 d 都會握爆.
同埋個 menu 有少少難控制, 唔係複雜, 而係反應有少少慢, 冇 ipod 咁 responsive. 不過當然, 同價o既 ipod shuffle 根本冇 menu 可以睇, 所以總係有好過冇.
耶穌, 亞那路的兒子
Jesus ben Ananus o係聖殿被毀o既四年前開始o係街度周圍行, 大聲叫囂話聖殿同以色列人都要受審判. 有 d 猶太人版本o既"左仔"捉o左佢打, 問佢做乜o係度亂 up, 丙到佢火車頭咁, 但係呢個 Jesus 乜都冇解釋, 只係重複之前講開o既o野. 後來唔單止猶太人, 連羅馬官員 Albinus (即係做本丟彼拉多個位o既人, 不過o個時彼拉多已經俾人炒o左) 都捉佢去審一輪. 不過呢個 Jesus 好好彩, d 羅馬人認為佢係痴線佬, 所以放佢走.
呢個故事唔知有幾真, 不過同聖經入面o個個耶穌遇上o既事有 d 似. o係 synoptic gospels 入面, 耶穌入到耶路撒冷之後走去聖殿踢竇, 當耶穌被審o個時又有人話耶穌講過佢會毀滅聖殿同埋三日來再起返佢. 即是話, 耶穌被人捉, 被人審, 都係因為佢做出o左 d 反聖殿o既行為同埋言論. 呢個經過同 Jesus ben Ananus o既經歷差唔多, 係一個合理o既 historical context.
BAR 送 DVD
ps, 個 website 要用 IE 先開到, 頭先我用 firefox 搞o左一輪先發覺.
Thursday, 30 August 2007
Raymond Brown: Johannine community
1) 約翰福音成書前: 呢個 group 入面有個重要o既人物, 就係後來約翰福音裡面出現o個個"愛徒". 呢個人唔係十二門徒之一, 不過係耶穌在世o個時o既其中一個追隨者. o係呢個 group 入面, 呢個"愛徒"以耶穌見證人o既身份成為龍頭阿哥. 佢地對基督o既了解應該同其他信徒 (e.g., 馬可福音) 差唔多, 算係 low christology.
2) 約翰福音成書o個時: 去到呢個時期, 呢個 group 同猶太人o既會堂 (synagogue) 發生強烈衝突, 可能因為呢個約翰 group 入面連撒馬利亞人都有. 所以約翰福音入面有幾個地方 (e.g., 耶穌醫好天生盲眼人o既故事) 都有提及 aposynagogos, 俾人踢出會堂. 同埋約翰福音入面, 耶穌成日同人有爭執, 而佢o既敵人, 福音成日叫佢地做 Iudaioi (the Jews/Judeans). 所以 Brown 認為, 當福音成書o個時, 約翰 group 已經自猶太會堂分裂o左出o黎 (又或者講, 佢地俾人趕走). 福音亦有個清楚, 係人都睇到o既 high christology, 耶穌好似神人咁, 係道理真理生命, 又係生命麵包, 又係生命之泉, 唔係普通人類咁簡單. 約翰 group d 人, 可能會認為佢地呢個對耶穌o既了解先係正確, 比其他基督徒都更加正確, 福音裡面可能有則面寫到. 例如, 約翰 20 話, 愛徒同彼得跑去睇耶穌個空墓, 先到o既係愛徒, 彼得睇到 r 晒頭, 唔明白, 但係愛徒就明白空墓代表乜. 去到約翰 21 又係咁, 當耶穌出現o個時, 亦係愛徒先睇到o個個係耶穌, 彼得聽到愛徒教路先知道. 所以, 呢段日子係約翰 group 同其他 group 分裂o既時期.
3) 約翰一二三書o既時候: 約翰 group 內部分裂. 佢地都視約翰福音為重要o既經典, 但係佢地對福音o既了解唔同. 一方o既 stance 比較貼近後來o既 so-called "greater church", 另一方就流向後來 docetic gnosticism o既方向.
4) 約翰二三書後: 去到呢個地步, 已經係約翰 group 消失, 被吸收入去 greater church o既時候.
Alone
呢齣戲個故事幾 懸疑, 慢慢睇落去先會發現個女主角同佢個姊妹o既故事, 一邊又不斷有個女主角俾鬼嚇到彈起o既橋段, 一路追睇落去完全唔覺悶, 個節奏控制得好好. 理論上齣戲要慢慢睇到去中間 d 觀眾先會發現個女主角原來係連體嬰, 不過當然, 齣戲個中文俾人改做"連體陰", 再加上張 poster, 觀眾睇怕一早就已經知道. 不過去到臨尾, 個故事另有個 twist, 係一個早有安排, 之前隻鬼出現o個時不斷俾 hints 觀眾o既 twist. 所以去到o個到, 觀眾諗返轉頭, 就會有"係喎"咁o既滿意想法. 不過其實個 twist 都有 d 唔合理, 現實中冇乜可能會實行到, 不過我覺得都算可以接受, o係鬼片o既 context 入面 ok 啦.
已經好耐冇試過睇鬼片覺得咁 satisfied. 我覺得好過西片o既 28 weeks later, 好過港產片o既降頭. 呢個泰國導演拍呢類鬼片係有一手, 好o岩我呢類鬼片迷睇.
Sunday, 26 August 2007
28 Weeks Later: 咬死 d 細路佢啦!!!
一向都鍾意睇喪屍片. 第一集 d 人都話好睇, 我就覺得只係一般, 因為去到後半做做下都唔似喪屍片. 最大o既成就係 d 喪屍有新意, 識走識跑, 後來 Dawn of the Day 用呢類喪屍就拍得好刺激. 28 Weeks Later 同上集唔同, 由頭到尾都係喪屍片. 同埋多數喪屍片開始o個時都已經周街喪屍, 但係呢集就唔係, 開始o個時英國已經冇晒喪屍, 不過後來觀眾可以睇住點樣又再爆發喪屍瘟疫.
上集有 Cilian Murphy, 今集 d 演員就冇咁討喜, 尤其係o個兩條細路. 根本成單o野就係兩個細路扭計無厘頭走返屋企搵相搞出o黎. 大佬, 你兩個自己自以為是, 話掛住阿媽, 搞到周街喪屍, 你愛阿媽, 但係其他被你唔覺意害死o個 d 人都有阿媽生o架. 所以齣戲做冇幾耐, 我就同妹仔講, 我最希望呢兩條細路o係後面會死得好慘, 最好俾人分屍.
其實齣戲仲有其他唔 make sense o既地方. 例如, 一個普通人雖然話因為工作關係, 所以會有張 all access pass, 但係呢張 pass 有乜可能會去到軍事基地, 去到最機密o既地方都仲有用. 仲有, 戲入面有個軍人, 佢接到命令要殺晒所有人, 但係因為 d 走難者當中有個細路, 佢唔忍心, 所以反而想帶佢地走. 咁都 ok, 但係佢o係帶 d 人走o既途中竟然開槍射殺自己 d 同僚. 因為要救一個無辜o既陌生人而去殺死另一個同樣係無辜o既人, 我就點都諗唔明背後o既邏輯.
不過呢齣戲喪屍夠多, 死唔少人, 所以都好有娛樂性. 最令人不滿係戲中o個兩個可謂"惡貫滿刑"o既細路最後冇慘死o係我面前, 未免令人有點耿耿於懷.
Saturday, 25 August 2007
Reign Over Me
頭先無所事事, 睇o左齣好正o既戲. 我本來都唔鍾意睇 drama, 點知呢齣睇落有驚喜. 我最鍾意係雖然個故事非常沉重, 係一個好 sad o既故事, Adam Sandler 全家都o係 911 入面死晒, 變成一個精神有 d 失常o既人, 慘到無倫. 但係睇緊齣戲o個時有好多地方我都有睇到大笑出o黎, 因為有 d 對白實在寫得好抵死, Sandler 同 Cheadle 又算係有幽默感o既演員, 所以成日都係有幾分鐘笑一輪, 但係到 Sandler 俾人強迫去回憶返以前 d o野o個時個氣氛又變返好慘, 所以由頭到尾都睇得投入, 好好睇.
同埋有 d 意想不到, Sandler 同 Cheadle 之間化學作用好好, 老友鬼鬼 feel 一流. Don Cheadle 做得好係意料中事, 諗唔到 Sandler 都幾正, 同個角色幾夾.
Friday, 24 August 2007
Square-Enix Shop
...點知比錢先發覺加拿大地址係唔 work o架... 辣塊媽媽 : (
Wednesday, 22 August 2007
基督徒大戰哈利波特
個作者胡志偉話, 唔單止呢篇文章, 佢仲開過講座討論呢個問題. 我唔係要講佢呢篇文章o既內容, 而係覺得好驚訝而家香港教會竟然有需要討論個咁o既 topic. 真係好痴線. 我一早就已經覺得, 雖然華人教會一向都當馬丁路德係神, 強調因信稱義當為律法, 而守律法就係最最最最差o既行為, 但係偏偏華人教會就最多o野唔可以做, 做呢樣o個樣都會俾人請去傾計, "關心"你. 如果你唔肯認錯 (即使係你認為自己冇錯, 因為聖經冇話你錯), 你就會被邊緣化, 牧師會o係祈禱會呼籲教友為你代禱, 希望你可以早日回頭...
而家仲搞到連邊本小說睇得邊本唔睇得都要討論? 咪咁痴線啦, 唔好俾自己 d 仔女睇電視, 出街, 同朋友講電話啦笨.
Tuesday, 21 August 2007
Schweitzer quote
Since all [Paul's] concepts and thoughts are rooted in eschatology, those who labour to explain him on the basis of Hellenism are like a man who should bring water from a long distance in leaky watering-cans in order to water a garden lying beside a stream.我都相當同意佢o既講法, 因為o係加拉太書 1 同埋腓立比書 3 度, 保羅都強調自己o既猶太教背景, 佢比同年紀o既人都更長進, 係正宗希伯來人, 法利賽人, o係律法上無可指責. 不過佢又唔o岩得晒, 因為 Martin Hengel 指出第一世紀o既猶太教受好多 Hellenism 影響, 保羅肯定亦唔例外. 好似林後o個句"上帝帥領我地誇勝," 就係好 Greek o既 expression.
加拉太書 3.10: 五條路線
呢句說話入面, 保羅講到點解依從 "works of the law" o既人會o係一個詛咒之下. 因為申命記 27.26 講到, 所有唔依從晒所有律法, 去做呢 d 律法, o既人都要受詛咒. 呢句申命記o既說話就成為保羅呢個 argument o既基礎. 表面上就好簡單, 但係如果我地問: 咁保羅佢自己又點了解申命記呢句說話, 佢又認為呢句說話入面邊一度先係重心呢? 點解佢會 quote 申命記呢句經文呢? 學者主要有五種解釋, 個個都唔同o既. 以下係 summary:
1) 傳統路線. 如果比較一下申命記 27.26 o 係希伯來文同埋希臘文o既版本, 我地會發覺有一個好大o既出入: 就係希臘文 (亦即是保羅 quote o既版本) 多o左兩個"all"字. 而一個傳統解釋就係話, 保羅認為唔可能有人可以做晒"所有"律法, 大不了都係做大部份律法, 但係冇人可以守律法守到完美, 所以所有人都注定o係詛咒入面. 呢個解釋o既問題係, 保羅佢自己似乎唔係咁睇律法個喎. o係腓立比書 3.6 o個度, 保羅講到佢o既背景, 就家族, 佢係希伯來人, 就守律法, 佢係法利賽人, 就熱心, 佢追殺教會, 就律法, 佢係 amemptos, 完美. 所以佢自己可能就係一個可以守晒所有律法o既人. 而且, 要守晒所有律法, 其實冇乜咁難, 因為我地唔可以忘記, 律法個系統入面包括有 sacrifice. 一個破o左律法o既人, 只要去做 sacrifice, 承認自己錯o左, 咁就算係守晒所有律法.
2) 人類學路線. R. Bultmann 認為人性係本衰o既, 佢地唯一可以做o既就係認衰, 而一個人可以做得最錯o既就係唔知衰, 以為自己可以靠自己做得 d 乜. 所以同傳統路線唔同, Bultmann o既著眼點o係 "to do them" o個度. 即是話, d 守律法o既人被詛咒唔係因為守律法守得唔夠完美, 而係因為佢地去守律法. 無論守得好, 守得唔好, 守律法就係衰, 就係自以為是, 以為自己可以解決罪o既問題. 呢個解釋好有問題, 因為申命記 27.26 前半句講到明, "cursed is everyone who does NOT abide by all the things written in the book of the law," 而 Bultmann 就倒轉, 話 d 人被詛咒係因為佢地守律法, 變成申命記o係一句說話入面有好大個矛盾.
3) 民族主義路線. James Dunn 話, d 守律法o既人受詛咒係因為佢地守o既律法係 "national badges", 例如割禮. 所以呢 d 守律法o既人就將 d 外邦人排於教會門外, 完全唔係神咁樣計劃. 之前我地睇過, 傳統路線將佢地o既視線放晒o係"所有律法"呢幾個字上面, 呢個民族主義路線就相反, 完全 ignore 呢幾隻字. 而呢個, 我相信係問題所在, 因為申命記 (同埋保羅) 講緊o既係"所有律法", 而唔係純粹o個 d "national badges".
4) 修辭路線. E.P. Sanders 話, 保羅 quote 申命記 27.26 只有一個原因, 只係因為呢段經文有"律法"同埋"詛咒"呢兩個詞語. 保羅想講明律法會帶來詛咒, 又咁o岩申命記 27.26 係呢一句短短o既文字裡頭又有呢兩個 terms, 所以保羅就 quote 佢出o黎. 所以申命記 27.26 本來講乜係亳無關係, 入面o個句"所有律法"亦唔係重點所在. 呢個簡單o既解釋唔係冇可能, 但係話以保羅一個自細就熟讀聖經o既人o黎講, 當佢 quote 一句經文, 如果話佢 quote o既時候完全冇o個句經文o既前文後理o係腦海入面, 咁又有 d 奇怪, 直頭係唔自然.
5) 歷史路線. N.T. Wright, F. Thielman, J. M. Scott 認為, 申命記 27.26 o既前文後理對了解加拉太書 3.10 好重要. 簡單講, 申命記講o既詛咒係 exile, 而事實上, 以色列亦真係有受o左呢個詛咒, 食到應一應. 雖然, o係公元前第六世紀尾段, 波斯國比 d 以色列人返去以色列地, 起返佢地個聖殿, 但係近期好多研究都指出, 其實即使o係回歸後, 好多以色列人依然認為佢地仲未"回歸"得晒, 未算係復國, 詛咒依然o係度. 所以保羅o係呢度就話, 雖然理論上守律法唔係唔可能, 但係你地要記得, 從史實o既角度, 以色列當時就係守律法守出事, 個詛咒到今時今日都仲o係度, 加拉太書 3.13 話個詛咒要靠耶穌釘十字架先搞得掂. 你地o既前輩搞成咁, 咁你係咪仲要中個頭埋去先?
當然仲有好多其他種解釋, 講都講唔晒咁多, 不過以我了解, 最出位就係呢五個說法.
"宇宙中有一位真神", so?
================
某 國 想 用 科 學 方 法 宣 傳 無 神 , 以 博 群 眾 同 情 . 遂 在 廣 場 築 臺 , 當 眾 宣 講 , 並 請 三 位 博 士 擔 任 講 員 . 第 一 位 是 天 文 博 士 , 當 他 上 臺 , 解 釋 許 多 無 神 理 由 以 後 , 使 大 聲 說 道 : 「 我 用 望 遠 鏡 觀 察 宇 宙 二 十 年 之 久 , 從 未 看 見 過 神 , 所 以 神 一 定 是 沒 有 的 . 」 因 此 博 得 大 眾 掌 聲 不 少 . 第 二 位 是 醫 學 博 士 , 講 完 許 多 人 類 絕 無 靈 魂 之 理 以 後 , 末 謂 我 曾 解 剖 屍 體 百 具 以 上 , 細 察 各 部 , 從 未 發 現 靈 魂 寄 托 之 處 , 它 在 心 臟 中 呢 ? 在 頭 腦 中 呢 ? 還 是 在 血 液 中 呢 ? 我 皆 解 剖 驗 過 , 數 十 年 之 久 , 未 曾 見 到 , 所 以 靈 魂 一 定 沒 有 , 又 是 掌 聲 雷 動 . 第 三 位 女 博 士 慢 步 上 臺 , 她 是 倫 理 專 家 , 她 說 人 死 如 燈 滅 , 死 了 死 了 , 一 死 就 了 . 絕 無 天 堂 地 獄 , 絕 無 永 生 審 判 之 事 , 我 曾 遍 讀 古 今 中 外 各 書 , 皆 無 此 項 記 載 .
三 位 博 士 講 完 之 後 , 主 席 乃 向 民 眾 宣 告 : 無 論 何 人 , 如 對 三 位 博 士 所 講 無 神 理 由 還 有 不 滿 之 處 , 或 有 辯 正 的 話 , 均 可 公 開 提 出 討 論 . 等 了 許 久 , 無 人 提 出 反 駁 , 正 當 要 在 勝 利 之 中 結 束 此 一 宣 傳 大 會 之 時 , 一 位 鄉 下 老 太 婆 , 進 到 臺 前 , 對 主 席 說 : 「 我 也 可 以 提 出 幾 個 反 問 嗎 ? 」 主 席 說 : 「 歡 迎 之 至 . 」 於 是 老 太 婆 向 第 一 位 博 士 說 : 「 你 用 望 遠 鏡 望 了 二 十 年 , 你 望 見 過 風 嗎 ? 它 是 甚 麼 形 狀 呢 ? 」 博 士 說 : 「 用 望 遠 鏡 如 何 能 看 見 風 呢 ? 」 老 太 婆 說 : 「 世 界 上 有 沒 有 風 呢 ? 你 用 望 遠 鏡 看 不 見 風 , 不 能 說 世 上 沒 有 風 . 難 道 你 能 用 望 遠 鏡 望 神 嗎 ? 你 用 望 遠 鏡 望 不 見 神 你 能 說 無 神 嗎 ? 」 博 士 終 為 之 語 塞 . 又 轉 向 第 二 位 博 士 道 : 「 你 愛 不 愛 你 的 太 太 ? 」 博 士 答 道 : 「 我 愛 我 太 太 . 」 老 太 婆 道 : 「 請 你 把 你 解 剖 人 體 的 刀 子 給 我 用 用 , 我 要 把 你 肚 子 剖 開 看 看 , 你 愛 你 太 太 的 那 個 「 愛 」 在 那 一 部 份 , 在 肝 裏 呢 ? 在 胃 裏 呢 ? 還 是 在 腸 子 裏 呢 ? 」 說 畢 哄 堂 大 笑 . 老 太 婆 又 轉 向 那 個 女 博 士 道 : 「 你 讀 過 這 本 書 嗎 ? 這 書 叫 聖 經 , 這 書 豈 不 是 明 明 的 說 , 人 人 都 有 一 死 , 死 後 且 有 審 判 嗎 ? 又 說 信 子 ( 耶 穌 ) 的 人 有 永 生 , 不 信 的 人 必 被 定 罪 嗎 ? 你 莫 以 為 死 了 就 算 完 了 , 要 知 道 死 後 的 事 情 , 比 生 前 更 長 更 多 呢 , 這 場 無 神 宣 傳 會 , 結 果 適 得 其 反 .
在 宇 宙 中 有 一 位 神 , 許 多 人 都 沒 有 好 好 的 去 認 識 這 一 個 事 實 , 也 不 肯 去 認 識 這 個 事 實 , 雖 然 人 不 願 意 , 也 不 肯 承 認 有 神 , 但 神 決 不 會 因 為 人 的 不 承 認 而 變 成 沒 有 了 .... 請 你 莫 再 猶 豫 , 遲 疑 , 決 志 相 信 , 接 受 耶 穌 做 你 個 人 的 救 主 罷 , 就 在 現 在 .
=================
上面呢一段o野係節錄自 2007 八月份"真理報", 王克讓寫o既文章: 喻道故事-宇宙中有一位真神. 我覺得作埋 d 咁o既故事實在係老土兼冇用. o係呢個故事入面, 個老太婆好似好醒咁, 係有原因o既, 因為故事o既作者將o個三個博士寫成白痴. 一個真正有腦o既人, 都唔會話"因為我o係望遠鏡度睇唔到神, 所以一定冇神"? 所以呢個王克讓分明就係透過將 d 無神論者寫成白痴, o黎令人覺得信神o既人醒目百倍. 唉, 咪當人白痴先得o架. 至於第二個係醫學博士, 其實同個故事都無關o既. 因為人有冇靈魂同世上有冇神係無關o架. 乜唔可以人有靈魂, 但係世上冇神o既咩? 我就諗唔到有乜理由唔可以. 至於第三個女博士, 話係倫理專家, 但係呢個王克讓就要佢講 d 同倫理無關o既o野. 一個有正常知識o既人都唔會話"古今中外各書"都冇講過天堂地獄啦. 任何一個睇過"龍珠"o既小學生都知道孫悟空去過地府跟界王學界王拳啦! 王克讓就夾硬要插呢句唔 make sense o既說話入去呢位女博士口中, 令個老太婆有可以寸佢o既機會. 咁o既故事有乜用? 一 d 都唔現實, 只會令人覺得呢位作者o係度精神自慰, 想o係自己幻想中打一場大勝仗.
仲有, 假設真係如王克讓所講, "宇宙中有一位真神", so what? 你又點知基督教會o既神就係呢一位真神呢? 點解呢位真神唔可以係伊斯蘭教o既亞拉呢? 點解唔可以係一個全人類都唔認識o既神呢? 呢 d 文章, 我作為基督徒都睇唔過眼. 我認為"適得其反"o既唔係故事中o個場無神宣傳會, 而係呢篇文章.
Monday, 20 August 2007
Sunshine, Fracture, Tripper, 多羅羅
係 上太空救地球o個類電影, 個題材冇乜特別. 不過我覺得比起一般同類型o既電影好睇, 因為 d 演員好正. o係太空船入面差唔多個個演員我都鍾意. 其中 Cilian Murphy 算係主角們中o既主角, 最多 screen time, 我都好鍾意佢. 睇 28 Days o個時都未對佢有好感, 但係後來睇 Batman Begins 同 Red Eye, 佢真係奸得好正, d 眼神好鬼邪. 個故事推進都唔錯, 一 d 都唔悶, 不斷有事發生, 將 d 主角帶離佢地原來計劃. 不過個結尾麻麻地. 唔係話個 twist 冇可能, 但係我就情愿個導演安排過第二種危機. 相反個開頭就好正, 好有懸疑 feel, 因為呢班主角係第二隻出發o既太空船, 第一隻係無厘頭唔見o左. 所以當佢地決定去搵第一隻太空船o個時, 觀眾會諗, 搞瓜第一隻太空船o既o野會唔會食埋呢班主角呢? 答案係會, 但係俾呢樣o野搞瓜會令觀眾覺得好無謂囉.
Fracture
食 人醫生一向都係我同妹仔o既偶像, 所以呢齣戲好o岩睇. o係呢齣戲入面, Hopkins 殺o左自己老婆, 但係佢有一連串好聰明o既計劃, 令到自己o係法庭上好有利, 連律師都唔使, 自辯搞掂. 至於 Gosling 就係 prosecutor, 本來佢以為可以輕易搞掂 Hopkins, 點知一開波就俾 Hopkins 大比數領先. 所以呢齣戲大部分時間就係講 Gospling 點樣苦苦掙扎, 想搵方法入 Hopkins 罪. 個故事都唔錯, 有追看性, 不過主要鍾意呢齣戲都係因為食人醫生, 型到爆.
Tripper
呢 齣係超級大爛片. d 人成日話香港成日出爛片. 可能都o岩, 但係以我了解, 北美爛片仲多, 仲要係爛到天溶地爛o個隻. 齣戲講一班嬉皮士去個森林度開 party, 點知有個痴孖根殺人狂周圍用斧頭殺人... 個故事就係咁, 冇其他. 其實呢齣比較似笑片, 因為 d 嬉皮士 d 打扮睇落好過時但係又似為自己好型咁, d 殺人場面又誇張, 直頭有少少漫畫化. 不過成齣戲都好悶, 觀眾唔可能會去關心 d 嬉皮主角會唔會死. 其實, 最好快 d 死晒佢, 個個主角都好討厭.
多羅羅
本來對呢齣戲都幾有興趣, 點知都唔好睇o既, 直頭有 d 流於沉悶. d 人物造型唔錯, 但係個故事冇乜推進, 打交場面又非常一般. 總之就係麻麻地, 悶悶地.
Sunday, 19 August 2007
神蹟
Honi the Circle Drawer
o係 Josephus, Antiquities 14.22 入面有提及佢. 話佢係一個義人, o係以色列地冇雨落o個時, 佢禱告神要求落雨, 後來真係有料到. 不過嚴格o黎講, 求雨唔算係神蹟. o係 Mishnah (m. Taan 3.8), 關於佢o既故事更加詳盡. 話 Honi 第一次禱告神o個時其實冇雨落, 所以佢就畫個圓圈o係地, 同神講, 唔落雨佢就唔一世都唔出呢個圈. 後來落少少雨, Honi 就話有冇搞錯, 落得咁微弱唔算數, 所以後來就勁落雨. 同 Antiquities 一樣, 求雨唔算係神蹟. 所以我認為 Honi 其實唔可以算係神蹟人.
Hanina ben Dosa
o係記載入面, Hanina 係一個禱告超人. 佢最先出現o係 Mishnah (Abot 3.10-11; Sota 9.15; Ber 5.5). b. Ber 5.5 提及到, 當 Hanina 為人禱告o既時候, 如果佢禱文講得流利, o個個人就會病好, 如果禱文講到 luck luck kuck kuck, 咁o個個人就唔會好得返. 呢個記載有 d 唔係咁清楚, 到底係 Hanina o既流利禱告可以醫好人, 定係佢可以透過觀察自己o既禱文流唔流利去 predict 其他人o既命運. 似乎係後者居多. 如果係咁, 咁其實都唔算係行神蹟.
o係 Talmud 就唔同, Hanina 真係一個神人, 好多奇事o係佢身上發生. b. Ber 34b 話, 佢幫人禱告, 見自己個禱告好流利, 所以佢知道o個個人一定已經好返, 所以有 d 人去 check 下, 後來再夾返 d 時間, 發覺o係 Hanina 禱告o個時, o個個人真係o係o個個時候好返晒. 有 d 類似耶穌醫人o既故事咁 (John 4.46-53; Matt 8.5-13; Luke 7.1-10). b. Pesah 112b 又講到有一次, Hanina 夜晚o係街度行走, 見到魔鬼女皇. 個女皇好寸咁話, 如果 Hanina 唔係有天堂照住, 佢一早殺鬼o左佢. Hanina 於是乎就趕走呢個魔鬼女皇, 有 d 似耶穌趕鬼. b. Ber 33a 亦講到有次 Hanina 禱告o個時有條蛇走去咬佢, 後來反而係條蛇瓜o左, Hanina 就一 d 事都冇.
不過, Talmud 係比較後期o既記述, 學者都認為呢 d 記載o既歷史性成疑, 只有 Mishah 比較冇咁誇張o既記述先可能係真. 所以 Hanina 算唔算有行過神蹟其實係一個疑問.
Eleazar the Exorcist
Josephus, Antiquities 8.45-49 提到o係 Vespasian 時期有個神人叫做 Eleazar, 係一個驅魔人. 佢識得好似所羅門王咁, 用 d 草藥可以將 d 鬼由人o既鼻哥度拉出o黎. 佢驅魔o個時仲會放個杯o係 d 人o既面前, 所以當 d 魔鬼俾佢拉出o黎o個時就會打跌個杯, 等人知道佢唔係神棍.
Saturday, 18 August 2007
Shin Megami Tensei: Persona 3
搬屋
o係呢度, 第一件事就係 post 返舊屋一 d 我自己鍾意o既o野過o黎先. 跟住先開始打新o野.
Saturday, 11 August 2007
Vacancy
上 個禮拜睇o左呢齣戲, 本來都幾高祈望, 因為男女主角我都鍾意. 個男o既自從 Legally Blond 之後我就幾鍾意佢, 覺得佢幾鬼馬. 個女o既, 就係自從 Serendipity, o個齣戲其實我覺得好低 b, 但係o係o個齣戲入面個女主角好靚. 再加上呢類殺人驚嚇片一向都o岩我口味.
點知結果好失望. 本來個故事個 premise 唔錯, 開頭講發覺住緊o個間酒店房之前有人死過o係o個度, o係 d 錄影帶度睇住有賊入o黎將 d 住客拮死, 係一個會令人覺得心寒o既 setting. 點知之後就急轉直下, 白痴橋段一浪接一浪咁打埋o黎. 主要就係講男女主角兩公婆因為好驚 d 殺人賊 (合共三個), 所以佢地就 lock 晒 d 門, 唔俾 d 賊入o黎. 但係大佬, 間房成大塊落地玻璃窗o係度, 但係 d 賊又真係好似除o左由正門入去之外就冇乜其他方法咁. 仲有, 男女主角成日好似好醒目咁, o係後窗度搞 d 聲出o黎, 引 d 賊離開個正門, 咁佢地就可以o係前門走甩. 大佬, 又真係次次都成功, o個三個賊好似連體嬰咁, 無論去邊都一齊, 所以男女主角好似真係如入無人之境一樣, 玩成個幾鐘都未俾人捉到. 而且最過份係, 呢齣戲個故事o既中心就係 d 賊鍾意錄低自己殺人o既經過, 所以成間房都係 camera, 有 d 咁好用o既工具, d 賊應該對兩個主角做乜同o係邊好清楚先係, 點知 d 賊都唔用腦, 一次都冇想過去用 d 電視仔睇下. 去到結尾, 個男主角仲將個老婆懶神秘"收埋"o係天花板, 喂, 大佬, 你入晒鏡啦, 點知 d 賊又真係中佢招... 佢 d 經過拍到好似好緊張咁, 一路有人追住咁. 死在當 d 壞人做o既o野太過白痴o既時候, 觀眾就會覺得搞笑, 仲邊有恐怖氣氛?
睇呢齣戲o個時, 我完全唔覺得睇緊一齣恐怖片, 而係睇緊真人版o既"三隻小豬". d 所謂驚險鏡頭唔會驚嚇得過 d 狼想食勤力小豬o既經過.


c: text/html

text:
22 Sep 2003
實在起唔到身.今朝明明係有一個大通的 lecture 要上, 但係真係累到唔想起身.明明見著個鐘已經係八點, 但係都唔想起身, 因為我都估到自己就算起左身都唔會有精神聽書, 不如算數把啦.但係個頭又係度諗, 佢計 attendace 架喎 (雖然好多同學睇到呢度就會覺得好唔人道, 區區一個大通, 得個兩個 credit, 仲要M 1-2 , 仲要計 attendace ?! 係呀, 不過佢多學生喎, 次次都幾乎坐滿一個 lecture theatre) 最衰係, 佢次次都會派 notes, 如果呢次我唔去, 即係拿唔到 notes....咁就玩完啦.但係唔想起身就真係唔想起身, 我唔知點解自己仲係會咁累.
於是到我起身個陣, 已經係十點咁滯, 於是我就拿拿聲起身飛去上世紀工程的堂.但係我個心一路都係度諗住一陣間去睇 UHS Clinic.個心都囉囉luen.佢話唔係咩事, 應該係拉傷下神經線咁啦, 但係佢又講唔出係乜野.
之後同詩雅食飯, 然後就番落 CC 去上 E-man 的 tutorial. 其實唔係我上的 tutorial , 係人地上, 我去 sit 架者.點解咁無聊連 tutorial 都要 sit 呢? 就係因為呢一個 course 的 tutorial 係用 role play 的形或去玩的.因為要睇的 reference 勁多, 又唔容易, 對手又難, 又係第一次做咁的野, 所以大家都好緊張.於是大家都好想知道到底會係點樣的, 於是我就連同阿瑪一齊去 sit 堂.後果係發覺, 大家都有好多好有料的說話講得出口, 唔容易.走個陣, 我同阿瑪都怯左一怯.
夜晚, 去練水.連 warm up 都游唔到, 我開始意識到自己的體能係何其的差.旁邊的人都超過我了, 而且我喘氣喘得不得了, 腳又開始想抽筋.我完全意識唔到自己的 de-training effect 原來可以咁強, 可以黎得咁快.好辛苦.最後的 sprinting training 我完全係摺埋一邊跟陳伯學游水.唉.
辛苦
但係都係要挨落去
我要

robotstxt: allowed

filter: keep


text:
金銀 ‧ 天與地の怒
無錯...就係繼四本之角同老山龍之後﹐村長的壓軸表演.
話說我第一次打就打贏到四本之角﹐開心到震﹐以為自己勁到飛起.就拿住把生果刀咁細的「絕一門」走去打長闊高都超越波音 747 咁的老山龍.
又拿唔夠大爆 G, 又以為係咁打肚就得﹐用擊龍槍的時機又拿掐得唔準確﹐當然就係守唔住個城﹐被俾撞左十次喇.後來發現佢怕火﹐就走去整把火大刀...貪大刀斬起上夠高﹐雖然我真係好耐都無用過大刀...
後來 十個大爆 G + 火大刀洗面 + 擊龍槍 + 投石炮 + 無限砥石 = 攪掂
之後竟然就係到村長任之極 - 金銀天與地之怒
我連單一隻金火龍 or 銀火龍都未打過﹐都唔知道佢地的攻擊模式係點樣﹐咁點打佢兩隻一齊呢?仲要係一個咁細的地方裡面打﹐又無得走﹐又無得屈﹐我抱住「見到佢個樣都死得眼閉」的心態﹐衝入大技鬥場﹐就係我見到銀火龍望住我的一下﹐我地四目交投﹐然後金火龍來一招動力火車........玩完.
尋晚再試﹐試過長槍企上高台死擋﹐傳說之雙刃狂屈 (被屈)﹐因陀羅單片手係 so far 可以支持得最耐的.基本上只要銀火龍再飛多d 天落少d 凡間﹐咁我就可以專心攪掂金火龍先.攪得掂金火龍﹐單銀一隻就唔再係威脅.
都唔得的話﹐唯有試下用盡十五粒閃光彈.同埋一套比紅速龍 G 強的裝.


text:
今次主要帶妹妹去玩一下沒有雪的北海道 . 自從 Midfield 大樓正式啟用後 , 小地勤都係第一次踏足依個地方 . 眼見泊左好多公司既飛機係到 , 感到有點自豪 ! 希望終有一日 , 依間公司唔洗再做呀二 , 可以真真正正咁成為香港第一 !
北海道地方好大 , 直到現時為此 , 小地勤雖然去過 4 , 5 次 , 都只係玩左札幌同函館 , 不停地重覆又重覆 . 由香港飛到千歲機場 , 差唔多 5 個鐘機程 , 計埋時差 , 每次快極都要成 4 點先到當地 . 攞完車 , 再返札幌 , 起碼 8 , 9 點 , 咁就無左一日 .
今次小地勤件行李等到最後先出到黎 , 再飛車去札幌三井 Outlet Shopping , 係 Outlet 行得兩個鐘的確唔多夠 . 如果唔去三井 Outlet , 亦可以到 OTS 對面的千歲 Rena Outlet 行下 . 三井 Outlet 勝在比較新款 , Rena Outlet 勝在夠平 .
三井 Outlet 八點關門 , 而餐廳就九點 .
其實自駕遊 , 住邊都唔緊要 . 小地勤一般都住狸小路尾同 ESTA 後街 , 貪一落樓就有野行 , 不過每次返到去都太夜 , 都生曬門 , 所以今次住係簿野 , 每晚 500 蚊 , 包停車場 , 好抵 .
簿野夜晚比較熱鬧 , 每次我都會係門路到影個余市呀叔招牌 , 北海道既相都係重覆又重覆 .
晚上可以做既野唔多 , 通常都係到拉麵橫町食拉麵 , 咁多間 , 次次都唔洗重覆 !
拉麵同餃子係好朋友 , 每次都要食曬佢地 .
其實每間價錢都差唔多 . 不過就肯定比 ESTA 樓上個 " 拉麵共和國 " 大碗同料多 . 仲比較有傳統風味 .


text:
昨日,政府突然頒令全港小學兼夾幼稚園要停課十四日,一時間,攪到好多家長話好頭痕,因為佢地唔知點睇實d細路好.
原來,獨留d細過14歲嘅細蚊仔(14歲仲係細蚊仔?)喺屋企係犯法嘅.我好好奇呢條例係唔係新出嘅呢?點解我細個果陣冇人話過我知嘅?
想番起,我同我個妹其實好細個就已經開始俾人單獨留喺屋企架喇,我老媽話番俾我聽,原來喺我兩三歲果陣,有次冇大人喺屋企,我將我當時幾個月大嘅妹當公仔咁玩,差d玩死咗佢喎.
到我大小小三四歲咁上下,我老媽喺垃圾房執咗隻貓仔番泥,話冇大人倍我地兩兄妹嘅時候都有隻貓倍吓喎,點知我地扯下佢d鬚之馬,隻衰貓竟然咬到我地流晒血!
細個住屋邨,家家戶戶嘅小朋友都係俾d大人塔住喺屋企架啦;記得喺夏天嘅時候,家家打開大門,我地d小朋友個個兩手hold住幢鐵閘,努力想伸個頭出去跟對面同隔離屋嘅小朋友傾計,依家諗番起,真係好有監獄風雲feel架!
我阿媽話佢家教好好嘅,佢好嚴咁唔准我地落街玩,所以佢好proud of 我同我個妹冇變做街童.不過除咗落街,其他所有嘢佢話由得我地自由發展喎(即係理得你!),所以到我大d,我就開始通冷巷跑,屋邨四通八達,搞得嘅嘢都搞過.
細個好多時冇大人喺度嘅時候,就要識得自已照顧自已,我最拿手就係餸頭餸尾炒冷飯,依家諗起都覺得自已好勁!原來依家14歲仲要俾大人看住;回想我14歲果年,己經約女同學去 wild camp 喇.


text:
2016年1月21日 星期四
Lego寶盒
講完腳仔就輪到講手仔啦,燒腩仔嘅小手肌發展一向麻麻,加上個人都幾懶成日出口術要人幫,好多精細動作,連未足兩歲嘅表妹都做得比佢好,所以前年年尾睇BBG blog介紹呢個lego寶盒,艾菲第一時間準備一個畀佢玩.
呢個寶盒到底係咩來呢?詳情可以參考呢個台灣blog, 其實只需要喺個外國網站donwload同print D Lego 圖出來,剪開細細張,再準備相應數量同顏色嘅lego,畀小朋友跟住圖砌,既可以kill time,鍛練小手肌之餘亦可以訓練空間感,對燒腩仔來講相當適合,而且BBG媽媽教艾菲去皆旺商場地庫某間鋪仔到買lego,呢到廿幾舊lego按重量計只需廿幾蚊咋(唯一唔好係唔夠白色細lego,艾菲要用其他色代替,再自行喺圖到加工),成本極低呢﹗
前年年尾已經一早準備好嘅lego寶盒,因為燒腩仔D小手肌未OK拆唔到D細lego,所以一直拖到上年九月,燒腩仔姨媽問燒腩仔想要咩生日禮物,我哋先再拎出來畀佢試玩(當時掙扎緊要Lego Juniors定搖控車),終於喺接近三歲時玩到啦,教一次已經明點玩,仲話咁快跟圖砌好完全無錯,開心到佢呢﹗
細細盒帶出街都好方便,某日米高話想去飲茶,燒腩仔習慣等嘢食時玩車,但呢日就換咗個lego寶盒畀佢,砌好就叫佢畀米高檢查,等佢哋兩父子都可以親子吓,砌得好有爸爸讚,梗係砌得特別落力啦﹗
見佢handle到D細lego,我哋都覺得佢可以升呢去玩Lego Juniors(咁大個仲買Duplo感覺唔多抵),不過因為車迷實在太鐘意車,最終都係叫姨媽姨丈送架搖控車畀佢做生日禮物,但點都估唔到佢哋一直記住,仲喺聖誕節時送咗一大盒Lego Juniors畀佢﹗
無記錯Lego Juniors應該係Lego新出嘅line來,男仔女仔款都有,盒面寫話啱四歲以上小朋友玩,內裡全部係細lego,重點係佢有晒彩色圖畀小朋友跟住砌,感覺比正常嘅lego圖係易明D(艾菲都好多年無砌lego啦,所以已經唔太記得正常lego嘅圖係點),但艾菲拆盒後其實都研究咗一輪先夠膽拆畀燒腩仔玩.
盒入面係分number pack好一袋袋,所以艾菲先開第一袋出來,再畀本簡易版說明書(入面有另一本係深少少嘅)燒腩仔睇,因為D lego組件比較多,所以佢都要D時間慢慢逐件睇圖認返,而艾菲亦要一直喺側邊用把口PG家長指引,但佢堅係全程自己一手一腳砌,完全唔需要艾菲郁手幫忙就完成到,以一個三歲半未夠嘅小朋友,加上小手肌向來發展麻麻嘅人來講,艾菲覺得佢已經好叻仔㗎啦﹗嘻...
訂閱: 張貼留言 (Atom)


text:
年尾清假
上星期 四/五 放咗兩日假, 連埋weekend, 做咗4日 FTM
真係..........................攰過返工好多....好多
再一次向FTM 致敬 *SALUTE*
上一代嘅媽媽仲勁, 閒閒哋最少生幾個
我家三姐妹, 我媽媽嗰時煮飯洗衫家務睇功課乜都一腳踢
真係超人, 到依家, 都仲要幫個囡(我)湊埋個囝(蛇仔明)
媽媽, 辛苦你喇, I love you *muah*
回正題:
蛇仔明已經食咗糊仔差唔多3星期
依家蛇仔明吞嘢越嚟越叻
由最初幾啖, 慢慢加到代半餐 (即係食好細碗糊糊, 再加3安奶)
尋日開始仲加到第2餐同第4餐代半餐 (蛇仔明依家一日食5餐)
咁即係慳到一餐奶 (YEAH~~)
俾蛇仔明食嘅, 都係買返嚟嘅沖粉/樽裝baby food
一直都好想蛇仔明食得天然啲, 健康啲
咁放假嘛, 就扮吓賢母, 為蛇仔明煮吓米糊
以前未生B前買落一堆焗蛋糕用具, 依家都總算可以出吓場添 (哈哈)
我呢個懶媽, 用電飯煲煮咋, 少少米, 加啲水, 再落個架, 將想用嘅材料蒸熟, 而頭炮我用咗南瓜, 喺AEON買咗半個日本南瓜, 才$7.9, 抵到爛
蒸熟咗嘅南瓜變得好林身, 輕輕用义一壓就變成蓉
見啲米煲到開晒花, 就ready
將米倒入篩, 隔去多餘米水, 用拌棒輕壓, 將米壓成米槳
順帶一提,啲米水我會俾蛇仔明飲, 可以解渴, 又可以補充水份, 雖然坊間建議唔好給人奶B餵水, 但其實如果大人4個鐘先飲一次水都覺得乾, 更何況依家秋冬季節, 喺蛇仔明4個月我已餵佢飲少少米水, 蛇仔明好鐘意飲, 而且冇影響到食奶嘅胃口
過篩後的米槳好幼滑
再加入之前己壓成蓉嘅南瓜, 拌勻
完成~~蛇仔明好急不及待呢^^
見佢大啖大啖食, 做媽咪嘅就最欣慰~
如果煮多咗, 我會用之前baby food 啲container 裝起佢, 夜啲用暖奶器座熱佢食, 唔食就倒, 唔放過夜架
其實都有唸過買AVENT嗰個專整bb food 嘅processor, 但突然慳媽上身, 其實steam 嘢用飯煲或屋企任何一個煲都得, 同埋再俾蛇仔明適應多一陣, 其實可以開始俾佢食啲粗鞋少少嘅食物, 唔需要再整到好幼滑, 咁就無謂買多舊嘢擺喺屋企, turns out 依家用呢個方法唔太麻煩, 製成品都唔錯, 真係忍唔住要俾個叻自己呀~


text:
A picture tells more than a thonsand words. 作為一個於相機界工作生活的人,試相機可以話係唔可以缺少的生活,有寫稿,有打相,又有自己玩,不過最緊要的係試相機時,要知到相機特性同埋點樣去用相機,簡單D去講就係要識得影相,知到各個功能俾到d 乜野你,好似測光,又或者ISO 同埋其他功能,如 iScene 又或者防震,唔同的相機又有唔同的功能同特性,一般來講,要試出相片質素,先就係要識相機,基本來講好似試面孔識別,就要搵佢對住人影啦,又或者係試新測光模式,咁就要做一個set, 而呢個set 係一般相機會出問題,又或者改善要點的方法啦, 好似N 牌的 3D RGB Matrix 測光,就要試雪景或者差唔多的相片,因為有經驗的人都知到影雪景會因為白色同反光而Under,咁新測光有 RGB, 即係話對顏色的問題有補助,其測光會較準確啦,呢D 就係試機的技巧,咁一般傻瓜機同高級傻瓜機的分別又係邊呢? 就係越高級的相機,要求又越高的拍攝技術,因為Everything in your hand, 而唔係Full Auto, 點解d 人要追求M Mode, 同埋有測光選摘, 有Auto-ISO 唔用, 要用手調呢? 原因係就個人愛好囉, 睇下 dpreview.com 的試機, 同埋日本仔 dc.watch.impress.co.jp 試新機好唔同,dpreview 係用一個相對科學性的手法去試機,例於Standard 環境下去拍攝唔同 ISO 或者唔同光圈的分別, 大家睇到有冇Noise, 黑角 等等, 將一d 好難去量化的野變做standard 去比較, 又或者係 dc watch […]
如何試相機
下面沒有了,因為 Webhosting唔見左一年的backup


text:
牛就食草 @$5
2015年11月8日 星期日
8 NOV 2015 學校親子遊 @ 上水假日農場
8 NOV 2015
JUJU 第一次學校親子旅行
既開心, 又興奮 (我講緊我)
學校好細心咁安排左星期日
所以返 5 天半既我都唔駛特意請假去
但就要帶埋 TOTO 一齊去囉
一早起身, JUJU 就懷著開心既心情返學
(緊係啦, 有 JUBA 一齊嘛)
首先要入課室點名先
(嘻~~ JUJU 仲特別同我地講佢放書包個位轉左呀)
本身佢個放書包位係最高果格
可能老師見佢放書包會比較吃力, 所以同佢掉左去一個較低既位置
好開心佢可以同我地表達到呢
可以見到佢同其它小朋友一齊玩
真係莫明既興奮
我地 K1B 既小朋友都好準時
所以好快齊人可以上車 lu
其實今日天色麻麻地
落街果時仲好似想落雨咁
上到車, 老師就同我地唱下歌仔
唱完太陽伯伯, 過埋條隧道
太陽伯伯真係出黎同我地 SAY HI
然後係車上又玩左 D 小遊戲
感謝老師既安排
一班小朋友好開心咁渡過左差唔多 1 小時既車程
好啦~~ 到左啦
太陽伯伯一直跟住我地
曬到我,,,, 有 D 頂唔順
係咁流汗呀大佬
首先, 呢個 假日農場 都幾多野玩
第一次黎呢個農場, 點解我又知多野玩呢?
因為學校好細心咁印左小册子俾每個家庭
裡面除左有當日既流程安排之外
仲有一個小地圖
呢度除左有動物睇之外, 仲有好多遊樂設施
亦有好多自費既活動班
真係應有盡有
到達後我地第一個活動就係集體跳舞
原來每日 JUJU 返黎跳既扭扭舞
係配合 "世界真細小" 黎跳架
當日每個小朋友都好落力咁扭
但係呢個慢熱既小朋友
係最尾先開始扭
跟住又玩左 1,2,3 紅綠燈
呢位小朋友一見到佢最愛既同學仔 "TL" 就唔駛理我地喇
一齊跟住玩, 一齊跳
捕獲 "PC"
但係呢 2 位小朋友係貌合神離既
JUJU 看世界
宜家都會俾佢拎下相機周圍影下
佢都幾鍾意既
有時睇返佢既作品又好似睇到佢睇既野咁
個感覺好奇妙
之後去左玩鼓
呢度有唔同既物品
(有膠桶 / 有玻璃樽)
俾小朋友發掘下唔同既物品會發出唔同既聲音
由於太熱太熱, 我地只係幫 JUJU 帶左一支水
行左一陣真係頂唔順要去買野飲
勁香豆味 + 雪到結左冰既豆漿
JUJU 愛不惜手
想同你影張相啫, 你地兩個顧下我感受好嗎?
呢支豆漿賣 $15 咋
我覺得合理喎
話晒呢度都係荒山野嶺
之後仲試埋佢個洛神花茶
平時飲會覺得有 D 苦苦澀澀既味道
但係呢度呢個好好飲喎
飲落有少少似紫貝天葵既味
正呀~~ @$20
我地前後買左 2 支
而呢度既小食亭都有杯面呀, 燒賣呀, 雞翼呀咁
價錢方面都係合理既
我地買左燒賣 @$20/15粒, 同埋 @$20/4隻雞翼
再加埋 TOTO 既飯仔
基本上 2 個仔夠飽就得啦
醫飽左我地個肚
又係時候餵下小動物
呢度有山羊/白兔/葵鼠/豬/牛
基本上我地除左山羊就樣樣都有餵
小白兔 @$10 (一舊小蘿蔔)
嘩~~ 呢度好過錦田好多
起碼小白兔個籠都算大
加上地方都空曠, 唔太臭
JUMA 頂得順! 可以同亞仔一齊近距離觀兔
JUJU 餵兔仔時會將舊蘿蔔擺來擺去
我地留意左好耐
仲有阻止佢
話小白兔會食唔到
原來....
佢話有隻小兔爭, 唔啱, 所以唔想俾佢食
HAHAHAHA
我同 JUBA 聽見都覺得好滾動
知道你內心好善良, 好靚
之後到葵鼠
@$20 / 魚竿加蘿蔔
(其中 $10 係按金, 還返俾佢可退錢)
JUJU 好喜愛
餵左 2 次
之後爸爸話要去餵埋豬同牛喎
豬係食包包 @$5
牛就食草 @$5
牛就食草 @$5
睇黎 JUBA 開心過 JUJU
呢隻就係小豬 "麥嘜"
本身佢係屋企無出黎架
我地掉左一小塊面包落去就引左佢出來了
然後好多小朋友一齊係咁掉面包
佢就好似吸塵機咁吸吸吸
話都無咁快就食晒
跟住就到牛牛
呢個係 **必須** 家長陪同呀
因為隻牛好大力
好彩 JUBA 無放手俾 JUJU 自己餵咋
因為 JUJU 之後唔想餵, 交左俾 JUBA
一不留神, JUBA 差 D 俾佢拉左落去做朋友呀~
之後我地又去草地坐下, 食下零食
今日我地都執左好多零食黎同小朋友一齊分享呀
好辛苦先叫到佢影相
睇下佢個樣幾咁勉強
之後又仲有 D 歷史文物
呢 D 石磨, 真係唔知邊度先再搵得返了
其實呢度仲有好多小遊戲
不過我地唔係好夠時間
我又揹住 TOTO 行動唔係幾敏捷
所以休息一陣就到回程時間了
嘻~~ 我地又見到 PC 同捕獲到佢地最愛既黃老師喇
今年雖然唔係好多時間可以同其它同學仔一齊玩
希望下次可以再熟落 D
再一齊玩過啦
回程既車上
9 成日訓晒
辛苦老師
仲要提醒我地落車
今日玩得好開心
希望 JUJU 都係啦
訂閱: 文章 (Atom)


text: 三洋伺服电机维修,山洋伺服电机维修,直流三洋伺服电机维修,交流伺服电机维修,三相伺服电机维修,同步伺服电机维修,直流伺服电机维修,主轴伺服电机维修,直流安川伺服电机维修,安川伺服电机维修,松下伺服电机维修,三菱伺服电机维修,多摩川伺服电机维修,欧姆龙伺服电机维修,信浓伺服电机维修,直流信浓伺服电机维修,发那科伺服电机维修,FANUC伺服电机维修,法那科伺服电机维修,神钢伺服电机维修,赛姆伺服电机维修,直流SEM伺服电机维修,直流塞姆SEM赛姆伺服电机维修,艾斯迪克伺服电机维修,ESTIC伺服电机维修,雅玛哈伺服电机维修,雅马哈伺服电机维修,日立伺服电机维修,东芝伺服电机维修,日机电装伺服电机维修,富士伺服电机维修,台达伺服电机维修,中达电通伺服电机维修,kollmor gen科尔摩根伺服电机维修,华大伺服电机维修,CONTROL TECHNIQUES伺服电机维修,CONTROL TECHNIQUES(CT)伺服电机维修,住友伺服电机维修,广数伺服电机维修,GSK伺服电机维修,广州数控伺服电机维修,华中伺服电机维修,拉复尔伺服电机维修,LAFERT伺服电机维修,拉夫尔伺服电机维修,拉复尔LAFERT拉夫尔伺服电机维修,东方伺服电机维修,广州数控GSK主轴伺服电机维修,百格拉伺服电机维修,BERGER LAHR伺服电机维修,BERGER LAHR百格拉伺服电机维修,东元伺服电机维修,东荣伺服电机维修,宝茨伺服电机维修.


text:
Sunday, 6 October 2013
手信推介:香蕉百力滋
14 comments:
哈哈我個日係big c都見到.有人買成大pack ~ 我竟然會無入香蕉,不過買左冬陰味!酸辣惹味!ReplyDeleteReplies
其實我覺得未至於好食到要大手掃呢Delete
- Anonymous6 October 2013 at 15:54
GoodReplyDelete
鬼嫁,我下個月會去BKK旅行, 你個blogD資料勁有用! 多謝你:DReplyDelete
見到你講價好叻, 你可以教下你平時點講價(eg jj market) 或者簡單既泰文點講嗎=D, hahahaReplies
仲有時間,慢慢睇啦Delete
我都係試下咋,好多時都未必講到,唔怕羞,由半價 or 8折講起,但有D真係一蚊都唔減
真係咁好味,可惜香港無得買ReplyDeleteReplies
無想像中咁好味,我中意冬陰功多D,但唔知點解好多人大手掃貨Delete
唉, 講到咩咪咩味, 其實即係味精, 都係少食為妙ReplyDeleteReplies
都係少食多滋味,食得多都口乾乾Delete
未見過香蕉味百力滋,我鍾意鹹味嘅多 D!ReplyDeleteReplies
我都鍾意鹹味嘅多 D,冬陰功最好Delete
而家佢同小老闆都是手信的首選ReplyDelete


text:
實呢篇係星期日既下篇, 因為太多相, upload到篇blog度好煩,所以就分開左黎打. 咁呢日係公司及屋企也冇咩特別事發生既, 於是就打黎篇下續
去完德福之後, 我同joejoe再搭地鐵去觀塘apm, 打算睇下halloween布置, 點知個會場實在太細, 唔係有太多野睇, 加上我部相機又冇電, 結果唔係影左太多相, 要爭取時間影多d!!
會場叫做嘩鬼酒店之類, 呢個係門口
門外既骨頭墓碑, joejoe好似同佢跳舞咁既!?
睇我呢隻嘩鬼比隔離果隻仲得人驚, 哈哈
睇黎我見鬼仲更加開心, 一點都唔恐怖, 仲覺得好好玩
好似我咁開心就好啦!! 睇joejoe咁開心就好
南瓜井內有好多物品呢, 仲有條大蛇=口="
joejoe百厭啦, 拎起井內塊版影相, 可能佢想同大家講"happy halloween"吧!?
見佢影得咁過隱, 我都影下先, 呢次也扮下cool先
影完相之後差唔多冇電, 我哋到food court休息一下及訓覺(!?)先, 估唔到food court訓都幾舒服. 之後收到姑姐既電話, 話佢太早起身去舊朋友既畢業禮太累, 唔想煮飯, 於是同joejoe順便食埋晚飯. 見到有間日式餐廳既食物都幾吸引, 就試試先
我叫既pan 奄列雞肉炒飯, 配上磨姑汁, 加埋菜絲, 味道都仲可以
joejoe叫既pan飯, 比我果個豐富好多, 尤其佢果件芝士夾心豬排, 超好味!! 多謝joejoe豬同我分享
joejoe同碟飯影下相先, 個盆都幾重, 你都可以拎到, 真係利害!!
我就拎唔起個盆啦, 只好借枱力去捧住黎影
最後同joejoe買左本雜誌, 仲有2010/11既春夏時裝展, 整得好靚, 超鍾意!! 估唔到十二元既雜誌會送本咁靚既書
kumi's new life
2010年10月25日 星期一
同joejoe去德福及apm(下)
實呢篇係星期日既下篇, 因為太多相, upload到篇blog度好煩,所以就分開左黎打. 咁呢日係公司及屋企也冇咩特別事發生既, 於是就打黎篇下續


text:
不知不覺同joejoe拍拖已經一年, 今日係我哋一周年既紀念, 但因為我要加班, 所以唔可以同佢一齊慶祝, 只好留返星期六或日再慶祝. 同佢一齊覺得幾開心, 起碼佢唔會呃我, 同埋佢鍚我及成日陪我, 有種成日都係一齊既感覺, 但我成日心諗, 未必要佢一定咁做, 只係自己想佢如果更懂打扮及有上進心就更好, 咁就真係完美^^....咁當然自己都要改下自己衝動, 大意及粗魯既性格
放工之後, 見到公司樓下海港城有好多慈善家捐贈既聖誕老人公仔, 除左市民之外, 甚至有歌手捐贈. 雖然毎個聖誕老人都一樣, 但佢地件衫係唔同色, 比大家睇下各個新款聖誕老人
呢個由外藉人士捐贈, 全身綠色冇任何圖案, 雖然比較簡單, 但望落去都幾舒服
好有童話味道既一個聖誕老人, 佢身上既星星好可愛
同樣都係比較夢幻既款式, 呢次既圖案係波波
仲有直間條衫既聖誕老人, 個樣都好似唔錯咁
直間條都有, 咁當然連橫間條都有, 感覺好似好潮
仲有雪花圖案既聖誕老人都有, 好有冬日既氣氛
仲有比較大既波點都有, 好誇張衣著既聖誕老人, 但感覺唔錯
不過個人都係比較鍾意傳統既聖誕老人裝扮, 始終比較有親切感
其實仲有好多聖誕老人, 但我冇太多時間影相, 下次只好同joejoe或朋友再黎, 如果有人有興趣影既話, 順便可以聚下
kumi's new life
2010年12月7日 星期二
一周年及海港城的聖誕老人
不知不覺同joejoe拍拖已經一年, 今日係我哋一周年既紀念, 但因為我要加班, 所以唔可以同佢一齊慶祝, 只好留返星期六或日再慶祝. 同佢一齊覺得幾開心, 起碼佢唔會呃我, 同埋佢鍚我及成日陪我, 有種成日都係一齊既感覺, 但我成日心諗, 未必要佢一定咁做, 只係自己想佢如果更懂打扮及有上進心就更好, 咁就真係完美^^....咁當然自己都要改下自己衝動, 大意及粗魯既性格


text:
首先要祝大家中秋節快樂先, 雖然呢篇blog係中秋之後打既. 尤其係一位好耐冇見既朋友fantasy, 佢最近發生左件唔開心既事, 佢就叫我同佢保守秘密, 我唔可以講, 希望佢都可以快樂吧!!
公司都係冇得早放工, 真係掃興, 只可準時五點半, 之後同joejoe去食晚飯, 一齊過中秋, 我哋由佐敦行到去旺角, 唔太遠既路程, 但都諗唔到食咩, 最後都係要返去女人街度食日本野
間餐廳雖然唔大, 但布置上花心思, 令人感到都有空間感
牆上布滿餐牌, 都幾有日本feel, 毎款菜色有中文及日文對照
先黎一個特價半磅既三文魚刺身, 三文魚紋又靚, 肉又肥美
仲有呢個肥牛煲, 汁甜甜地, 牛肉都幾好味, 仲有隻窩蛋~
仲有呢個海鮮燒餅, 內仲有三文魚, 加上木魚及燒汁, 好好味. 廚師送到個鐵產比我地切及夾上碟, 個樣勁正!!
仲有呢個甜蝦天婦羅, 五隻都只係三十幾元, 仲有個青椒天婦羅
食完野之後仲要joejoe同我行旺角中心及花園街, 悶就你添...最後只係買左一件衫, 可以聽日同你影相啦!! 之後係新之城仲要見到代表我地(!?)既鬆弛熊及雞雞豬, 仲要哈囉win版, 好cute!!
我同joejoe豬扮鬼, 我仲要[trick or treat]問人拎糖, 雞雞豬扮南瓜, 咁可愛既鬼, 多多都唔怕
仲有彩虹版既鬆弛熊, 全部清一色著彩虹, 家庭裝, so sweet!!
之後換上另一個look, 就係旅行版既鬆弛熊系列, 雞雞豬拎左joejoe部相機!?
行完街之後同joejoe豬分開呢, 之後返屋企, 姑姐叫我係慈雲山中心附近等, 原來係dede同完佢媽縹BBQ後, 再由我地湊返, 咁就同佢地行超級市場, 再到樓下睇人玩螢光棒, 之後就返屋企休息
kumi's new life
2010年9月22日 星期三
中秋節快樂
首先要祝大家中秋節快樂先, 雖然呢篇blog係中秋之後打既. 尤其係一位好耐冇見既朋友fantasy, 佢最近發生左件唔開心既事, 佢就叫我同佢保守秘密, 我唔可以講, 希望佢都可以快樂吧!!


text:
好耐冇見過stacey啦, 今晚終於可見到佢及同佢食飯. 七點鐘去旺角既朗豪坊, 一放左工之後即刻走去同stacey會合^^
本來stacey想預約susuki食飯, 但susuki不設預約, 不過都唔緊要, 反正果間野都唔好食, 我哋由頂層開始搵餐廳, 最後比我哋搵到間紅蔥頭食飯, 食物好似好好味, 而且好似唔太貴, 就係呢間食飯吧!
一共叫左兩個飯, 我同stacey share 食, 首先係呢個芝士菠菜焗龍利柳飯, 個汁好濃, 龍利柳算林, 有埋菠菜, 比人感覺唔太肥膩
仲有呢個豆腐什菜窩及金菇肥牛卷, 睇落去好似有d誇張, 但幾好食咁喎
金菇肥牛卷既close up, 肥牛有點硬, 個汁尚算唔錯
呢個豆腐什菜窩都幾得意, 有菜, 金菇等等, 底下仲有個烏冬, 都幾好食, 但個火太快熄, 又唔可以加湯底, 要快d食哂先得
個窩咁靚, 我哋影下相先, 先影下stacey先~
之後到我影返張相先, 呢張也影得唔錯咁喎
食完飯之後, stacey送左份台灣買既手信比我, 多謝哂你, 等我都同佢影返張相先~
就係呢份手信啦, 係條可愛既電話裝飾品
kumi's new life
2010年9月24日 星期五
同stacey食飯
好耐冇見過stacey啦, 今晚終於可見到佢及同佢食飯. 七點鐘去旺角既朗豪坊, 一放左工之後即刻走去同stacey會合^^


text:
今早化妝發現唔見左支假捷毛膠水, 於是先去到旺角買, 加上化埋個眼妝, 遲左半個鐘搵joejoe, 好在joejoe都等左我咁耐, 真係多謝你, 同埋要你等我咁耐, sorry
我哋毎人一個包, joejoe既係紅豆味, 個包係綠色既; 我既係奶王味, 個包係黃色
食完包包之後, joejoe送左聖誕禮物比我, 呢隻兔仔之前我話得意, 估唔到joejoe特登去旺角買比我, 好感動, 多謝你^^
之後我哋一齊上船, 實在太多人去長州, 隻船已經full左, 好在我同joejoe可以一齊坐. 如果遲左上船既話, 對情侶會分開左坐, 好可憐呢..
鬼馬既joejoe帶左佢送比我既耳塞, 仲擺埋呢個pose, 好騎呢...XD
再同joejoe豬影返張合照先, 睇黎佢真係好鍾意個耳塞
隻船行得好慢, 最後終於去到長州, 我哋係碼頭附近搵間餐廳食飯先. 個view都唔錯, 但好多人行過, 好似望住我哋食飯, 好奇怪
連雞雞都話要影返張相先, 證明到此一遊
joejoe既熱華田及我既熱choco, 但因為太凍, 好快就凍凍地
好足料, 勁重蕃茄味既羅宋湯, 連一向唔飲羅宋湯既我都覺得好味
好在有人客走左, 我哋可以係餐廳內食飯. 先黎個洋蔥汁雞排炸蝦飯, 隻蝦都幾好食
連雞雞袋都想食野, 睇佢個樣幾開心
雞雞袋好大食啊, 連雞絲炒河都食埋
食完飯之後周圍行下, 落住毛毛雨, 好鬼凍. 見到呢個吹氣飄雪既聖誕老人, 好得意
旁邊既白色聖誕樹, 仲有紅色既蝴蝶結, 都好可愛
太凍去左渡假屋休息一下, 之後已經到夜晚, 晚上既聖誕樹仲有燈光更好靚
臨上船去左食呢個勁多人排隊既魚仔燒, 大家要左紅豆味. 睇下joejoe個樣幾開心, 但件衫會有藍色點點呢?? 感覺好特別
實在太大風啦...有個傻婆拎住紅豆味既魚仔燒影相
當然唔少得要影埋間魚仔燒既店舖啦!! 成日都好多人排隊, 點都會影到人
上船返中環仍然咁多人, 好在我哋搵到個靚位, 連雞雞袋都話食返個豬柳蛋漢堡
本來好開心, 但竟然比我見到一個人, 就係果隻衰人f先生, 佢好似同埋一個女仔黎, 但我冇望清楚個樣, 可能係zero吧!!??我就把頭挨在joejoe博頭上, 佢係我哋附近搵位, 好在最後都搵唔到, 落左去下層, 好在個上天幫我, 唔係要我坐成個鐘見到個衰人, 我會更加唔開心, 好在joejoe係我身邊支持我, 菜菜也安慰我, 我先至開心返, 多謝你哋, 有你哋已經足夠^^
但也唔知個天係咪玩我, 我已經有joejoe係身邊, 加上我讀緊時裝設計, 已經逐漸忘記同佢既日子, 重新過幸福既新生活, 做咩要比我見到佢??
返到屋企樓下, 見到好大棵, 好靚既聖誕樹, 仲有旁邊既聖誕花, 靚靚~
天花版也有好仔細及精美既布置
入口附近既兩隻銀色鹿仔都好可愛啊!!
返到屋企之後, 可以打邊爐呢! 我既屋企人一早食完, 只剩下我一個人食, 好似自己全包咁, 超正!!
少少既肥牛, 豬頸肉及西洋菜~
仲有少量既尤魚, 但我竟然唔記得左食....
我至愛既鯇魚肉, 魚肉夠脆夠滑, 而且仲好入味, 不停地食呢個
仲有菇及青口, 不過我冇食到, 實在太飽啦
仲有各式各樣既丸及魚腐, 不過我就冇食到, 因為實在太飽
哇~~全場既戲肉, 就係呢個豆苗, 不停地食
kumi's new life
2010年12月25日 星期六
同joejoe去長州過聖誕
今早化妝發現唔見左支假捷毛膠水, 於是先去到旺角買, 加上化埋個眼妝, 遲左半個鐘搵joejoe, 好在joejoe都等左我咁耐, 真係多謝你, 同埋要你等我咁耐, sorry


text:
A383最新訊息列表│瀏覽:264
你伯爺出黎行,半路就去咗賣鹹鴨蛋,睇個勢,依家個地盤分成三嚿,益州睇黎都係保唔住嘅嘞,以後個世道睇黎都幾難崖.但係你伯爺留低班細慨都好忠心,班懵柄出去劈友連命都唔要,呢D都係睇在你老豆以前俾錢又俾女的份上,現家想報答返你啫.
嗱,阿叔我現家就只係想你醒醒定定,搞掂你老豆嘅遺願,等D兄弟都有得威;千祈唔好將自己當成一嚿叉燒,辜負左班手足.
家嚇班兄弟都係自己友嚟,想鬧邊個摑邊個,都要公平;唔俾心機做野嘅,成日係度搞三搞四嘅,同埋份人忠忠直直嘅,就交俾保衛科,應該斬手既斬手,應該升職嘅就升職,甘樣就表現到你對大家都係公平嘅,你千其唔好幫埋一邊,對大家大細超.
郭仔,費仔,董仔,份人都好老實,做野好週到,你爺伯在世個時就特別睇得起佢地,臨死前叫佢地好好幫扶你,阿叔我話齋,會裏面大大細細嘅 事情都可以交俾佢地;你個個懵柄向叔,人好好,亦都好生猛,劈得玩得,你伯爺都話佢“掂”,你得就提拔一下,我覺得收陀地劈友嘅事就交俾佢,一定可以搞大 我地個地盤,以後就冇人敢惹我地架嘞.
我地舊陣時個會點解開始甘勁呢,就係因為一直收埋D老實人,趕走D呃飲呃食既,後黎點解會搞到甘衰,就係因為身邊剩番班口噏噏當秘笈 嘅廢人,你伯爺以前次次同我傾計,講起呢單野都赤赤痛.侍中,尚書,長史,參軍,呢幾條友都係阿叔我斬過雞頭嘅好兄弟,你一定要信佢地,我地會重振雄風之 日就指意曬你嘞!
阿叔本來就係個耕田佬,係南陽都有番幾嚿田,在呢個人隊人既時代,我不想隊人,只係想唔俾人隊.
你伯爺唔嫌棄我,三日唔埋兩日就走去我屋企,問我點搞好個會,阿叔我就感激到標曬馬尿,甘就跟左你老豆啦. 後黎我地會同操爺個會開片,衰左,阿叔我撐住成個會,到現家都廿幾年羅.
你伯爺知道阿叔我醒目,所以賣鹹鴨蛋之前就將大事都交托曬俾我,自從換左你做阿頭之後,我就日日失眠,擔心辜負左大佬嘅心意,所以五月個 時就帶住班手兄開船過河,去個個山K啦嘅地方,搞掂曬所有應該搞定嘅野.依家南邊無人再敢搞三搞四,我地班靚又人強馬壯,應該好好地俾班手足疏弗下.然後 再將中原打番番黎,將個D冇本心嘅二五仔通通做低曬,將我地個D忠字頭嘅都扶番起身.咁樣我就算對得你伯爺住啦.至於要點搞,冧橋呢D甘嘅野就要靠攸之, 祎仔,允仔佢地嘞.
呢一次阿叔我就係去劈班契弟,劈唔成嘅話你話點就點.如果搞唔掂個會,你就去搵攸之,祎仔,允仔,我就唔信個班野敢吃碗麵反碗底.阿仔 你都應該揾個時間好好地甘諗下你伯爺既話.甘你阿叔我就好欣慰啦.得啦得啦,時間到,去劈友啦,男人老狗,標曬馬尿甘,都唔知講左D乜野.
回A383最新訊息列表
0所有文章皆由程式自動從網路抓取,所有權皆該屬文章擁有者.


text:
一路都想帶兩個小朋友去行山
遇啱今日天氣真係秋高氣爽(好老土)
我哋揀咗一條又近又方便又短既行山路線嚟行 - 就係馬騮山啦!
我哋今朝落街食個Brunch之後大約11:40去屋企斜對面等81巴士
諗都冇諗過住喺巿區, 居然搭4個站巴士就可以有得行山
真係話咁快就落車, 只係坐咗10分鐘度4個站就到
一落車已經見到好多人同.....馬騮
以前以為只係得城門可以見到馬騮
原來呢度都有超多!! 隔離個停車場一隻二隻馬騮爬咗上人哋D私家車度
一落車會見到有個小食亭, 如果想補倉的話可以喺度入番少少貨
行完山又可以喺度歇一歇!
我哋未開始出發既時侯見到有幾個南亞裔朋友剛落的士
佢哋將個膠袋就咁放咗喺路邊(裡面有水有嘢食)
唔駛三秒成袋已經俾馬騮搶咗去
但係跟住其中一個男人佢拎起支樹枝想扮打佢
點知令到隻馬騮發惡....我梗係即時帶佢哋走開D啦, 廢事傷及無辜!
我覺得你俾佢搶到係自己唔小心囉, 冇得怪馬騮! (因這是他們的天性)
我哋見到有好幾隻塊面係紅紅哋, 有D係全紅....唔知係咪嬲緊
所以都咪話唔驚, 如果一個唔覺意俾佢睇中撲埋嚟, 其他馬騮又跟住過嚟抽水就大鑊!
遠距離同馬騮仔影番張相先(兩隻馬騮一齊合照)
今日我哋選擇咗條最易行又最多嘢睇既路線(難度1粒星)
長源路 → 九龍副水塘水壩 → 九龍接收水塘 → 石梨貝水塘 → 金山路 → 九龍水塘水壩 → 返回大埔公路.
出發前影番張相先, 睇吓同行完之後有冇大分別
行山必備: 執樹枝! 正所謂「有咩依郁, 乍住碌竹!」
兩隻嘢當然就喺度鬥執支長樹枝啦!
行咗無耐大約3分鐘度, 就會見到右手邊有條路上燒烤場
我哋從左邊繼續行
因為實在太多馬騮, 所以我哋停喺呢度影吓相!
溫馨提示: 大家千祈唔好餵嘢食俾佢哋, 因為你只要餵一次, 之後佢就會跟住你唔肯走
呢隻應該係我哋見既最細版本mini monkey!! 超可愛, 好打耳呀!
再行前少少又有分叉路, 今次要靠右邊行啦!
好快就行到我哋第一個景點啦, 就係九龍副水塘水壩
望落去真係好高好高好高好驚呀!
呢個水制房牆上面有獨特既花紋
聽講話其他水塘好少會見到, 所以要特別同佢影番張相留念
呢度表示水塘係由1929年興建, 到1931年完成
水壩邊的小瀑布
盡頭回望水壩
上山數分鐘便會見到一個緊急救助電話
再行前少少就會見到右手邊有梯級
離開長源路行上去就會見到呢個有鐵絲網既引水道入口
呢度有個牌寫住「起點」...唔通仲有好長既路要行, 開始有少少擔心唔知要行幾耐
沿住引水道向上行, 邊行邊解釋咩叫水壩俾Hysan知
仲要解釋D同個水壩冇關既嘢....(滴汗)
再行見到有個緩跑徑既牌!
沿路行左手邊係九龍接收水塘, 真係好靚好舒服!
過埋呢條橋大家就要小心! 因為行前少少就會見到右手邊有條石級行上山
(我就係冇留意所以一直向前行.....不過都有意外收穫!)
第1個收鑊就係落咗去水塘邊欣賞呢個咁靚既湖景!
第2個收鑊就係行到去呢個咁大既松林嗰度執松果!! 超大粒超靚...
跟住我哋繼續向上行, 發覺咁耐都未見到石梨貝水塘個水壩開始覺得自己行錯路
好在途中還到其他行山人士, 所以先攪番清楚, 最後行番轉頭上番頭先我講個條右邊石級!
其實如果我一直行頭先條路都會行到去石梨貝水塘既另一邊(不到水壩)
但係路程會再多1小時以上, 怕兩個小朋友支持唔住
沿住石級一直向上行, 途中佢哋發現唔同既樹木, 親親模模這個大自然
行行吓終於望到右邊既石梨貝水塘水壩!! 行啱路啦
見到呢度唔好左轉行石級上去...繼續右轉就見到水壩入口
到咗呢個時侯我先鬆番啖氣...好驚行錯路攪到唔知幾耐先出番去
呢個水壩又係高到嚇死人
我鍾意佢係藍色欄杆,影起相嚟顏色都靚D
橫過水壩之後向左轉沿小路繼續前進
途中發現靚靚蝴蝶...
唔夠5分鐘就會見到有條小樓梯可以行落去
樓梯旁你會見到有把大間尺
佢係用嚟量度水位嘅,最高水位應該係10m
依家正值秋冬天氣雨量比較少,所以水位連1都唔到
佢哋拎住樹枝篤水底嘅泥沙,咁都有得玩一餐
水塘遠處有一個小型水壩,但係佢係分開兩邊,冇得越過去對面
繼續直行3分鐘就係頭先我哋遠處見到的那個小水壩
的確係行唔到過去,要從另一邊小路先可以行過對面,但唔明這個設計有何用
我哋冇嘗試行過對面,因為都行咗差唔多2個半鐘頭(因為之前行錯路),小朋友都好攰
所以嗱嗱淋行埋落去完成行程就走人
離遠見到九龍水塘!
落到山終於又再一次見番D馬騮啦
呢個綠色嘅大籠係用嚟捕捉馬騮㗎
點解要捉佢哋?因為怕佢哋繁植得太快,所以會捉部份去做絕育手術
在附近發現呢個咁有趣嘅雕刻!
終於嚟到九龍水塘嘅水壩
呢個水壩好特別俾Scroll Down兩張相嘅時間你諗吓特別喺邊度?
開估啦,個水塘就係彎㗎啦!多數見過嘅水壩係打直嘅,比較少數係彎曲的!
風景真係好靚!
見到呢個咁特別嘅數字一定要同老婆影番張相
但係影完佢都諗唔起個數字有咩特別!(其實係我哋結婚嘅日子10月19日)
離開水壩再行大約10分鐘,行過九龍水塘的另一個小水壩
最後就出番去大埔度見到巴士站!
我哋好快就上咗巴士,只不過係坐番4個站我哋就番到屋企lu
喺樓下嘆番個超級正下午茶先...! yeah
Photo by CANON 5D Mark III, Len | EF 24-70mm f/2.8L USM
呀劍評語: 一個離巿區不遠嘅行山景點,有馬騮睇,有3,4個水塘水壩睇!只係大約要2個鐘就行畢全程,可以咁樣親親大自然!點可以唔拎滿分
路線簡介
本路線以馬騮山為起點,該處是觀看猴子的最佳地點.整條路線難度低,長度短,既可飽覽石梨貝水塘,九龍水塘,九龍副水塘及九龍接收水塘的美景,又可間中遠眺九龍的高廈,是一般人較易接受的短途行山徑之一.
起點交通
乘搭九巴路線81或72號,於石梨貝水塘站下車.
長源路 → 九龍副水塘水壩 → 九龍接收水塘 → 石梨貝水塘 → 金山路 → 九龍水塘水壩 → 返回大埔公路.
長度
約2.6公里
需時
約兩小時
終點交通
跟起點一樣


text:
大小不良,又話要返工,又話要返學.兩個都三更半夜先放工,尤其Bibi,跟本冇假放咁滯,我又點會咁殘忍焗佢地出手吖? 有時間我都留返黎親子活動去下街,食下飯好過啦.
我心信愚公移山既道理,係兩個月內,只要我肯動手,一定油得起間屋既.我係櫃入面搵到一罐爸爸以前買多咗既一罐白色油,雖然只係得一公升,但足夠我試油大門果一忽既牆同天花.經過評估後,我好有信心自己搞得掂.
首先,要的起心肝去買桶油.靠得住又較近可以買到漆油既地方,係蝴蝶村,我都拖咗幾個星期先去買.
要油晒間屋,梗係要用大罐既油啦.五公升既油漆,絕對唔係五公斤米或者五公升清水咁輕架,我差D連搬桶野去收銀處都有問題.仲要揹返屋企,都幾大劑.
好不容易抬到返屋企,又放咗好幾日.點解? 大家都知一間住緊既屋,一定四維都擺晒野架啦,要將所有貼住牆既雜物撤走,先可以油到爿牆架麻.
到我肯動手啦,又遇到個難題,原來渣雞都冇力既我,係冇本事開到桶油既蓋架! 掙扎咗好耐,都開唔到,唯有叫已經換咗制服準備返工既爸爸出馬(我一路都唔叫佢出手,係因為驚開蓋果陣有咩冬瓜豆腐,佢套制服就會遭殃),好彩佢都幫我開到桶油唧.
第一步,我油咗客廳既一角.大家見唔見到條明線呀?就係電熱水爐果條線啦.我初時就住就住唔好油到佢,但就成日high到佢喎,油油下又懶得去抹返d油,早知就一不做,二不休,乾脆油晒條電線佢啦.
我屋企係冇梯既(唔好問我做咩唔買,用完放係邊喎),老實講吖,我油天花板真係好mun水,企上張dun度,勉勉強強油到架咋,所以只可以油到頭頂少少既位置.後來我著咗對高跟鞋,就油得冇咁辛苦啦.
又過咗一星期,我油咗廁所門口度牆.
再一個週末,呢間房我分咗兩日先完成.順便洗埋個冷氣機.
每星期都有少少街去,進度都好慢,呢度係廳既另一忽.
終於搞到1/2,爸爸都休息既日子,油埋廳既最後一角,總算可以告一段落,廚房既天花係冇油到既.算把啦,我區區一個師奶仔,油咗間房同廳,已經好叻架啦.


text:
可以攤平嘅枱仔.
2014年10月6日星期一
Vienna Design Week (上)
可以攤平嘅枱仔.
40 則留言:
王子買咗呢個堡壘藏四奶.回覆刪除
吊床上每個cushion都可以發聲……即係 叫床聲.回覆
設計展,值得一看!回覆刪除
乜咁嘥呀!亞裔王老子去活化佢啦!回覆刪除
被褸都冇睡袋好啦
d抽紗好靚!回覆
抽紗原來幾好聽架.刪除
cushion 發咩聲?回覆刪除
Evolution Door得意,屋企要夠大先用得回覆刪除回覆
一邊牆要spare個位.刪除
那些新設計有點超現實回覆刪除
活化做酒店,執咗丢空咁多年,真嘥.回覆刪除回覆
呢度好多呢d大樓丢空咗.刪除
被褸幾實用...不過款唔型~~回覆刪除回覆
咁森源兄design過.刪除
Evolution Door好得意, 咁喺裡面開唔開到架呢?回覆刪除
蠟燭座嗰張我睇圖未睇字時以為左邊第一支係串燒粟米 :p回覆刪除
Evolution door要成6 - 7秒先開(或關)到,應該唔會喺香港出現 :p回覆
kakaka,呢度有d蠟燭係咁o既款架.刪除
HK都唔會有一邊牆spare出黎.
喱類宮廷堡壘我諗維修費係好貴,活化做酒店未必支持到.....回覆刪除
被褸好搞笑,有人抬住張被出街?咁咪好重XXD
道門我覺得可以變做一幅油畫,咁就可以好似以前睇戲見果隻咁成為隱藏密室的機關^^回覆
維修係業主負責o既.刪除
如果係羽絨都唔係好重啫.
幾好idea
呢個設計展幾好睇噃, 個蠟蠋recyle 掂喎.回覆刪除
掉空了個皇宮好浪費啊,做咩唔放盤賣俾強國人回覆刪除回覆
放過俾印度人,最後唔成事.刪除
張枱灘平又有乜作用呢? 諗左好耐⋯ 哈哈回覆刪除
- 回覆
咁又唔知係唔係咁化學.刪除


text:
薯片
薯片(美式英文:Potato chip;英式英文:Potato crisp),係指由薯仔製成嘅零食.製作方法係將薯仔切成薄片,然後炸或焗到脆口並加以調味就得.除咗最簡單攞鹽來調味之外,市面上買到唔同口味嘅薯片,亦會用味精同唔同香料調味.
原味[編輯]
1853年8月24號,佐治靲(George Crum)喺美國紐約州一流嘅度假勝地 Saratoga Springs 做廚師.嗰度嘅月光湖旅館餐廳(Moon Lake Lodge)提供法國式炸薯條,而佐治就按照標準嘅法國尺寸製作薯條.呢種食品喺17世紀風靡法國,嗰時湯瑪斯傑佛遜係美國駐法大使,佢好鍾意食薯條.於是乎就將製作方法帶到美國,並喺蒙蒂些露(Monticello)將炸薯條當作一道晚宴菜餚招待客人.
喺月光湖旅館,一個人客(有啲文獻稱係百萬富翁范德比爾特)認為廚師佐治做嘅炸薯條太粗,佢唔鍾意,唔肯畀錢.於是佐治再做咗啲薄一啲嘅,佢一樣唔滿意.激到嬲嘅佐治就決定教訓呢位客人,佢將薯條整到非常薄,炸到非常脆,用叉都拮唔起.噉做達唔到佢嘅預期目的,嗰位人客反而好鍾意呢種淺黃色,似紙咁薄嘅薯片.其他人客亦要求佐治幫佢哋做呢種薯片.從此之後,菜單上出現咗薩拉托加薯片,並成為特色食品.
無幾耐,呢種薯片就包裝出售,啱啱開始嘅時候只係喺當地發售,即刻就風靡整個新英倫地區.終於佐治開咗佢自己嘅餐廳,餐廳嘅最大特色就係薯片.嗰時薯仔要人手批皮同切片.喺1920年代薯仔批皮機嘅發明令到薯片從小規模製作變成銷售量最大嘅零食.
薯片批皮機嘅發明,令薯片加快流行.一個美國南部嘅旅行推銷員靴曼利(Herman Lay)幫助推廣呢種嘢食.佢帶住皮喼喺美國南部嘅雜貨店賣呢種機器,之後佢更開咗公司,令佢個名幾乎成為薯片嘅同義詞.利事薯片係第一個成功市場化嘅美國品牌.由1960年代開始,薯片開始於全世界流行起來.
喺密封包裝發明之前,薯片係存喺大桶或罐頭度,喺底部嘅薯片成日會唔新鮮或受潮.之後Laura Scudder發明咗將兩張蠟紙燙埋一齊嘅袋,從此創造咗密封包裝並且保存薯片嘅新鮮度到開封嘅時候.時至今日,薯片係以乾燥空氣充入膠袋後密封包裝,防止壓碎.
調味薯片[編輯]
薯片一直無加入調味料,咁減少咗佢嘅魅力,直到一間叫Tayto嘅愛爾蘭薯片公司嘅擁有者,喺1950年代發明咗加入調味料嘅方法.雖然佢只有一間小公司(呢間公司嘅組成幾乎係佢製作薯片嘅家人),但係呢個老闆一直證明佢自己係個創新嘅人.試完又試(trial and error)之後,佢製造咗世界上第一批加咗調味料嘅薯片,芝士洋蔥(Cheese and Onion)同醋鹽(Salt and Vinegar).
首先賣出用食鹽調味嘅薯片,不過鹽係包喺另一個封好嘅包裝再放進薯片袋度,有需要嘅時候先加入.佢嘅發明一夜間成為食品工業嘅大事,重有一啲規模大嘅美國薯片公司老闆來到小小嘅 Tayto 公司,要睇下呢項產品並且商談用呢項新科技嘅版權.最後Tayto公司被賣出,咁令改變薯片製造方法嘅公司老闆同呢個小家庭非常有錢.全球嘅公司都想要買 Tayto 公司呢項技巧嘅版權.
Tayto 公司嘅發明改變咗成個薯片嘅發展.嗰時之後薯片製造商喺薯片度加入天然或人工調味料,都有唔同程度嘅成功,受到唔同程度嘅歡迎.連發明人George Crum都感到好意外嘅係:一個本來只有好細嘅市場份額嘅產品,而家擁有咗好多唔同嘅口味同好大嘅市場.最受歡迎嘅薯片包括酸忌廉洋蔥(sour cream and onion),燒烤同芝士口味嘅薯片.喺其他嘅一啲地方重有好多其他口味嘅薯片.好似係愛爾蘭最大嘅薯片製造商Tayto 公司生產嘅傳統口味嘅「食鹽同醋(salt and vinegar)」薯片.
一啲薯片製造商,好似利事(Lay's),針對唔同地區嘅喜好出產唔同嘅口味.喺北美洲特別值得注意嘅係,喺部分加拿大地區有好多種口味可以選擇,包括酸瓜(dill pickle),番茄醬,甚至係布甸口味.呢啲特別嘅口味偶然會喺美國限時發行.
除咗以上之外,重有雞,牛扒,紫菜,芝士,椒鹽,海鮮,麻辣等口味.不過好多時候,佢哋都係以食品添加劑去調配出類似嘅味道,甚至係用阿斯巴甜,糖精.


text:
24/9/2014
一起身望下個天,
噢!
落雨呀!
落雨天最好行大英博物館.
又到食晏時間,
大老爺覺得博物館入面啲野唔啱食,提議出外搵食,
唔想行得太遠,只係過咗對面馬路揀食咗
肉丸意粉ok,
但係碟雞凍嘅,要拎番入去翻叮!
食完晏雨過天清!
繼續行博物館
行完博物館,會合腦友記 Anita,
Anita 充作導遊,帶我地去飲飲食食!
Anita 知道大老爺鍾意食 pancakes,
第一站帶我地去 My Old Dutch
嘩!啲 pancakes 大到呀!
紅磚巷,Brick Lane
嚟到 Brick Lane 梗係要試下呢間老店嘅 bagels .
因為啱啱食完 pancakes, 所以只係買咗一個中間夾咗三塊厚厚咸牛肉 bagel,
想叫佢將隻包切開一半好等我和大老爺分嚟食,
位女士搖揺頭,唔切,但係佢比反而比多隻包我地!
食飽飽又繼續行程,
乘巴士去Soho,
途經銀行區,
行到7點,又到晚飯時間,
Anita 帶我地去食龍蝦
閒日都咁多人排隊等位架!
我地坐喺吧枱飲野等咗一個鐘先有枱比我地
龍蝦好好肉好鮮味
食完龍蝦行唐人街,
之後要分手啦,
Anita, 有緣我地會再見!


text:
7月8日
呢日仲要去嘅地方係Stift
Rein修道院.
幾個月前嚟過.呢日係嚟投宿.
同神職人員同住一個building,過神職人員嘅生活.
佢哋有幾間客房出租,拔只for
men only.
房間簡約,冇任何娛樂,冇internet.
間房好大,搭建咗獨立浴廁.
佢哋因為只有幾間客房,唔會好active咁招租.有需要可直接同修道院聯絡.
價錢方面,佢收咗30歐一位.膳食10歐.呢日見有另外兩位投宿人士.
神職人員生活係點呢?下晝6點開飯前喺禮拜堂祈禱(呢日冇join佢哋食飯).第朝7點彌撒,之後一齊食早餐(唔好意思影相).早餐都係奧地利常見嘅.食飽飽.自己擺回餐具,其他會有位負責清潔嘅神職人員善後. 12點開飯前又係喺禮拜堂祈禱.開餐前又要企喺度祈禱.
Lunch有蛋花湯,沙律,扁意粉配蔬菜.大家食飽飽又要企喺度祈禱.之後轉場有雜果做飯後甜品.
同神職人員食,真係食得唔自在.冇下次.
早餐午飯之間係參觀時間.睇咗上次冇睇嘅嘢.因為教堂維修.佢哋有個idea係用布遮遮再掛上某藝術家嘅畫作.
祭壇啲枱凳好designer
feel.
呢度唔係日久失修,係特登show吓唔同年代嘅建築結構.
呢邊之前做過考古發掘,但係因為佢哋唔係博物館,佢哋只係影吓相,記錄一吓.又埋番笪地.
以下呢個係古時公廁,好似古希臘嗰啲咁排排坐,下邊有流(河)水沖廁.
以前左邊有個禮拜堂...
依家封咗喺一座建築物內.


text:
2015年3月28日星期六
Porzellanmuseum im Augarten
去完Meissen嚟呢度睇明白好多.
瓷器三種原材料feldspathic rock, quartz同埋kaolin. 可以掂㗎.
製造過程
維也納係繼Meissen(八年後)歐洲第二個生產到中式瓷器嘅地方.
同Meissen間博物館比,呢度多好多古董.
女士用尿壺
個包係瓷器嚟㗎
瓷器藝術品>>
一舊雲
呢度有個維也納會議Congress of Vienna二百年嘅特別展.
當年嘅一本德法字典.
維也納會議時用過嘅瓷碟.
嚟開會嘅人都愛買有維也納風景嘅瓷器做手信.
睇完展覽去間shop 睇吓啲瓷器啦.
都係好貴!
28 則留言:
呢個展館D野幾靚~回覆刪除
你有冇坐落去搓下泥, 可能身後會多對無影手幫你喎XXD回覆刪除
個包既餐巾都係瓷器仲正.
擺得係呢度既, 唔貴都對佢地自己唔住啦.回覆
呢間冇搓泥睇.刪除
餐巾都係瓷器...呢個等毛豆整.
都係嘅,平賣整cheap自己個名.
我平時見到貴瓷器,都唔敢行太近回覆刪除
戥以前啲僕人驚,撞花咗就要打死一世工.回覆刪除
第二張相中間嗰種原材料係石英(quartz)唔係petuntse喎回覆刪除
不過petuntse都係瓷器原材料嘅一種,其實petuntse同埋kaolin都係中文字嚟㗎,petuntse(pe-tun-tse)即白墩子,kaolin即高嶺土
中國係瓷器發原地,古時歐洲瓷器一直都做唔到中國咁好,係因為佢哋唔識用kaolin,當時只有中國先有kaolin,直到你之前講嘅17xx年揾到kaolin先做得成中式瓷器回覆
係喎e+先睇到.改!刪除
多謝補充
好鍾意睇啲靚瓷器!回覆刪除
唔食得嘅最貴麵包喇!回覆刪除
好彩我唔會買呢家野, 識有人勁鐘意買貴價瓷器餐具, 一個匙羹都唔野少回覆刪除
嘩!D瓷器真係好靚,不過都好貴呀!回覆刪除回覆
睇吓好,我冇錢去擁有.刪除
都唔一定外國月亮特別圓, 國內有啲陶瓷都好靚...回覆刪除回覆
唔靚嘅幾百年前鬼鬼都唔去學啦.刪除
展品好靚又精緻 , 齋睇已滿足了 , 反而擁有就好擔心整爛 .回覆刪除
可以用手摸下個瓷器質感都唔錯喎回覆刪除
- 回覆
睇吓好,我冇錢去擁有.刪除
玫瑰花瓷杯好靚, 不過咁貴都係睇下好喇.回覆刪除


text:
中環在線:周凱旋一句諗選特首
俾超人哦足兩個鐘
■周凱旋(左)話選特首「諗諗先」,搞到俾李嘉誠「哦」. 設計圖片及對白
超人李嘉誠嘅紅顏知己周凱旋(Solina)之前一句選特首可以「諗諗」,旋即成為熱話,正當大家以為超人的確唔係打算撤資,點知超人即日澄清話「佢講笑」,搞到大家鬼咁失望,華華日前見到Solina,當然第一時間問佢呢個選特首大計有乜最新發展,心情好靚嘅佢就笑住答:「仲好講,搞到我俾李生哦咗兩個鐘呀!」
Solina雖然話俾超人「哦」,但係佢講呢句嘅時候其實係笑笑口,可見佢同超人嘅關係真係幾sweet㗎.
近期經常公開提超人
佢近年亦確係多咗喺公開場合提起超人,舉例,佢講過超人點解瞓唔著,係擔心世界正面臨三大危機,又形容超人好似唐吉訶德咁有俠義心腸,自己能做好隨從桑丘已經好唔錯.咁隨從俾主子責備兩句,都好正常啫,唐三藏久唔久都會唸下緊箍咒,先逼到孫悟空陪佢取西經啦.
Solina冇繼續透露超人哦佢乜嘢,或者點樣哦佢,佢選特首嘅消息出街嗰陣,佢仍然身在以色列特拉維夫,之後仲要直飛加拿大,要哦兩粒鐘咁耐,斷估超人應該等佢返港,面對面先哦啩.
雖然大家仲未知道將來有冇得揀Solina,華華都不忘向Solina反映民意,話唔少網民都好buy佢,買重佢可以輕易砌低老董力捧嘅梁錦松,同埋有柔性一面嘅葉劉淑儀.不過Solina就冇再正面回應嘞,只係一笑置之,轉個頭就講其他嘢.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
我都知我自己已經好耐無打過日記, 但係鬼咩, 一開學之後就成日都唔得閒, 呢個Sem仲要一個禮拜有四日係返早, 早到九到就要返到學校o個隻喎, 另外星期六日亦都有一日係返早, 只係比返學遲一個鐘咁大把, 實際我一個星期就只係得兩日可以訓晏o的, 但係亦都係要十二點返到(無論返工返學都係), 咁你話我仲邊得閒寫日記丫, 係都要黎訓覺啦, 仲邊有心情打日記呀.
趁仲記得就講翻做過o的乜啦, 返學, 攪過份FYP, 我始終都唔係做Doc o既人, 完全係唔識寫, 好在有唔同o既同學一齊做o者~~~~ 至於隻HD, 要裝o既野都裝o左, 但係原來個Embedded CE裝哂要14GB咁多架喎, 咁一隻20GB HD就俾我攪到剩翻一GB, 咁我地仲點develpoe個Project呀, 都係鏟咁o的無用o既BSP先, 應該可以free翻10GB出黎~~
九月第一個星期三, 幫Lisa姐佢拎機, 仲上埋佢屋企攪野添, 幫佢將o的舊機o既Data轉落新機度, 帶條cross over cable去, 但係真係要閂o左個Firewall先攪得掂, 真係麻鬼煩, Firewall都唔知係好定係唔好. 是日晚餐由Lisa姐供應, 多謝哂~~ 同是我亦都係幾羡慕佢地兩公婆, 若果我將來亦都可以同我老婆咁恩愛, 我已經好滿足, 事關而家o的後生仔女, 郁o的就話離婚, 要有一個美滿o既婚姻, 真係一o的都唔易. 可能好多人會話而家呢個社會仲邊會有人話結婚架, 玩完咪算囉, 但係可能我係出身自一個破碎家庭啦, 有陣時o的野, 無o左就係無o左, 點都搵唔翻架囉, 我o既希望係將來有一個好o既家庭, 一個肯陪我一世o既人. 但係呢個亦都只係我o既一個幻想, 或者甚至可以講成係奢望, 希望越大, 失望越大呀哥仔
九月第一個星期四, 今日我下晝返學校o既AV Counter派PRS喎, 之前幾日, 晶晶佢一個下晝就派o左百幾隻, 但係我呢, 得五十幾隻咋喎, 哈, 你話係唔係同人唔同命呢~~ XDDD
9月9日係芭芭拉生日, 芭芭拉生日快樂呀~~ 但係斷估佢都唔會睇我個Blog, 除非佢真係嚮公司好無聊.
9月9日係呀冬冬生日, 冬冬呀生日快樂呀~~ 但係斷估佢都唔會睇我個Blog, 除非佢真係嚮屋企好無聊.
星期六, ↑佢地生日, 夜晚去o左打邊爐, 計埋人數多過一圍, 但係book位係book 7點, 咁之前就去o左睇deepV同Kobe佢兩個篤波~~ 一大班人入去VIP房, 睇到人地個個都眼突...... 但係事實上我地係入去打NDS架囉, 問你死未~~ 佢地打完邊爐, 仲有下場喎, 去劈酒喎, 我o個排已經唔夠訓, 仲點會去下場呀, 早o的返屋企訓唔好~
星期日, 問翻佢地, 原來佢地飲到四點, 凌晨四點喎, 但係第二日都仲有人返到工, 果然勁呀下, 但係呀Lok就同我講話佢成日都係攬住個廁所嘔, 返到工o個兩個果然勁呀下, 訓得兩個鐘都仲返到工, 強~~
九月第二個星期二, 放o左學就返屋企, 有人黎整Mon, 但係點解?? 點解個Mon一黎禁一野Reset就乜事都無o既? Mon 呀Mon, 乜你咁曵架......
九月第二個星期三, 下晝去o左裝野囉, 就係咁簡單, 之後就攪FYP, 果然唔易做......
九月第二個星期四, 下晝都係返AV Counter, 我知點解我叫大眼仔啦, 原來陳X輝(Av Counter o既一個Staff)佢影我相o個陣我係碌大o左隻眼黎望住佢, 就係咁就變o左大眼仔
夜晚去o左開會, 但係真係眼訓得濟, 早走o左, 訓覺真係比較緊要~~
九月第二個星期五, 今日, 打日記.


text: 今日探simon,好奈無見.臨走玩左局UNO,我咁醒,咁係一早就贏哂佢地啦,唔信,問吓側田丫!返到屋企,聽到新聞話遲D可能o係supermarket同convenience store,膠袋每個盛惠5毫.我諗,唔係真係咁搞笑丫?!洗唔洗咁貴呀!由於費事又俾人鬧(今次係green people),所以今次不置多評,淨講事例.假設,一個膠袋連1毫都唔值,咁你味收1-2毫囉,呢個我accept.但係如果5毫,鬼買你個袋呀!唯有用D錢買環保袋.o係supermarket同convenience store呢個情境要用環保袋,我accept.而supermarket同convenience store買既野都唔會太dirty,用環保袋accept.但係,問題黎.報紙袋算唔算膠袋呢?我試過無攞報紙袋,拎住份報紙,搞到成隻手都係油墨,超dirty.咁點算?但係講到market,呢個就真係unacceptable.如果無膠袋,要用廿幾蚊個既環保袋載生果,菜,肉,咁就死得人多.我諗大家唔會想將D dirty蔬菜就咁扔進一個new既環保袋呱...試想,你剛從豬肉榮買完舊瘦肉,一個膠袋都無,就咁dump落去.之後又在賣魚勝買淡水鯇魚,賣魚勝就咁將剛剛切好,血淋淋既鯇魚dump落你個環保袋度.你唯有洗個袋.假設買野個人係個helper,日日買,日日洗.我本人認為咁仲唔環保."用咸水草裝..." 點用呀,你唔會拎住D咸水草去街呀...咁點?如果你用過個環保袋來買餸,我諗你唔會o係其他場合用呢個滿佈血腥,臭到要死既袋.好,買完餸,去convenience store買杯面,又要一個新既環保袋.又無左廿幾蚊.所以,呢個計劃係不設實際.o個個諗呢條餿主意既人一定好少去market買餸.我幫過阿媽拎餸,所以就知.我重申,我唔accept一個膠袋要5毫,亦更加唔accept o係market推行呢個計劃(仲話違者要罰款,咁味搞到商戶做唔到生意...).P.S. : 打左兩篇post,睇埋下面o個篇估波王!


text:
我地今次選擇左Flavors, 夾埋阿茄既同事我地一行八人, 啱啱好夠開一班私人課程!
7:00pm - 10:00pm
Flavors 環境都OK, 感覺幾整潔
一去到, 糖霜同杏仁粉, 蛋白已經準備好~
由於時間都差不多, 洗洗手後就即刻開始
先黎打打打打打, 不停打蛋白, 初時用一度打至起泡, 分次加入糖後用五度繼續打
阿sir話打蛋白係好重要, 太唔夠就失敗, 至於點先為知夠? 我唔識形容... 有啲類似做戚風既蛋白
打完打蛋再倒入杏仁粉&糖霜入去撈勻! 撈勻既技巧同埋點先為知撈得夠就係最考功夫, 大家都唔敢掉以輕心
感覺要有光滑但又唔可以撈太耐, 要杰得黎又有少少流動感, 係咪好抽象呢!
我地一堂八人可以選擇做三款公仔, 最後揀左麵包超人, 鬆馳熊同埋Melody
初初以為每人都可以做呢三款, 但原來每人只可以揀一款黎做, 想集齊三款公仔, 唯有最後自己同朋友交換!
好失望.....
其實我本身唔係太鐘意食卡馬龍, 不過見到啲公仔好得意, 難得又有朋友一齊學, 所以就算學費貴少少都無所謂啦~
我揀左麵包超人圖案, 因為承熹鐘意 (應該話呢三款公仔入面, 承熹只係識麵包超人) 哈!
阿Sir按各人所做既公仔, 每人派一張公仔紙, 方便大家跟住黎唧個型出黎
麵包超人款係最易做, 只要唧個圓型即可!
鬆馳熊都唔太難
最難就係Melody, 要分兩次唧!
唧完要用風筒吹下啲麵糊, 等到用手摸落有少少硬左既感覺就可以攞去焗!
阿Sir話用風筒吹既原因為防止焗既時候龜裂 (但我記得兩年幾前我同阿茄&阿吱出去學馬卡龍, 個次係唔洗用呢個方法的)
焗完待冷卻一陣就可以用呢啲調左色既蛋白糖幫佢地畫返啲公仔啦!
但原來除左個馬卡龍本身要焗得成功外, 畫畫呢part都好緊要, 一畫得唔似其實就等於浪費心機了~
我既製成品
哈, 我啲畫功真係要再多多練習!! 我覺得畫畫呢part 好考耐性同埋隻手一定要夠"定"
阿茄啲朋友做既鬆馳熊都好可愛呀!!!!!
每人大約可以整到9-10件
返到屋企承熹仲未訓, 立即送一塊俾佢安撫下佢啦. 因為大少話承熹成晚係咁話要搵媽媽, 好掛住媽媽!
其實當晚學習過程好開心, 因為係私人包堂, 大家都係相識, 感覺比較無咁拘緊, 而且好耐無一齊聚下, 大家邊做邊傾下計, 好開心..
但唯一美中不足既係我地學完都一致覺得當日教我地既導師真係有點................... 強差人意!
事後係FB睇返其他人啲製成品同埋問返學過既朋友, 佢地上堂原來係另一位阿sir教的, 佢地所做所學所感受既同我地有好大出入
至少, 人地做出黎既效果好明顯係有導師悉心教導下而成! (我明白每個人既天份或領悟力都唔同, 但我地大家都一致覺得其實有好多地方, 我地事後先知應該要咁咁咁先係靚啲, 但阿Sir無提過我地, 而出黎效果唔理想佢又唔會糾正講返你知問題出係邊?!)
攪到整Melody既朋友們好慘 (因為Melody係最難整), 個位阿Sir完全無仔細提點過應該要留意邊啲位會容易出問題, 只係好快咁講完一次就算, 我地做緊時又唔會睇住我地有冇出錯, 成日走左去, 隔一兩分鐘走入黎望兩眼又走左去! 我眼見佢地既Melody 越睇越唔似樣都覺得好唔對路 (因為錯不在佢地, 佢地本身都有做甜品經驗, 如果阿Sir 肯講多少少point , 一定唔會做到咁樣)
最離譜係佢示範時竟然話: 你地留心啲睇, 我只係示範一次咋!(講野無尾音) 跟住示範完又走左去由得我地自生自滅. 到左發現有唔妥時問佢有冇補救方法? 佢諗到唔諗就答無, 依家好難救! (我地俾錢出黎學, 當然唔識先學, 你唔講要留意啲乜都算, 仲要咁不負責任咁答無得救! 嬲~)
其實我都唔想公開話呢位阿Sir, 但我地事後真係越諗越激氣! 眼見人地學得好開心, 啲製成品好靚, 但同一間學校, 我地遇著個咁既阿Sir, 實在倒霉~
(依家我地唔係參加團購買平價課程, 每人都要$360, 但呢位阿Sir既態度真係一啲都唔值呢個價囉~)
另外就係一般出去學整蛋糕或甜品, 導師都會佢做一份作示範, 學生做一份, 最後大家可以一齊品嚐老師個份, 傾下心得, 問下問題, 分享下! 但佢地連基本示範既材料都唔預備, 仲要用埋學生個份黎做, 剝奪人地練習既機會! 臨尾畫圖案時由得我地自生自滅, 又唔會問下我地有冇問題, 趕收工咁)
我唔係叫大家唔會去呢到學, 我相信另外一位阿Sir會係好好多, 如果唔係都唔會有咁多人去呢間到學.
今次寫咁多不滿出黎都係發洩下, 希望想去呢到學既朋友小心選擇導師!! (不過我唔會公開呢位導師姓名, 想學既朋友如果怕中招先PM問我啦!)
Anyway, 雖然唔完美, 但今晚仍然好開心!


text:
當地導遊出現, 起初我仲以為榮幸到某當地代言人做我地導遊帶我地潮遊泰國添, 原來人有相似物有相同, 笑了.
因為時侯尚早, 酒店仲未有房俾我地, 所以第一站導遊帶我地去全曼谷最高既餐廳食午飯, 因為間餐廳都係對外開放, 當地人都會幫襯, 諗唔到我地可以咁快融入當地生活. 食既係自助餐, 不過質素就真係麻麻, 只及巴西燒烤既質素. 不過可能見有遊客又係聖誕節, 所以即場有小丑表演. 而且因為窗外風光更吸引, 就算D野唔多好食, 眼睛已經飽晒. 可惜經過咁早起身旅程又咁長, 睡魔都開始急call. 眼見所住既酒店只係兩個街口遠, 心諗都應該好快番到酒店大覺瞓. 但呢個想法實在太天真, 響塞車塞到哭既曼谷, 唔好講兩個街口, 一個燈位都可以叫你等十分鐘. 結果我地兩點半由餐廳出發, 四點半先番到酒店, 足足塞左兩個鐘. 想響車上瞓, 導遊又講唔停, 巴士又熱又哂, 根本瞓唔到. 慶幸番到酒店再要等成半個鐘先拎到房, 上到房已經五點幾, 諗住都應該可以昏迷五六七個鐘卦, 咪住! 六點出發食晚飯! 即係只可恰恰咁又要出發.今次入住呢間都算係一間開左一年既五星酒店, 今次房間座向水門區, 樓下反而見到一個廢墟, 唔多唔少有少少反高潮. 房間尚算新淨. 不過配套確係失敗, 響網上已經知佢地既浴室用品未必齊, 咁我一入房見無沐浴露又無洗頭水只得枝lotion, 我就打落去要求補給. 一陣間有人拎過黎, 一開門只見佢拎左兩條毛巾, 我話: Sorry we need shower gel, not towel. 佢又將毛巾塞俾我就轉頭走. 直當我心諗佢地實在太強勁之際, 佢又番轉頭, 仲拎一套四枝俾我. 咁得意既? 我地都唔理得咁多即刻上床休息下, 唔夠45分鐘又要出動.
作為一間大型五星酒店, 樓層又咁多, 住客亦都會好多. 但唔知點解全酒店就只有四部升降機去服務廿幾層既住客同餐廳顧客, 如果每部升降機都好似公屋接駁lift咁大部咁又唔係問題, 可惜每部升降機只係普通size, 結果用10分鐘等lift成為往後每日必要既動作.
是夜被安排到Banyan Tree酒店吃晚飯, 諗唔到Banyan Tree都要淪落到做團餐. 今次又係響五十幾樓食飯, 窗外夜景一流, 食物反而又普普通通. 酒店安排一班後生仔同我地唱聖誕歌, 一班團友細路似乎失儀在場喪哭同班後生鬥大聲, 班父母又似乎睇唔到有問題任班細路繼續爆喊, 後生仔啞忍將隻歌唱完立即走, 我地同另一對年青夫婦互望失笑, 老尷到死. 至於D食物, 見尾圖似唔似大家樂套餐? 笑.食完仲唔暴走避開班細路, 上車番酒店途中導遊問有無人去按摩? 嘩! 黐線! 今朝五點醒到而家足足十幾個鐘, 仲出去按摩? 堅決唔做玩足24小時既港燦, 番酒店大覺瞓.
點知瞓到十一點半, 距離上床時間只係兩個鐘, 强勁既Disco音樂又將我地嘈醒............直到凌晨三點.


text:
日本大阪京都
25 Nov 2012 Sun 京都 Sunny day
又係8點幾出門口,食完早餐搭車去到京都搵得地方黎已經10點,住既係民宿,雖然近京都站但行入去既地方幾靜下,而且我地住晒一座,地下係廳樓上係房,雖然唔算大但有埋廚房又幾好,可能依度係背包人士住既多,所以係度做野既人見到佢地一個二個?都嚇親,嗯,拉入黎果時經個d民居都真係好嘈下
放低野就出發去睇廟,因天氣好既關係,係民宿行出去京都站既路邊d樹都好靚下,最搶眼既仍然係黃色既銀杏,因之前一日影相影得太耐,所以要爭取時間,去到京都站搵車搭當然又會攪一輪
去到首先係睇大約係十二點,因係星期日而且係日本假期,非常非常之多人,去到第一站既東福寺,有人已經頂唔順要走人,我地呢就只好自己入去睇啦,係入口既橋度非常多人但人人都想影下個樹海,葉非常濃密但就以紅色居多,而且好迫,所以只可影左一兩張就算,好難想像如果唔係釣魚台事件,加埋一大班中國人去我都唔知個情況係點
anyway,行前少少就鬆左d,首先去左方丈南庭,還可,而且可能唔夠位放鞋,每人比個膠袋袋鞋,睇番成個膠袋陣,好笑,再出番去行園林,人算多但還可,而且個園林好靚,真係七彩色,加埋陽光同比較近距離既關係,非常好
出番去集合番就去搵野食,因太多人所以就係便利店買左個飯團食就算,係行去伏見稻荷大社途中食左個甜甜地既野,好似福餅既東西,熱熱地還不錯,去到伏見稻荷大社已經係3點幾,根據4點幾就天黑晒既定律,要趕係日落前睇野,入到去以橙紅色為主,有好多狐狸,但都係因好快天黑既關係,去睇左個主菜千本鳥居先,可能因遲既關係(後黎睇番書,d人多數係去左依度先去東福寺),人唔算太多,還可以行到下影下相咁
行下行下又就快天黑了,依度行晒原來要成二個幾鐘,我地行左好耐都好似未行完晒d鳥居咁,所以就落番山了,落到山岩岩好日落,集合番就係稻荷站搭車番京都,番到去6點幾,放低野坐左陣出番去食野,之前走去JR買去嵯峨野既小火車ticket,點知賣晒,要一早walk-in去買,之前呢我無咩點研究過個行程,但佢地講到個小火車好重要咁,如果到時買唔到可能會好失望,不過佢唔接受海外訂一定要日本買,而且紅葉旺季加上位少,所以好易爆
anyway,因第二日落雨,所以轉左再多一日好天先去,所以唔理咁多,去搵野食先算,今次係食手拉烏冬,都幾好味,第日又係落雨,所以係主力係廟,嗯
To Part.06 - 京都
[21/11/12 to 01/12/12]
Photo Link <<<<<<<<<<<<<<<


text:
喺 《 星 期 日 檔 案 》 3 萬 蚊 港 女 黎 潔 瑩 衰 太 自 信 , 搞 到 俾 網 友 狂 鬧 , 最 近 仲 有 傳 聞 話 佢 紅 到 有 補 習 社 高 薪 挖 佢 過 檔 .
傳 聞 係 話 活 學 教 育 同 埋 專 出 補 習 天 王 嘅 現 代 教 育 , 都 想 用 9 萬 蚊 捧 佢 做 新 補 習 天 后 , 咁 啱 黎 潔 瑩 又 真 係 冇 喺 之 前 鼎 峰 補 習 度 教 , 究 竟 3 萬 港 女 係 咪 升 價 3 倍 , 上 星 期 一 FBI 就 趁 黎 潔 瑩 去 城 大 返 完 碩 士 課 程 時 間 問 佢 , 佢 位 癡 心 男 友 亦 有 等 佢 放 學 , FBI 問 到 3 萬 係 咪 跳 槽 時 , 佢 男 友 仲 經 理 人 上 身 咁 搶 答 : 「 冇 啲 咁 嘅 事 ! 」 .
FBI 亦 問 過 兩 間 補 習 社 , 但 兩 間 補 習 社 都 異 口 同 聲 話 : 「 有 新 老 師 會 登 廣 告 , 暫 時 冇 聽 過 佢 會 嚟 教 喎 . 」 睇 嚟 黎 3 萬 暫 時 未 可 以 升 級 做 9 萬 , 不 過 FBI 見 佢 返 學 密 密 充 實 自 己 , 搵 9 萬 指 日 可 待 啦 !
developing...


text:
大家小心好似我咁
今日去見工
去到信和, 一早都知信和樓上寫字樓鬼咁細唔會係學野地方
但抱住個心態 ------ 起碼自己黎左睇左唔叫放棄先啦畀個交待自己
到左門口按左4次鐘先有人開門, 而個個人本身又唔係做緊野架喎唔知點解咁慢
一入去咩都冇問我就遞FROM畀我 ( 姐姐你唔畀我唔係見工架咩 )
由佢既舉動我可以睇到呢個地方ALWAYS有人送上門見工
(但又得佢一個員工個下引起我疑心 )
然後佢指間房示意我入去, 但我未填FROM佢又冇畀筆我, 咁快入房IN ???
( 個姐姐又全程唔講野手指指好似好厭同人講野咁)
入去, 哇, 點解有幾個人坐曬喺度架? 我冇遲到架喎!
原來佢地都係黎見文員 ( 6K 無需經驗 )
搞錯呀. 我都未見過人咁安排人見工
點會4-5個女仔一齊坐一間房眼望望架. 呢D 工請左都唔方好待遇啦
OK, 我填下FROM先...
哇, 頂佢個肺 . 問我父母叫咩名咩學歷咩職業咩收入
最得人驚係連我屋租幾錢都要報 (我咁大個第一次見架真係)
冇野呀? 間公司得200 零呎當自己稅局咩
根本就想攞我地個人資料唔知做咩
連地址個欄都寫住咩省咩市咁, 香港有省有市咩? 都唔係香港格式
張FROM個格式都九唔搭八
父母個欄仲要問我父母人數, 頂, 唔通有3個老豆4個老母咩
谷鬼氣, 曬我時間同搭車錢, 好彩冇化妝唔係就曬埋我心機仲激氣
根本呃人上釣既
有個講普通話女人過黎收FROM見我同一個女仔冇填, 兩次逼我地填
唔填唔收FROM就唔IN我地, 個女仔最後乖乖填
我就考慮左幾分鐘起身扮去廁所拎埋FROM走
咁做我都係第一次
間野可疑成咁, 我唔敢諗畀曬資料佢有咩後果囉, 咁本就一下攞曬人全家入息
COPY 埋張身份證你攞去借錢做假戶籍都得架啦 D女仔為左入文員行又真係咩都肯制,, 搞錯,,, 有冇腦架,, 你地咁好呃人助長D 奸商架, 佢地得曬逞會愈來愈過份架
根本佢地唔係真係請人, 只係因為勞工處畀個公司名同500蚊就可以登請人
500蚊買到500個人送上門畀曬個人資料既話, 一蚊一個人抵返曬啦
呢D CASE 聽過, 今次係我第一次遇到, 同勞工處投訴都冇用
人地又冇做咩實質野呃你, 報警都唔彩你啦
唯有自己拎齊野走
D TELESALES 公司又係將客戶資料賣黎賣去黎續生計
( 我見過所以我敢講 )
侵犯私隱


text:
30/9/2011
時間過得好快,
Sheldon巳經4個月大喇,
講吓成長報告先
4個月大要去健康院打2支針針同磅豬仔
體重: 16.5磅
姑娘話Sheldon唔似咁輕
以為佢有18磅添
差D要佢減肥吖!
飲奶情況三個鐘一次,每次180-200 ml
無瞓著時,一夠鐘就喊住要飲
有時下午瞓嗰覺,由1pm瞓到5-6pm都唔起身
(不過只限平日)因為星期日mami都未試過sheldon會瞓咁多個鐘咁爽呢~
依家可以一次過飲晒, 唔駛分兩段, good!
有時9pm幾瞓咗可以到第二朝6-7am先飲
開始學坐,有時肯揸奶樽食奶,
不過一比佢聽到mami把聲而唔抱佢就會大喊
mami一抱就立即收晒~
軼賢家姐都要成5個月先要開始識認人搵mami
Sheldon 3個幾月就開始超級認人喇!
瞓覺情況
由10:30pm可以瞓到第二朝7-8am
最開心係sheldon同軼賢一樣
瞓醒唔會喊嘅~
醒咗會眼仔碌碌,四維望吓身邊有無人
又或者拍床踢腳叫幾聲
見到有人望住佢
就會開心笑引人同佢玩
如果太耐無人理先會喊比人知佢醒咗囉!
所以好多時臨返工時Sheldon醒咗
係咁同mami爸爸笑笑笑,
仲要笑到咔咔聲添
真係玩到唔捨得出門口吖!
Sheldon嘅頭髮生長速度依然好慢
呢排仲開始甩頭髮添
因為成日將個頭另左另右
甩到後尾枕d頭髮無晒
所以個髮型後面好攪笑~
講開Sheldon甩頭髮
連mami都同上次生軼賢一樣
又係產後三個月開始狂甩
雖然mami嘅頭髮都算多
但係再咁甩法真係驚驚吖!
希望快d停止喇!
依家Sheldon頸仔開始有力
叭係度時,頭仔可以支撐到一陣
但係要 自己坐就仲未得
近排成日想學轉身,但未轉到
轉幾轉就攰到立即瞓著~
Sheldon 4個月大嘅成長支報告講住咁多先!多謝收看!
我投降喇!
真係攪新yahoo blog唔掂
算喇!
寫得幾多得幾多!
煩躁!


text:
2007年8月9日 星期四
攪清楚
不過新業主認為我地既租金太平宜了,所以響我地死約完左之後,要我地簽新租約,大幅加租百分之五十!好在我地原本既租金真係唔算高,所以加左百分之五十都唔駛死.老細一向最最最緊張錢的,加佢租喎,仲得了既?不過佢又唔想搬舖住,唯有頂硬上啦.之後老細就搵我傾,話加左租之後生意要增加百分之五十云云.好在我都仲清醒,同佢冷靜分析形勢.首先加左租就梗係要博命 d 搵錢啦,不過我地既 target 係 keep 人工加租金響生意額既一半就已經 ok 勒,如果只係加左租,人工或者人手冇加既,又點需要做多百分之五十既生意呀?我計過勒,只係需要做多百分之十就得勒.
之後老細又講︰「但係我個個月既支出都好緊下喎,有乜理由做左十個巴就可以攪得掂呀?我自己份糧都未出呀…」
未聽老細呻完,我就講︰「冷靜 d 先,以我地既經驗,只要營業額達到人工同埋租金既一倍,就有能力做現金儲備嘛.我店既營業額個個月都達標喎,問題絕對唔係出現響呢度.你諗真 d,你定比尖沙咀既所謂 target 只係剛剛夠交租同出糧,佢地仲要從未達標,問題就係出響尖沙咀度,因為果邊蝕錢,所以你要將我店既利潤補貼尖沙咀呀.所以你未有 cash flow 既問題 lor.」
老細好似如夢初醒咁問︰「下?係咩?果邊既成本好高咩?」
我即時計比佢睇,佢先至知實情係點.之後例牌又問︰「咁點解決?」
解決方法未講,先派下定心丸先︰「我店既同事當然要加把勁去跑多十個巴仙啦,不過呢度唔成問題.尖沙咀果邊就要攪返好同事既質素先,而家 Louis 走左,新請既同事又唔需要出咁高人工,打埋條數,你響人工度慳左既錢,岩岩夠你交加左既租金.所以數字上你係唔駛額外駛錢的.」呢招果然有效,老細即時定哂,吁一口氣︰「係喎,駛費冇多到喎,只係人工變左租金之嘛… 嚇得我丫~」
解決方法黎勒︰「好在 Louis 走左,新請既同事係比較 junior 的,雖然決策上佢唔會參與,不過行政同日常運作我唔駛擔心先.因為 Louis 唔鍾意做 admin 既工作,而家請既人既履歷全部都係 admin,起碼呢一 part 你可以放心先.仲有,我會多 d 過尖沙咀,一黎帶住新同事做野,二黎係睇住班女.當我地星期一炒左唔聽話既美容師之後,就會有殺一警百既效果,到時班女唔敢兇返你轉頭,除非佢地都唔想做姐.以前大家都知 Louis 唔聽我支笛,佢地可以趁我行轉背時玩陽奉陰違,而家新同事係 report 比我的,我仲授權佢監察住班女,佢地就唔會有挑戰公司底線既行徑出現勒.如果有,都係照炒唔駛比面,咁佢地就會慢慢知道公司係認真的,留低既就會認真工作,因為唔認真果班一定好快炒哂.只要公司行政果 part 攪好左,我就可以催谷生產力勒.」
好在我即時比老細攪清楚問題既所在,唔係邊間加租就卒邊間,應該係邊間有問題就攪邊間.咁先至玩得命長久的.
3 則留言:
- renee 提到...
-
yee? 地產agent 唔係咁講呢, 如一年生約一年死約, 死約係雙方都唔可以臨時唔租或加價, 但生約係租客有權一個月通知(死約完結前)唔再續租,不過業主無權取消生約的租約,亦不可以臨時加價...
我之前幾個地產agents都係咁解釋我知...我仲專登問清楚呢...
- 2007年8月11日 下午5:14
- 菲菲 提到...
-
每一張約既條文都唔同嘛,已經咨詢左律師既意見了,我地想原約續租都唔得哩.
- 2007年8月11日 下午7:35
- renee 提到...
-
續租都唔得?
小心點呢,下次要看清楚條款呀
- 2007年8月26日 上午3:03


text:
2015年1月1日 星期四
自己動手做٩(๑‾ ᴗ ‾๑)۶Pomrie StampMaker
大家響聖誕節抽到咩禮物呢? 我就有份度身訂造既手作仔套裝! 哈~我其實係個好鐘意 DIY 既人, 覺得親自做更顯心意! 而我今次就要介紹 Casio 呢個 Pomrie - Stamp Maker!!
Pomrie 係乜東東呢? 其實佢就係一部印章製造機! 可能大家都有造過原子印, 揀公仔; 揀字體; 揀顏色; 揀大細... 而家響屋企都可以自己動手做啦! 先黎睇下呢盒Casio Stamp Maker Pomrie 包左d咩先啦!
盒子細細就係得咁多架咋! 唔少得既就梗係 Pomrie 打印機; 印章薄片套; 印章; 油墨等等! 淨係得部 Pomrie 又點能成事呢?! 只要將佢聯繫電腦, 就可以輕鬆發揮你既創造力去整印章啦~
簡單黎講 Pomrie 就係一部打印機 Printer! 不過印出黎既唔係紙, 而係一個印章!
我呢部 Pomrie 型號為 STC-U10, 只需要接上 USB 就可以接駁電腦一齊使用! Pomrie STC-U10 全機只有一個制, 就係開關黎架啦! 機身後便就係電源及 USB!
Pomrie 都要靠電先可以運作, 所以跟機有 AC 變壓差電器; 而 USB 就梗係連接電腦啦! 插好晒制就可以開始自己動手做囉~
首先要響部電腦安裝左 Stamp Maker 應用程式啦! 安裝一次就得架啦! 跟住就係開左個程式, Let's get ready!!
一開 印章製作程式 就有四個選擇! 基本印章 就係比晒 Template 你, 有晒尺寸; 圖案比你慢慢揀! 雖然跟機既 印章薄片套 size 係 15x15mm , 但 30x30mm 什至係 45x45mm 既內置圖案都可以岩用 (大家都係正方形)! 但其他 size 就無得整lu~
內置圖案都幾多選擇架! 而且仲可以加字添架, 字體亦有好多選擇! 我是是但就響青蛙仔個肚到 mark 住 Kero!
嘿~ 跟住我就向高難度挑戰啦 -  ! 除左可以用內置既圖案之外, 仲可以將相片或手繪插圖製成印章! (Pomrie 支援 JPEG, PNG, Bitmap 等等影像格式)
Pomrie 印章製作程式 都算簡單易用, 整錯左又可以 undo 或者去番上一步! 只要你未列印都仲可以修改! 我既高難度挑戰就係要整小狗印章!!
Cut 好晒之後就可以揀要咩 Style! 一共有15款風格可選, 寫實; 漫畫風; 卡通等等!
哎呀!! 搞乜鬼啊?! 點解隻小狗變成咁架... 後尾搞左好耐, 我決定第一次都係整d 簡單款穩陣d好~ 因此, 我就揀左個女仔就我既印章啦!!
其實佢仲可以加框架同文字! 但我個印章只有 15x15mm 大, 加咁多野就好花好亂, 第一次整要整得好好睇肌, 所以, 一切從簡, 哈~ 我要列印啦! 當然要開 Pomrie 打印機啦!
攞出跟機既唯一一張 印章薄片套, 然後響 Pomrie 機尾插入!
真係好快, 都唔洗1分鐘就已經印好左! 我第一個小妹妹印章貼就出現響我面前! 好得意呀~
印好左個片之後, 就可以將佢拎出黎, 貼響印章底座!! 注意啊, 呢個時候盡量千祈唔好搞到印章個面, 避免刮花表面!
貼好左就可以沾上油墨啦!! 跟機附送黑色油墨一支 (5ml), 如有需要或想整多色印章, 仲可以配其他油墨, 其8色選擇 (紅 黃 藍 綠 啡 紫 粉紅)!
沾上油墨後就要等一陣, 大概5分鐘左右, 等d油墨被吸收!
大功告成啦!!! Yeah yeah! 可以開始印印印行動 ٩(๑‾ v ‾๑)۶ 沾上油墨後既頭十個印都未穩定架, 要蓋多幾個先得架!
分享到此為止, 拜拜~
特別嗚謝 Casio 贊助產品
♥歡迎邀約合作試用♡出席活動♥
訂閱: 張貼留言 (Atom)


text:
快樂嘅時光永遠都係過得好快,轉眼間已經去到旅程嘅尾聲嘞!
起身後再出露台發呆一陣,望住哩個咁靚嘅環境真係有啲依依不捨呀!望望吓諗起左遠處應該係万座毛嘅位置,由於我今次帶嚟兩部相機,其中一部係以標榜影遠景,於是忽發奇想,攞部機出嚟睇吓可以影到有幾遠先.
嘩!真係影到万座毛對住嘅ANA酒呀!我就咁用眼睇係睇唔到啊!嘩!而家啲相機真係恐怖啊!如果立心不良,攞住部機周圍影重得了!
再zoom近啲先,真係好清楚啊!
拾好晒嘢就先落去餐廳食早餐先,哩間五星酒店都算幾有心思,啲早餐除咗大路嘢無咩點變外,其他好多前一日食過嘅款式哩一日會改變,食嘅嘢唔會一模一樣,令人有啲新鮮感唔使咁悶呀!
好似哩個牛油,係用沖繩出名嘅紅芋(即係紫心蕃薯)同埋塩嚟做啊!幾特別!
麵包都係紅芋
我自己就唔食蕃薯,不過哩個芋泥我細妹話好好味呀!
因為前一日食嘅煎蛋好好味,所以哩朝都encore哩隻煎蛋,但師傅唔同咗,煎出嚟嘅蛋好老啊!一啲都唔好食呀!
我真係越嚟越愛沖繩嘅苦瓜啊!
食完早餐返房拾嘢後,喺酒店大堂等旅遊巴時,見到前兩日話唔舒服嘅妹妹仔戴晒口罩,行埋佢睇吓佢,原來佢出到成面,成身都係水痘,紅紅腫腫咁,領導前一日同佢睇咗醫生,醫生雖然開咗藥比佢食,不過佢仍然發緊燒,而且醫生話水痘係會傳染,所以寫咗醫生紙要佢一星期後好返先准佢上機,即係話哩一日佢唔可以同我哋一齊返香港啊!
同佢傾咗陣知佢屋企人買唔到機票過去睇佢,佢自己身上無咩現金,醫藥費都要領導幫佢出住先,跟住重要解決嚟緊一星期嘅住宿問題,又唔可以太貴,再加上佢病成個樣,完全無人照顧,一個連食物係生同熟都唔識分嘅妹妹仔都咪話唔擔心啊!
哩一日重有幾個行程,首先要去一個魚市場睇人將一大條金鎗魚喺短時間內解體,我之前都喺網上面見過,其實覺得無咩特別,不過跟團係咁咖啦!未必每一個項目都啱自己.
一入到市場,連我唔太怕腥嘅人都覺得好腥呀!場內有一啲檔口,但佢哋嘅貨品賣相唔多吸引,亦唔係話好平,行咗一圈無咩收穫就去睇表演嘞!
工作人員係間大房裡面,我哋隔住塊玻璃睇,唔知係佢攞把刀唔夠利定係佢自己唔夠力,眼見佢劏嚟劏去都劏唔開條魚,哩個所唯表演好似流咗啲呀!不過我用快鏡錄,所以唔係好覺佢啲流嘢,最後佢將條魚解體咗一半就收工嘞!
工作人員將金鎗魚嘅背部切出嚟比我哋食,哩部份嘅味道真係好嘛嘛,食咗一舊試吓味就算啊!但我見啲團友食得好滋味啊!唔通自己食嘢真係咁挑剔?
喺試食嘅期間,有團「好美麗嘅華人」嚟到,佢哋就喺最出嘅檔睇表演,唔使隔住塊玻璃,而且落刀嘅哥哥仔重好後生同幾靚仔咖!佢嘅刀法好過頭先位大叔好多啊!又快又準,好精彩啊!
哩件一睇就先係好嘢,當然唔會攞嚟試食啦!
魚市場出面有檔生果,蔬菜檔,見到啲苦瓜250円兩條細細條,心大心細唔知買唔買好.


text:
( 22-nov-2012 thu )
嘩 潮潮濕濕嘅天氣真係令人好唔舒服呀 ~
今朝坐 van 仔 司機叔叔話佢做埋今日 咁成架車得我同另一位小姐 另一位小姐聽到咁情況 就教佢應該點點點咁做 呢個司機叔叔真係超級好人 成日會等埋人先開車 好似我喺德福站係我同其他兩位小姐 如果佢見仲有一位未黎到 就會等多 1 分鐘 無就開車 之後去到另一個站就會等埋兩母子先開車 有時已經開咗車 但佢見到兩母子喺對面馬路 叫我地等埋佢地 幾咁好人呀 同埋我落車嘅位唔係站黎 係佢知道我地呢度落車方便番工 所以特登比我地落 妳話呢 d 咁好人嘅司機邊度搵喎 但可惜呢條線唔做啦 佢仲話 d 車已經 cut 咗兩架 所以我地都話朝早唔搭喇 唔知等幾耐 ~
早餐食腿蛋治 媽咪同家姐鍾意食火腿同雞蛋 我就唔係喇 因為茶餐廳多數都係有餐腿蛋呢 ~
菇場忙呀 好開心 因為做完已經 lunch time 喇 個肚谷住谷住 所以都係食麥皮算喇 ~
終於每月一到 感恩唔太痛 只係有 d 扯住扯住 對我黎講已經係好好好好 因為我好多時第一日已經想嘔 今次 everything ok 感謝主 ~
今日見自己唔舒服 所以好怕凍 咁去停車場等 van 仔 唔駛食風 咁差唔多 5 點 50 分有架 van 仔埋站 佢開門我以為開得車 點知佢話 6 點 10 分先開 嘩 好在真係心血來潮去停車場等 唔係吹風吹到病都似 咁佢叫我可以坐喺車度等 不過我費事啦 因為佢開住冷氣 我覺得好凍呀 所以去一田行下先 夠鐘就上車喇 ~
難得有胃口食嘢 所以去海皇食艇仔粥 最緊要暖下個胃呢 番到屋企又即沖個超熱水涼 正到呢 ~
里奧大人 7 點半放工 佢去大快活買飯番黎食 佢話大家樂四寶飯唔包飲品要 $39 去大快活買只係 $32 仲包飲品 仲話有次見到有個男人喺大家樂度嘈 話 $35 買咖哩牛腩飯得 2 舊仔牛腩 之後經理比多幾舊佢喎 呢 d 咁嘅大集團真係好唔掂 錢又識加 量又係咁減 唔成正比 難為我地 d 小市民呀 ~
驚自己會嘔 所以食止暈止嘔藥 但呢隻藥會令人昏昏欲睡 我真係食咗藥半個鐘之後已經想瞓 之後 8 點 15 分已經喺梳化瞓咗 里奧大人 8 點 45 分叫我入房瞓 果時我已經溫溫燉燉喇 d 藥真係勁 ~


text:
( 4-MAY-2013 SAT )
今朝又可以 8 點起身 爽呀 不過食早餐時間就小咗 但唔緊要啦 反正睇 1 份報紙 好快睇完 ~
諗住無嘢做 估唔到又會有嘢做 邪呀 ~
放工坐巴士去牛頭角睇中醫 掛住諗嘢整鬼家姐 係咁諗係咁笑 諗到過咗一個站 明明 1 點 10 分到 點知變咗 1 點 20 分先到 激氣 ~
睇完再去街市買餸就番屋企 買咗 3 條脆肉瓜 + 2 斤菜 + 2 包乾蔥頭 + $12 韭菜 + $40 豬肉之嘛 但真係覺得好鬼重 里奧大人話磅下幾多磅 原來有成 10 磅 唔怪得拎到腰都彎啦 ~
勁想食炸魚皮 所以去明輝食牛什河 食完去旅行社拎資料 再去商務睇攝影書 估唔到有得坐 所以叫里奧大人自己坐低慢慢睇 我就去街市買餃子皮 番到屋企即刻整沙律喇 因為可以聽朝比媽咪呢 ~
呢碟炸魚皮 食落有陣羶味 好難頂呀 但里奧大人又唔多舒服 只可以幫我食 2 塊 我最後都食哂啦 加錢又唔食 好嘥呀
整完沙律又整埋韭菜豬肉餡 企到腳都軟 里奧大人 5 點幾先番到屋企 我即同佢講好鬼攰 隻手未停過 佢話佢都知 因為我無打比佢喎 ~
今晚差唔多 8 點先開餐 其實我都仲未餓添呀 不過都要食啦 太夜食又肥 最攞命係咁夜先洗碗 即係唔可以沖涼住 最唔鍾意咁 好似由朝做到晚 無停過嘅感覺咁 好辛苦啫 ~
是日懶餐 - 沙茶醬牛仔骨 + 菜心
沙茶醬牛仔骨 - 想整黑椒汁 不過里奧大人話唔食辣 ~
菜心 - 個菜檔哥哥係咁話係 " 林甜菜心 " 我問佢咩叫林甜呀 因為我以為係地方名 因為好多菜名都會加地方名嘛 好似銀川呢 d 呢 佢話係林同甜呀 好在問下佢啫 唔係問人有無林甜菜心就笑壞人呀 ~
搞掂哂都 9 點幾喇 即沖涼休息 今日太勞動喇 ~


text:
尋日晏晝去家姐元朗屋企 但家姐話要食棉棉冰 之後去埋街市先去佢屋企喎
因為住村屋 所以入到屋企一望無際對住個大草原 勁正呀
最正係住 2 樓連天台 飯廳同廚房都喺天台 所以間屋就變相大好多呢 最正係有 bar 枱同有套房嘛
住村屋好處係地方夠大夠實用 價錢平 空氣好 但就唔多啱我 因為我覺得無 "實q" 好唔安全 加上我習慣一落街有嘢食有嘢買 住村屋要下下搭車 or 楂車 好唔方便啊
坐咗一陣就走喇 因為約咗里奧大人喺大埔食飯呢
估唔到入元朗有筍嘢 就係 vinda 廁紙喇 25 蚊 1 條咋 所以掃 4 條走 因為大埔無得買呢款廁紙架
落車嘅時候 家姐話 d 人望住我地 d 廁紙喎 到見到里奧大人嘅時候 里奧大人話以為 d 廁紙喺附近買嘅 我話特登喺元朗拎番黎架 佢即刻 O 哂咀唔知講咩好呀
呢餐唔食得熱氣嘢 唔想食中菜 唔想食西餐 唔想食上海菜 所以又食番壽司喇
食完我就同家姐去 jusco 超市買嘢 初初諗住買小小 點知買下買下 買滿 4 個籃 6 百幾蚊落樓啊 我同家姐一買嘢就好難控制 一話抵就打孖黎買 真係無咩必要唔好一齊行街買嘢咯
買完再同家姐 里奧大人一齊去食糖水 呢日真係好滿足呀
今朝同里奧大人去大家樂食早餐 感覺上好似 relax d 咁呀
食完同里奧大人去街市買煲湯料 呢排手痛 所以一定要搵人幫手拎嘢呢


text:
Sep 23, 2016 (Friday)
Jayden 6Y5M1W3D
Jaylen 1Y5M1W3D
奇妙處處通「反轉迪士尼」晚會.
今日等Jayden溜完冰之後,小燕就車我哋去迪士尼玩,
今晚迪士尼收11點呀,因為有個Halloween晚會.
Jayden大左,可以叫佢幫手揸機影相,
真係好,不過當然技巧有待改善,
間唔中會有啲手震嘅相.
等Jayden溜完冰之後,我哋去到迪士尼差唔多七點半,
今日停車場勁多車啊,我哋拍到架車好遠,
落車之後比年時行多咗好多路.
我一向唔鍾意係夜晚影相,我鍾意日頭影相,
鍾意自然光,
所以,
我會搵一日上晝自己帶粒粒嚟迪士尼影相(如果可以的話).
我覺得日頭影得靚好多,可能因為我唔識用閃光燈.
睇咗一陣間巡遊,膽小嘅Jayden,有少少驚.
Jayden無啦啦中咗入去 Star Wars 嗰邊,
俾佢見到saber,佢就叫我買啦,
我覺得呢支野好樣衰囉,
叫佢買支靚少少又唔制,係要買支自己砌嘅.
都唔知會唔會放一排跟住俾我拎去救世軍.
其實我同佢爸爸都冇睇開Star Wars ,
Jayden更加無睇過,但係我唔知點解佢會鍾意,
唔通係男仔都會鍾意嘅?
Jayden以前細個,想要貼紙,
又唔敢出聲問人拎,
而家大個仔啦,大膽左少少.
見到有職員,夠膽自己行係問人拎貼紙.
雖然係好小事,但係我已經覺得佢進步左好多㗎啦!
買完野之後有得抽奬,我就抽中左Duffy memo pad.
我買咗件Mickey南瓜衫俾粒粒呀,
好希望佢可以著去迪士尼.
真係好希望10月可以再嚟多次迪士尼呢!


text:
寫呢篇blog之前,首先要多謝咁多位blog友嘅支持同關心,過去一個月對於艾菲同米高來講真係唔容易過,早幾日都有同米高講返自己嘅感受,得到評語係「你仲未放得低」,的確...宜家嘅艾菲已經無日日以淚洗面,不過一諗起「佢」個心仲會拿住拿住,但自從返醫院覆診證實身體一切正常,亦開始咗睇中醫調理之後,個人係積極咗輕鬆咗,至少知道要愛自己愛米高同愛燒腩仔,知道要勇敢向前走...
其實艾菲返娘家抖咗差唔多三星期之後,前一個星期六已經返咗屋企同燒腩仔一家團聚,本來都想抖多個星期,但眼見無媽媽喺身邊嘅燒腩仔已經有畀爺爺嫲嫲寵壞嘅跡象,咁啱又一早報咗名參加佢學校前一個星期日搞嘅步行籌款,就索性早D返去睇返實個仔,免得佢無皇管做咗皇帝仔,艾菲以後就有排受啦﹗
我哋因為K1 interview miss咗燒腩仔嘅學校旅行,難得今次有步行籌款梗係參加啦,呢朝天氣都幾凍,迪欣湖咁空礦就更加大風,正在休養中嘅艾菲都驚出事入風,所以有理無理著件羽絨包實自己(中醫話要好似坐月咁,而當時嘅艾菲係未刑滿,仲要明顯feel到自己個人好虛),落車後個個都爭住入7-11買熱飲同嘢食,艾菲就同燒腩仔睇吓迪欣湖icon噴水池同湖入面D錦鯉.
其實所謂嘅步行籌款係有D hea,只係沿住湖邊行咗一陣就話到終點,全程只係用咗半個鐘左右,可以拎住個牌影張相留念,不過有部分同學仔其實係無行到終點,老師都完全無發現,kakaka...
過咗終點之後,唔跟車返學校嘅就已經解散可以走,不過我哋一場來到,又有咁多同學仔一齊,梗係留低玩多陣先趕下場啦,我哋仲專登帶咗枝泡泡去吹,平日唔一定會一齊玩嘅小朋友,見到泡泡好自然就會group埋一齊拍,追到佢哋個個上氣唔接下氣添﹗
玩到枝泡泡無晒,我哋就坐返R8出迪士尼轉地鐵走,難得來到就梗係喺影相位影返幅相啦(咁下次真係來迪士尼時就可以慳返D時間直入樂園嘛),唔知係太陽太猛睇唔到上面個Mickey吖,定因為咁大個仔都未入過迪士尼唔知呢到係一個鬼地方呢,燒腩仔居然零反應唔多興奮,仲趕住想走咁嘅樣.
反而入到地鐵站,見到呢兩隻跳舞公仔就勁like,叫佢學佢哋跳舞又照做,仲好認真咁研究點解Minnie會郁.
電車男果然係電車男,見到米奇列車即刻雙眼發光,我哋去到欣澳要落車轉返普通地鐵即刻嘈嘈閉,行行吓拉住艾菲企咗喺到話「我要坐Mic Mic車」,都唔知解釋咗幾耐先氹到佢上地鐵(呢排成日都好堅持好有主見),仔呀仔...你放心啦...爸爸媽媽已經買咗銀卡,今年之內一定會同你喪搭呢架Mic Mic車㗎﹗


text:
尺八顧名思義,乃係按照樂器長度而定名.而對於吹管樂器來講,要「低音」,尺寸就一定會好長,唔似得弦樂器,除咗弦長,弦嘅粗幼度都可以決定弦嘅音高,當然要配合共鳴箱嘅大小,但最少,你見到小提琴喺同一個音箱之中張四條弦,每條弦雖然弦長一樣,但配合唔同嘅共鳴部位同弦粗,弦之間嘅音高可以相差好遠,但唔會令體積驟然增大.
喺尺八,或者洞簫嘅情況來講,情況基本上係差唔多,概念係一樣嘅.尺八嘅意思係「底音係 D」嘅管,呢個 D 係講緊 middle C 上面果個 D .然後理論上每長一寸(2.54cm),底音就會向下延伸一個半音,即係話「尺九」嘅底音就會係 C#.
尺八:筒音為 D
二尺:筒音為 C
二尺一:筒音為 B
二尺四:筒音為 A
二尺七:筒音為 G
三尺三:筒音為 E
換算返,尺八,二尺,二尺一,二尺四同二尺七,就係洞簫中嘅 G調,F調,E調,D調同C調.D調同C調係我見過最低嘅洞簫型號,而C調開始幾乎一定要度手造先可能造得舒服,而其實D調開始雙手負擔已經好重.
你見到嘅係,由二尺一到二尺四,中間嘅尺寸係越拉越闊嘅,慢慢「一寸等如半音」呢個原則係唔適用.而二尺七以下嘅,無論係咪尺八,指孔已經好難按得好同靈活.而即使去到三尺三,個 E 都只係講緊比小提琴最低果條弦嘅 G 低一個小三度(E3).但係呢個長度已經幾乎無可能靈活地運指──假使成支樂器係直身唔做彎管的話.
所以喺物理角度,呢類吹管樂器本身係好難造到好低音,而古人亦其實根本唔介意呢一點,因為古人嘅音樂,「民族音樂」根本唔係講求音域上嘅高低闊窄,而係講緊音色嘅變化,樂曲嘅「修養」,旋律線條嘅交合.因此喺東方樂器嘅傳統入面,係唔會話希望造成個系列然後砌一個合奏四聲部出嚟嘅,反而更強調演繹上用氣嘅方法,音色或者指法上嘅變化.
而有趣嘅係,雖然「數字上」呢啲大型管樂器(指尺八或洞簫)其實唔低音,但當用適當嘅方法去演奏時,出來嘅音色係可以畀到人好似好低音嘅感覺.當同返同類樂器拍埋一齊時就會好覺,但當放埋弦樂器一齊時又會發現其實真係高咗一截.呢個現象好有趣,喺弦樂器上,用八度音變化去營造跳躍感或者作一種「加花」嘅方式係好常見嘅事,例如「酒狂」就係其中一個例子.但呢種方式喺管樂器上非常唔普遍,喺改編時往往要用另一種方式表達.管樂嘅八度跳躍,感覺會比弦樂器更強烈.
現代音樂係建基於「古典音樂」上嘅,我諗呢個係事實,而即使係民族音樂,特殊形式嘅各類型音樂,亦無必要絕對反對任何形式嘅改革.所以我係贊成研發更低音嘅管樂器嘅,前人嘅彎管笛就係其中一項嘗試同研究.放喺直身洞簫上,就係將管身扭幾個麻花咁樣.而假設由二尺七開始每下降一個小三度就要延長管身六寸的話,咁要造一件同大提琴一樣低嘅樂器(最低音 C2),咁就要由筒音 E>C#>A#>F#>D# 經歷四次,最少增加兩尺,筒音先會去到 C2 上面個 D# ,即係最低限度都要四尺七以上,近五尺.實際上好可能超過五尺.高過一個港女嘅身高係一啲都唔出奇.
我認為「可以向下研發」嘅原因並唔單單係因為「跟風」,我認為「器」同「樂」係相輔相承,不可偏廢.當我哋強調,保留傳統音樂思想嘅同時,樂器嘅工藝亦可以同應該作相應嘅發展.翻開人類音樂文化史,就會發現其實本身就充滿住唔同理念就同一物事嘅唔同表達方式,引伸出唔同嘅發展.例如源自波斯嘅「雙簧樂器」,向東就變成嗩吶,向西就變成雙簧管.本身樂器就係一件不停吸收唔同文化思想同技術而衝擊發展嘅東西,絕對性地排斥新嘅工藝,我認為唔可取.但當然另一方面,有啲嘢牽涉美學同音樂理解,又應該盡可能符合本身嘅文化嘅習慣.我想強調嘅係,中間並無一個「絕對值」喺到,只有唔同嘅取態,習慣,大家按住自己嘅理解去盡力而為.例如竹笛,早年好多人提倡用加鍵嘅方式貼近十二律,但今日大家都比較想用返「開孔」嘅方式去做,甚至開始「復古」話唔一定要用鍵嘅方式較準晒十二律每個音(半孔係另一個好複雜嘅技術問題,不贅).
另一方面,由於現代城市人普遍係聽流行音樂同古典音樂長大,所以對於民族音樂會有好多唔理解嘅地方,普遍有:
1. 點解佢咁高音
2. 佢玩唔玩到十二音
第一點上面有觸及過,第二點其實好難答.即使尺八得五個音孔,但係透過指孔半開合同俯仰吹法,其實可以「擠」齊十二音,但佢不能稱之為十二律嘅樂器,因為佢原本嘅音樂世界並唔係咁樣.同中樂一樣,佢原本嘅世界甚至唔係講緊我哋一般嘅「啱音」(古人又何來調音器?),而可能係更着重音色濃淡嘅變化,係一種「修道」嘅音樂!而音色嘅變化喺現代好易被人誤解為一種「噪音」,「雜音」,就係因為我哋接受咗好整齊,音色好統一,按譜高演奏嘅呢種音樂形式.
但我哋終究係生活喺一個「現代社會」入面,因此其實我又唔抗拒將民族音樂作「有限度」嘅「現代化」同「系統化」,即係,好多時尺八都會夾一啲現代樂器㗎啦,唔一定係罪㗎,尺八都可以分成五孔,七孔,九孔啦,唔一定係有問題㗎.只不過磨合嘅過程中,一定比起「大家都係西洋樂器」會遇上更多困難咁解.
我之前睇到一啲西方木笛嘅發明歷程,見到西方木笛發展到有啲好低音嘅系列.其實我主觀地認為(因為無實物),「邊棱震動」式嘅樂器(長笛,竹笛,洞簫,尺八)係好難喺低音嘅情況下確保音量嘅.只不過,作為一種探索同推廣,我歡迎任何「出格」嘅事而已.
另一方面,弦樂嘅系統同管樂太唔同,鍵盤類嘅鋼琴更加唔同,弦樂器係比較容易達到低音,佢哋往往好難體會到管樂(尤其是邊棱震動家族)一寸一音嘅辛酸.


text:
一家三口逛年宵 好warm嘅新年哩
今年係titi第一年過嘅新年 為左隆重其事
mami同ti爸請大假嚟陪"大小姐"呀 (其實都有d偷懶成份 嘿嘿)
一早ti婆同ti公買左早餐上嚟比我地兩公婆食 之後同titi洗白白 就出街lu
第一站係time square嘅genki (ti公唔多食sushi架 居然肯入去食喎 )
飽飽就同titi行佢人生中第一個花市啦 yeah去到佢勁high呀
簡直就係大鄉里咁呀 大叫大笑 (低b女) mami買唔到年年必備嘅火百合
超upset呀 唯有買多一扎小桃花啦 (依家d桃花開緊啦 好靚)
除左花花 我地仲買左個balloon 金鼠公仔比titi 佢望到個balloon實一實呀
之後......
佢比勁high再high多d呀 望住個波波狂踢腳 狂叫 好似好肉緊咁
mami捉住個波波走 佢就想追 個樣真係好好好肉緊呀 笑死人
到依家夜晚 佢已經識得捉條繩係咁"chok"個波落嚟 再睇住佢升返上去
喺city super買奶粉嗰陣 又有一個staff介紹左隻糊仔比我 我買左呀
仲比titi試左 佢好鐘意食呀 (佢食蘋果味) 我諗住慢慢比埋其他d味佢試
我買嗰d全部都係stage one比四個月以上嘅baby食嘅
買完野 返去屋企休息一陣 就出左去九龍城同titi嘅太婆食圑年飯
喺未食飯之前 仲同titi影左第一個咭呀
除此之外 就係同titi影樂園裡面嘅車車呀 馬仔呀 好開心哩


text:
由細到大,我都好鍾意食零食,乜嘢旺旺啊,味覺糖啊,媽咪麵啊,統統都係小息放學嘅主要食糧.當中有一款係我到而家依然容易唔記得,但又曾經食過嘅,就係明治嘅欣欣杯喇.
前幾日樓下商場搞咗每月一度嘅四洲小型食品展,見到一堆優惠零食,無意中响芸芸零食裡面,畀我搵到欣欣杯.之後一幕幕同欣欣杯相關嘅回憶,從腦海裡面浮返哂上嚟.
相信好多九十後都曾經食過欣欣杯.雖然好好食,但係又真係唔平,當時一杯都已經賣五蚊樓上(相比之下,卡樂B薯片賣兩三蚊),以我小學嗰陣每日十蚊零用錢(鬼叫我窮咩?)嚟講,真係好甘,不過間唔中買嚟體驗吓,嗰種點嚟點去嘅感覺都唔錯嘅.
所謂嘅「點嚟點去」,就係攞住一條條餅乾條去點杯內另一邊嘅醬料,呢個係欣欣杯嘅一大賣點.之但係最衰嘅,就係啲醬料少得好可憐,依著平時點麥樂雞嘅力去點欣欣杯嘅醬料,真係未到第五條都已經差唔多無哂咁滯.我真係想搵發明欣欣杯嘅蛋散,然後打佢一鑊.
我最鍾意就係朱古力味,幾乎買親都揀呢款口味.我記得除咗朱古力味,士多啤梨味亦好受歡迎,存貨最多嘅都係佢,直到而家.至於其他口味,包括呍呢嗱味,就好似好少見,如果無留意嘅話,重以為欣欣杯得兩款咁Dry.
唔好睇小佢個杯,原來除咗愛嚟裝餅乾條之外,重可以有其他用途.有朋友同我講,食完之後用嚟做水杯,但係奈何當時我細細個諗唔通,食完之後抌咗就算.近排更加有學生利用欣欣杯,組團搞咗「欣欣杯音樂會」,認真有創意.
縱使而家大個咗,時間唔多,忙完呢樣又要忙嗰樣,根本無乜時間食,回憶返以前得閒就嘆嘅時代,真係令人回味無窮.不過食還食,都係唔好食太多,食到肥咗就唔好喇.
(原文刊於此)


text:
不過咁,有人嘅地方就有荒謬,真係好正常.只要後人能夠以史為鑑,唔好重蹈前人覆轍就得啦.但係事與願違,同樣嘅荒謬竟然一再發生,唔通人類真係有荒謬DNA?
12月12日嘅星期日檔案,主角係中大新任校長沈祖堯.沈校長俾人嘅印象係理性,溫和,沉著,實務,佢喺沙士期間嘅表現大家有目共睹,亞洲英雄嘅美譽真係實至名歸.由佢出任中大校長,應該有助於舒緩某激進學生同校方嘅對立情況.不過江山易改,本性難移,要激進學生唔搞事,直頭係慘過要佢地受滿清十大酷刑.沈校長仲未正式上任,班友仔已經急不及待要搞事,自把自為咁恭迎咗個民主女神像返中大.據沈校長喺節目中所講,嗰單俾佢嘅壓力,可以同沙士相提並論.
講起嗰個所謂民主女神像,我火又嚟嘞.嗰班友仔開口民主,埋口民主,但係單嘅決策究竟有冇經過民主程序產生呢?佢地有冇諮詢過全體學生,校友,同校方呢?我都係中大校友,點解佢地唔問吓我先呢?唔通有佢講冇人講都叫做民主?呢一言堂式嘅民主,其實同大陸又有乜分別?如果個乜叉女神像有少少藝術價值,我條氣都順.不過件偏偏要係粗糙低俗嘅劣品,點睇都只係一件大波版A貨自由神像.總之求其有人整件出嚟,俾個冠冕堂皇嘅名佢,人就當做神咁拜.咁同四人幫裏面某水鬼升城隍嘅腳色又有乜分別?
喺節目裏面,有個肥仔學生會會長大發偉論,解釋點解要將個乜叉女神像放喺火車站廣場.佢話嗰件唔係屬於中大或者中大學生嘅,放喺火車站廣場係要俾多香港市民同國內同胞接觸到.真係唔知肥仔個腦生咗喺邊度,想俾多香港市民同國內同胞接觸到就將件擺喺星光大道啦,攞返嚟中大把X咩!如果突首唔肯,咪攻佔禮賓苦囉,做乜要為難沈校長啫.講起呢隻肥仔,又真係想打鑊佢.當然,我唔係話要同佢講手.一來打人犯法,而且佢咁肥,同佢郁手直頭係以卵擊石,責都俾佢責死啦.我係話想去鵝頸橋打佢小人啫.
隻肥仔嘅偉論當然只係得啖笑,不過佢另一就令人好不滿.佢同一班黨羽係都要迫沈校長表態,對於沈校長嘅中立態度完全唔肯接受,死咬住唔放.睇嚟如果沈校長唔表態支持班友嘅民主,佢嘅命運就會同前任校長差唔多.
沈校長喺節目裏面都講,大學係冇政治立場嘅,但係就會包容所有唔同嘅政見.作為大學校長,點解唔可以保持中立呢?如果可以專注發展大學嘅品牌,唔係對學生更有利咩?而家又冇人話唔俾學生講民主,如果大學個名夠響,學生講都大聲啦.點解係都要將校長拖落水呢?班友咁嘅取態,同以前嘅紅磚人又有乜分別?
中大有今日嘅地位,唔通係因為呢班學生對「民主」鍥而不捨嘅追求?所謂前人種樹後人乘涼,班友今日可以咁風涼,都係前人努力嘅成果,睇怕佢地都唔知道做二等大學生係乜滋味.睇見佢地將中大搞到七國咁亂,作為中大校友,我真係覺得好心痛!
而今之計,要力挽狂瀾於既倒,睇嚟只有由學生一人一票普選校長.最理想就係選到癲狗,長毛,或者小淫蟲之流出嚟,將中大搞到越亂越好.到時班友就可以試吓做二等,甚至三等四等大學生嘅滋味,咁佢地先會知道一個好校長應該係點樣.我一直相信,有樣叫做置諸死地而後生!


text:
食完第一 round 之後 老闆就帶我地去果園參觀 介紹 榴槤 熱情果 荔枝 蜜蜂 咁近距離見到呢 d 個個都好興奮 除咗小寶 因為佢都係應該最想只係狂食榴槤狂食榴槤 嘩哈哈哈 ~
( 放煙等蜜蜂 clam down )
貓山王用繩縛住 唔係跌落黎呢 野豬會食哂架
老闆有 3 隻狗架 隻隻都好乖 我地抖緊嘅時候 老闆收到 call 話有大蛇 即刻拎支搶出黎 幾英呀 之後 3 隻狗一齊跟住去 我覺得好感動呀 d 狗真係好生性 唔怕死 最緊要係保護到主人
( 多謝阿表 & 小寶 ^^ )
個個一心睇榴槤影榴槤 我真係無咁距離見過榴槤樹架 阿表又異常振奮 明明話帶大機影果園 點知居然無影到整個果園嘅場面 里奧大人同小寶又係主攻榴槤 無影園景 不過都無乜所謂 因為我地下次都會再黎 已經諗埋策略點食點影呢 ~
差唔多 5 點就走喇 今次食咗 2 round 咋 第 2 round 仲係只食得 1 個貓山王 比個竹腳搞掂哂我地啦 唔係唔止食咁小呀 同埋我真係飽到上喉嚨頂 再比我食就獲利回吐架喇 與此同時 我發覺呢個密密食嘅 trip 一定要有小寶 無佢真係唔掂呀 我自問有食力都甘拜下風也 ~
之前掛住跟老闆車 應該無人會記住入去嘅位置 所以走嘅時候都唔記得轉左定轉右 小寶問我 太睇得起我啦 後尾唔知阿表定里奧大人話轉左 好左啱路 因為阿表話轉錯就會去好遠架喇 ~
又坐咗差唔多 2 個鐘頭車 今次我同里奧大人又喺車度瞓咗 好難唔瞓 頭先出完汗 又飽喎 所以真係辛苦哂小寶同阿表呢 ~
居然有 d 塞車呀 好在阿表兜路 所以差唔多 7 點幾就到咗 SS2 Pasar Malam 喇 ~
一落車都幾大風 仲好開心同阿表講掃街有風好舒服 點知佢話原來想落雨 嘩 嚇得我地要快快行 快快買 快快食呀 ~
邊行邊食 我好鍾意圍埋一齊篤黎食嘅感覺呀 再買 d 一陣食 之後去買涼鞋 最後就係買大量脆脆番香港 超級超級滿足呀 ~
Keropok Lekor - 馬來西亞東海岸美食 ( 炸魚條 ) - 好濃魚味呀 但唔腥 唔係要食其他嘢 我會想再買黎食
脆脆檔口 - 好多款架 同埋仲有餅乾 不過我主要係買 "米米" 同 "海鮮脆" 呢
食到都飽飽地 但今次重點係食碌碌 今晚好舒服呀 完全唔覺得熱 食下傾下 之後小寶又介紹 Ramly Burger 比里奧大人食 其實個個都好飽 所以停一停 再諗幾諗 我同里奧大人講 唔食下次未必黎食架喇 佢就會食呢 小寶又係咁話好好味 佢都想食 之後聲都唔聲就一齊去買黎 share 食 friend 到呢 估唔到小寶真係好想食 因為佢食得快過里奧大人呀 好小見呢 但佢食碌碌又話飽唔食 暈 ~
Ramly Burger - 阿表話係馬來西亞著名 Burger 檔 大部分 7-11 外夜晚都設立 Ramly Burger 檔 小寶唔食牛 所以食雞肉 Burger 我食咗一啖 d 醬汁酸酸甜甜好味呀 成個包完全唔覺得乾 正呀 街邊檔都咁好食 woo
今晚真係食夠喇 所以阿表帶我地去買貓山王 因為我想買比媽咪食 好感恩有得買呀 原來唔係檔檔有架 ~
2 個老闆非常非常之健談 傾下傾下一望 無啦啦又多咗 3 個人企喺老闆後面 計埋我地 總共有 9 個人圍埋企喺度傾計 幾墟冚呀真係 之後又介紹山竹 又傾下 又每人開一粒比我地食 其實真係好鬼飽啦 但佢係都要我地食 咁我地都要比面 之後包好哂盒貓山王 又話邊個明星黎過 邊個最衰 邊個最好咁 又傾一大輪 之後我地要走啦 咁影下相 佢叫我地坐佢個收錢位度影呀 又比把開榴槤刀我地做道具 超好玩呀 下次都會再黎呢間食同買呢 ~
Durian Buffet - 我見到有人張枱有幾盒打包榴槤 同里奧大人講話都幾好喎 食唔哂可以打包 里奧大人話人地係咪唔係食 Buffet 呀 ?!?! 嘩哈 係喎 無理由食唔哂打包咁 so 家嘛
好喇 又 12 點幾喇 要番酒店休息呢 呢日最攰應該係小寶喇 ~
行程完畢 ^^


text:
「市場」
創業有時係好睇天時,地利,人和.要成功嘅當然就係搵到啱嘅市場,而好多時要成功做第一亦都可以,不過就要不斷開荒,不斷背水行舟.所以有時真係一不做二不休,一係就做市場最大嗰個,一係就係做市場嘅第一個.因為好多時真係行先一步,理想達到!霸咗地頭,插座旗,之後先至見步行步!當然好大機會係嚟段時間不斷出現競爭者,但係只要比人快,比人有名,比人有信用,不斷走在最前做第一亦可!
「認證」
其實一直我都好想公司可以成為 Google Analytics -(谷歌分析)嘅 Certified Partner -(認證合作夥伴),而香港一直都未出現.雖然過咗五年,而嚟五年我一直擔心做唔到第一,因為五年係一個好長嘅時間,而競爭者係好大可能出現.結果終於係今日公司得到認證,正式成為香港本土第一間谷歌分析合作夥伴!得到嚟個消息之後真係好開心!不過前面條路仲有排行!要更加努力!
「困難」
其實點解要搞咁耐?因為香港真係一個未開發嘅市場,而要做認證夥伴係需要有一定既客戶同專業知識,唔係隨隨便便就可以得到認證.而過去五年,我哋好努力咁不斷去開發數據分析市場,但係香港始終非常落後,而好多現時市場所需要嘅分析都係巿場推廣比較多.而要達到谷歌嘅要求係要處理複雜嘅數據分析項目.所以要等五年先至可以做到呢個香港第一.真係有血有淚!


text:
Sunday, July 27, 2008
busy week
Sunday, July 20, 2008
SUNDAY gatheringS
今日有兩個任務: 晨早數碼港morning drive同我好祈待嘅b聚.首先7:30就入到去le maridien 食早餐及同MINI club去morning drive, 試最新嘅JCW跑車. 好彩咁遠去到,天氣好好,仲有豐富早餐食,雖然搗塔咁早起身,都算不枉此行.緊接住就係4pm嘅baby gathering,因為朱sir喺英國返咗嚟,又順便興祝朱sir B梓悅同baba david生日,所以就搞個攜b出席嘅 gathering嘞.我地5個美女b都係2007年產品,對上一次見面已經係一月一日了,當時大家仲一舊飯咁任你舞.無見咁耐個個都大隻好多了 除左妹妮同大佢兩日既汶慧b唔識行外,其他都可行黎行去lu.大個d嘅元元b仲識聽指示做動作, 我諗妹妮好快都會識喇!
其實bb gathering就好似去playgroup咁,大班細路都係各有各玩. 不過睇住佢地幾個玩,我地d大人又有得gather一下,好開心喎!
呢度得4條女,因為汶慧B去覺覺豬
壽星B梓悅,後面係大肚Aunite Esther & Auntie Astor,仲有元元B同妹妮.就嚟又多件dede加入喇
Kiss kiss呢D社交禮儀,BB都識啦!
玩攰了,你哋慢慢影,我就要覺豬豬了.
PS: 點解妹妹改咗名叫妹妮?其實爸爸咁叫佢好耐喇,不過我諗個妮字係喺媽咪個名抽出嚟呱?
Friday, July 18, 2008
母女情
Wednesday, July 16, 2008
九個月大喇!
Sunday, July 13, 2008
摘星
前兩日老公同我講,有日佢跑步時突然諗起陳百強首「摘星」嘅歌詞好似講緊佢喎...
日出光滿天 路邊有一間旅店
名後悔 店中只有漆黑
找不到光輝明天
但店主把我牽 并告知這間乃快樂店
人步進永不想再搬遷
怎知我挺起肩 抬頭道
*我要踏上路途 我要為我自豪
我要摘星不做俘虜
不怕踏千山亦無介意
面容滿是塵土
#提步再去〔人疲倦也要〕踏上路途
我要為我自豪
我要摘星不做俘虜
星遠望似高卻未算高
我定能摘到
日出耀長路 日光過山跨岭射到
如像我 永不愿停下腳步
一心與風闖 悠長路
重唱 *,#
我定能摘到
我問點解啦,佢話歌詞中嘅店主係佢嘅顧主,明明唔係好工,但又焗住要做.所以佢話要好似副歌咁「我要踏上路途 我要為我自豪 我要摘星不做俘虜」喎.我聽完後覺得:又好似幾貼切喎.不過原來首歌係形容道友㗎!真係得啖笑
Saturday, July 5, 2008
大喊十觀禮記
不過試戴眼鏡時就好扭計, 可能驚見到嘅嘢都黑晒呱. 呢張相好好笑.
觀完禮, 心情靚靚就同你玩吓啦~!


text:
唔係講笑, 終於有機會做人兄弟啦! 上星期六, 牛牛同堅結婚, 結束佢地13年既愛情長跑, 13年都真
係唔講得笑!! 由於牛牛佢地一早叫我幫佢地做結婚統籌(好明顯牛牛都係想煩少一樣野姐), 既然牛牛叫到, 又咁睇得起我, 再加上十幾年朋友又點會托佢手肘呀, 由一開始既draft schedule到最後終極schedule, 前前後後都改左8次先完成得到, 好彩到最後都攪得掂!!
係星期六之前個3日, 咁岩撞正幫人考牌, 晚晚都成2,3點先訓真係冇左半條人命, 好彩星期五(即牛牛結婚前一晚), 1點半(零晨)就有得放工, 如果唔係, 我第二日肯定成日遊魂!!食個靚早餐先去做野!~~成班兄弟幫手佈置花車!!
養到佢咁大, 臨結婚前都仲要幫手打埋呔!!!
由於牛牛既要求所有兄弟一朝早8點半係男家屋企, 等人齊先出發, 所以一朝早七點鐘, 訓得o個4個鐘又要起身, 呢一下真係比死更難受! 好彩星期六個時岩岩開始起北風, 所以成日著住套西裝都唔會覺得好熱!! 9點鐘所有兄弟到齊, 所有人先浩浩蕩蕩去附近既茶餐廳食個早餐先, 食飽個肚先夠力幫新郎哥搶到新娘返黎架麻!! 食飽就主花車先到, 唔駛講就當然係要佈置下架花車啦, 其次既當然係唔少得由攝影師同新郎哥影下相, 又拍下佢同d兄弟合照呀!!!成班兄弟係女家樓下既合照!!
臨上樓玩遊戲前, 睇新郎哥幾緊張!!
影完相之後, 就係時候出發到女家, 其實今次schedule既都算係幾鬆動下, 因為牛牛話出門既好時辰係下午既1點鐘, 所以即使11點上到去女家既時候, 都仲有大把時間同班姐妹玩遊戲兼新人敬茶!! 女家重點節目當然係班姐妹同兄弟玩遊戲啦, 不過講開又講, 班姐妹對我地都尚算不俗啦, 玩既遊戲都唔係好變態, 只係一般普通既game!! 所以我地話咁快就過關, 順利幫新郎哥搶到新娘子啦!!
真係餓到飽, 由朝早既早餐到差不多成2點幾先有得食LUNCH!!姐妹們幫手準備夜晚既工作~~
由於時間要係1點鐘好時辰先出門, 所以接完新娘之後仲有好多時間留係女家度影下相!! 等到1點鐘出門, 我地就直接上酒店房啦, 由於牛牛係酒店擺酒, 酒店送左一晚房俾佢地, 而順理成章, 費時新人走黎走去, 男家敬茶環節都係留係酒店都攪埋!! 新人敬茶, 我地呢班兄弟姐妹可以暫時休息一下, 到酒樓食下野又再醫下肚!! 食得野黎都已經差不多3點左右, 食完成班兄弟姐妹冇所事事, 於是就走返上酒店房度休息下, 順便為夜晚既婚廷作準備!! 4:30p.m交到個場~~
酒店準時4:30p.m交場, 達達就負責同d backdrop工作人員聯, 阿文就負責酒水個方面!! 而其他兄弟姐妹都有各自工作係身, 真係辛苦晒羅!! 而我呢個大打雜都係走黎走去啦, 可以話係冇野做, 但係又好似好多野做, 係今次既婚宴上, 我明白到朋友既重要性, 如果冇個班兄弟姐妹幫手, 真係未必攪得成一個咁大型由朝到晚既大型活動!!大家都玩得好high, 不過我就攰到爆, 坐左係度睇佢地唱K就算!!
最後, 當然係順利完成個婚宴啦, 之後, 堅&牛牛就請一班兄弟姐妹就一齊落去左卡拉OK作慶功之用!! 當中除左班兄弟姐妹之外, 仲有部份係D中學同學仔, 雖然已經係2點幾3點, 不過成班人都玩得好開心, 而且仲點埋D快歌, 成班人又跳又叫, 開心到爆!!
最後, 祝堅&牛, 再一次永結同心, 白頭到老!!!


text:
2-in-1 變形電腦平板唔少廠都出過,之不過唔知各位 wire 民有冇發現一個問題,就係好多呢類電腦在設計上都有一個缺點,就係當放上大脾用果時會左搖右擺,當然一般在室內放係枱上面用就唔會有問題,但如果坐車,機場等上飛機嘅時候用,好多時就會放上大脾用,呢個時候如果部機左郁右郁都幾唔就手.
放上大脾都咁穩陣
Lenovo 新推出嘅 X1 Tablet,最欣賞佢個支 撐架設計,採用同其他產品相反的開合設計,因此當打開時就會變為一個平面,而唔係只係得一條邊咁做支撐,就算放上大脾用都依然咁穩陣,完全唔會擔心部機會有跌落地嘅危險.
鍵盤好好打
好多時呢類平板電腦配果個鍵盤為咗做得更薄更輕,按鍵都會較薄,最大缺點會令到按鍵嘅回彈感不足,對小編嚟講就唔多慣.Lenovo X1 Tablet 用嘅鍵盤設計同平時 Notebook 上面用嘅差唔多,按壓感較強,而且按鍵亦明顯覺得較「實淨」,唔會有「想爛想爛」嘅感覺.至於鍵盤同部平板中間都係採用磁力吸實,同好多近期 2-in-1 產品一樣,只要將個鍵盤較為接近就會自動對位吸實夠晒方便之餘又唔洗驚個鍵盤會甩出嚟.
加舊電用足 15 個鐘
可以當平板又可以當手提電腦用,其實將部機放落袋隨身攜帶就最啱,部機嘅續航力就變得較重要,如果唔係要帶埋個充電器就會降低便攜性.X1 Tablet 基本上都已經可以用到 10 個鐘,基本上應付工作要足用一日都絕對足夠,但如果各位 wire 民諗住搭長途機睇片或者只喺出個短 Trip 用嘅話,就可以選配多一舊電池(生產力模組),除咗可以額外用多 5 個鐘之外,電池本身都有額外嘅擴充介面,當中包括一個 HDMI,USB 同埋可以接駁 OneLink+ 擴充座嘅介面,當裝上電池之後,成部機當然會重咗,但當接駁鍵盤之後,由於機身較高令到鍵盤的傾斜角度可以更大,其實對於打字來說會更舒服.
返工返學都夠用
揀得 2-in-1 機嘅用家點都會拆低個鍵盤當平板用,但好多時部機用得耐就會好熱,X1 Tablet 為咗令部機用落無咁熱,處理器就揀咗 Intel Core M 系列,講真要效能就未必會揀 2-in-1 機,但試過就算 Core M3 版用落都好順暢,睇片都唔會窒下窒下.加上仲有埋 Stylus Pen,加埋 WRITEit 軟件可以喺任何要輸入字嘅地方直接手寫就得,打網址覆 Email 甚至學生哥用嚟 Jog Notes 都咁方便.
有齊各種升級配件
講到擴充功能,好多廠商都未必會為 2-in-1 平台設計好多產品,Lenovo 今次除咗可增加續航力嘅電池之外,其實 OneLink+ 擴充底座甚至連投映機都一樣有.當中投映機同電池一樣直接駁落平板使用,只要 2 米就可以有 60" 畫面,係屋企得閒無嘢做玩下投映睇戲都唔錯.至於 OneLink+ 擴充座,最大賣點就係可以等大家駁多 2 個 Mon 同埋有 LAN 用,對於上班一族返工就駁部 X1 Tablet,放工只要拎走部機就可以收工.
Tablet 都有得砌
講到硬件規格,Lenovo 呢部 X1 Tablet 就相當有彈性,除咗預設嘅版本之外,大家其實仲可以上佢哋個網站,按自己需要訂製一部啱自己心水嘅機,其中 SSD 最高可選配至 1TB SSD,16GB RAM 或者加埋 nano SIM 支援 4G LTE 上網.
建議售價:$9,988(M3 / WIN10 Home)/$12,988(M5/WIN10 Pro)/$15,988(M7/WIN10 Pro/生產力模組)
查詢:Lenovo(www.lenovo.com/hk) • 不想錯過新科技 ? 請 Follow unwire.hk FB 專頁 http://facebook.com/unwirehk/
The post 辛尼:「呢啲就係設計 ! 大脾用都好穩陣」Lenovo X1 Tablet 初步評測 appeared first on UNWIRE.HK 玩生活‧樂科技.


text:
6月中去咗一轉東京旅行, 買咗好多玩具, 直到依家先有時間整理一下, 等我同大家介紹吓啦:
呢3個係壽屋出嘅公仔, 其實我對呢幾個公仔一啲都唔認識, 喺秋葉原嘅Kotobukiya(壽屋)店入面見到佢地, 由於最近真係愛上咗啲手腳關節可以郁嘅公仔, 所以就俾佢地吸引住帶咗返嚟啦!
拆咗其中一個嚟睇, 原來佢地對腳有磁石, 可以磁住企喺塊地台上, 企得好穩陣, 每一個公仔都跟一塊地台.
睇到呢張相好似有啲嚇人, 肢體? 哈哈....其實呢一個係azone公仔嚟, 因為想有一個獨一無二嘅azone公仔, 同時又想平平地玩吓, 所以就散件咁買, 要搵時間幫佢"點精"同剪番個靚髮, 到時再分享俾大家睇啦!
呢個太鼓達人鼓係買俾四葉妹妹嘅"手信"! 之前其實喺香港見過, 但唔捨得買, 去到東京又俾我見番佢, 既然咁有緣, 於是就....呵呵! 四葉妹妹未知有新玩具玩架!
去到日本當然要掃一下森林家族產品啦, 其實呢啲香港都有, 不過撞啱日本百貨公司做特價平啲, 所以就喺嗰邊買啦!
呢個風之谷模型我一直都好鍾意, 事關實在太鍾意呢套動畫啦! 之前一直都冇買, 因為要自己上色, 怕handle唔到, 但估唔到今次喺日本見到, 就雄心壯志帶咗返嚟, 唔知幾時先的起心肝砌呢? 哈哈...
呢盒鬆弛熊re-ment係去完日本返嚟喺香港買, 本來想喺日本買re-ment, 但原來嗰邊反而冇香港咁平, 所以返嚟就買番.
呢3盒1/12系列都喺秋葉原買, 其中左手邊嘅係新出, 希望有機會整到場景可以用啦.
去到日本, 心血來潮想買日文漫畫, 雖然唔識睇, 但希望擁有全日文嘅書, 所以揀咗我嘅至愛--風之谷, 四葉妹妹.
下面呢幾個都係喺日本扭嘅扭蛋 :
跟住落嚟嘅玩具都係之前喺香港買嘅不過一直都無post出嚟 :
好鍾意呢間大屋, 係喺復活節時喺玩具反斗城買, 因為鍾意有停車場, 但到依家都未拆出嚟玩...收藏 ing...
由於時間關係, 所以今次一次過post晒所有近期入嘅玩具出嚟, 好希望遲啲可以逐一影多啲相同埋砌到場景呀!


text:
28/11/2007 陰天 (上) 京都 → 姬路城 → 有馬
今日因為要去姬路同有馬,所以一早就Check out離開京都啦!
我哋首先會去難波Oriental Hotel放底啲大件行李,所以我哋坐JR快速去大阪然後喺轉大阪環狀線去新今宮駅,再由新今宮駅行過對面轉南海電鉄去難波,聽落好似好複雜,但其實都唔難,我哋係唯一搞唔清嗰個環狀線內回同外回姐!
去到酒店搞掂好晒,我哋就照返頭先路線返到去大阪站搭新快速去姬路,由於電子牌上寫住班車係去播州赤穗,唔係好肯定究竟啱唔啱,所以車到站時我哋就吓車尾嗰個車長,佢話班車係去姬路咁我哋就安心上車啦!
依照網上面嘅JR時刻表,我哋係坐九個站六十一分鐘就可到姬路,頭半段好順利,只係用咗四五個字去到車程嘅一半神戶(第五個站) ,但喺神戶哩個站架車停咗好耐同埋不斷有擴播,我哋唔知佢講咩,只見有啲人即刻起身走,但又好多人都坐返喺到,因我上次喺橫濱亦同樣都有類似嘅經驗,但最後都可安然去到目的地.所以今次我都選擇繼續坐落,隔咗大概七八分鐘就架車開嘞!但去到下兩個站 – 明石同西明石時同樣地不斷有擴播亦同樣有好多人落車,最後得返我同同伴B重有一個鬼佬喺車廂,但我諗住因為哩兩個都係大站又係返工時間,佢哋當地人落車都好正常姐!我哋都係重有兩個站都到啦!好安落咁重話大把位坐可以瞓返陣!隔咗一陣架車又開啦但行得好慢好慢,行咗陣就埋站,我有啲奇怪因為我哋原哋下一個站應該係加古川而且要經五個站先到,但喺月台又唔見有站名,停咗成十分鐘,個鬼佬就問我哋係咪都係去姬路同哩架間車啱唔啱,我話問過車長哩架車係肯定去姬路嫁!咁唯有繼續坐.
突然見個司機由車頭跑去車尾,佢見到我哋幾個坐咗喺車廂內但無理到,與此同時對面月台有架去姬路嘅新快速埋站,我哋拿拿聲跑過去諗住轉車啦!點知當我哋一離開車廂,原先哩架車竟然倒頭開走喎!嘩!如果我哋唔落車都唔知會去邊呀!
咁對面月台哩間車停底咗,個鬼佬即禁門下面個緊急開門制,但到門無開到,車尾個姐姐仔(服務員)伸個頭問我哋做咩!鬼佬同我哋一輪咀咁講咗我哋嘅情況比佢知叫佢開門比我哋上車,但佢話架車的而且確係去姬路但係唔可以比我哋上車,因哩架間係新快速哩個站係唔停同唔會上落客,嘩!鬼佬聴到就火都嚟埋!佢話我哋都係搭新快速哩個站係應該唔停同唔會上落客,但我哋就係因為佢哋嘅問題我哋而家滯留咗喺到,佢哋就要比我哋上車去到目的地,但姐姐仔淨係sorry… sorry, 但鬼佬好惡咁指住佢話 YOU SHOULD SORRY.唉!咁惡都冇用,架車最後都無理到我哋就開走咗啦!
喺交涉嘅後段亦有個鬼婆行過嚟,大家眼見架開咗,鬼婆竟然同我講 “SUE ME MA SA”我話 “WHAT?”佢以為我哋係日本人,佢話因為有人喺JR站到跳軌自殺所以搞到而家咁,跟住佢不斷咁安慰我哋叫我哋唔使擔心,但鬼佬好扯火咁走咗去,當佢走開時有一架車入月台啦!係一架普通車去到加古川(即係頭先電子牌第三行嗰班車),好在我印晒時刻表,我哋上哩間車去到加古川可以轉到車去姬路,於是就阿鬼婆一齊上車,坐咗五個站去到加古川睇到四分鐘後有一班新快速去姬路,終於我哋都可以安然到達目的地啦!足足比預定時間遲咗40 分鐘呀!
已經十二點九我哋決定食埋嘢先入城啦!喺車站內一間意粉餐廳,啲味道嘛嘛哋!
出發入城啦!我知只須一條直路大概十五分鐘就會到,但諗住省返啲腳骨力,所以就比¥100去搭觀光車,點知喺對面馬路睇住架觀光車開走咗呀!算等下一架,但等咗陣睇清楚原來係半個鐘先一班車,溤踏正同踏半開.等得嚟都蚊瞓,唯有自己行啦!
最後搞到兩點先開始遊覽姬路城嘞! 今日又係唔夠太陽呀!影啲相出嚟唔夠sharp 呀!不過哩個城堡真係好壯觀呀!
姬路城建於1333年,灰瓦白牆,由大天守閣和小天守閣組成的城池外觀造型猶如一只展翅欲飛的白鷺鳥,優美動人,體現了江戶時代日本最高造城技術.
由於姬路城的地理位置,在漫長的歷史歲月中,奇蹟般地幸免於戰火和火災的危害,作為日本僅存的4座城堡之一得以完整地保存下來.
姬路城於1993年作為日本最初的世界文化遺產在聯合國教科文組織進行了注冊登記.
這是主城旁邊的 “化妝櫓” ,是為了 “千姬”這位公主所建,這是與千姬有關的人的關係圖.
這就是千姬與侍女在玩遊戲時嘅情況,哩間係千姬平時休閒嘅地方,係哩到最大間嘅和式房間.
行到哩到竟然遇返阿鬼佬,嘩!我哋隔九條街已經隔岸相叫,真係好鬼高興!身邊行過啲人一定以為我哋係好耐冇見嘅老朋友呀!
大家傾一輪之後佢話佢已經finish 啦!吓我話我哋先啱啱start!咁於是大家就say Goodbye.我哋又繼續我哋嘅遊覽嘞!
條留梯好窄好企都好鬼難行
當時用嘅兵器
小朋友玩嘅球拍都咁靚
姬路城嘅模型
好辛苦終於爬到上頂樓啦!哩6層樓足以攞我命呀!不過上到去個景真係好靚呀!
\
腹切丸,武士們切腹之地
城內的 “菊之井”,是好有名嘅日本鬼故事發生場景.阿菊係城內嘅侍女,因為發現有人想叛變,便將事情告訴將軍,估唔到反而遭陷害,將城內值錢嘅十個一套嘅套盤收起咗一個,誣陷係阿菊所為.可憐嘅阿菊就係咁比人扔咗落井殺害.從此每晚井中都會傳出數盤子嘅哭泣聲,直至設立咗阿菊神社先至可以安撫到佢嘅靈魂.
四點要離開姬路去有馬啦!因我上網book房時係話五點會去到旅館check in嫁!唔係晏就班車搞到遲晒就一定趕得切,而家就好趕囉!
…… 待續


text:
行程 : 直落玻璃肉骨茶 @ Klang --> Publika @ Solaris Dutamas --> Tesco --> Home Dinner --> Novotel Hote
l嘩 又係瞓到 10 點自然醒 真係有史以黎第一次去旅行唔食酒店早餐 係飽到唔想食早餐呀 ~
沖完涼諗住出去行陣 里奧大人好想食 Ramly Burger 呀 所以走去對面間 Burger 店 睇下有無囉 無之餘想求其買個 Burger 但又唔平 好似成 RM1x.x 一個 最慘又唔知好唔好食 所以唔買喇 之後阿表 send sms 話 ready 所以我地都番 Lobby 影住相等喇 之後居然覺得有 d 餓喇 但就唔駛要即刻食嘢果隻呢 ~
woo 藍天白雲呀 我地今朝會去 Klang ( 吧生 ) 食肉骨茶 ~
有 d 塞車 居然見到有架車喺路中心停咗無開到 阿表話個司機可能等到瞓着咗 之後小寶話係咪死咗 嚇人咩 ~
今次去 Klang ( 吧生 ) 嘅 直落玻璃肉骨茶 夠哂地道呀 我又唔覺得好熱 不過阿表話好熱 因為太陽曬正佢背脊呀 ~
Klang ( 吧生 ) 係海港 亦係肉骨茶源地 距離 KL 45分鐘車程
吧生人習慣朝早食肉骨茶 反而夜晚係吧生比較少見肉骨茶
吧生其中出名嘅係 : 乾肉骨茶 用藥材煮乾身嘅肉骨
上次去萬利食肉骨茶 我同里奧大人 share 一碗飯 所以今次我要一碟飯 因為我要食哂碟豉油辣椒蒜呀 ~
吧生肉骨茶每檯隔離會有煤氣同水煲 自己用滾水沖茶
瓦煲乾半肥瘦肉骨 ( 加金針菇 ) - 一致覺得呢個好味 哈哈
瓦煲湯半肥瘦肉骨 ( 加金針菇 ) ( 一人位 ) - 呢度嘅肉骨茶濃過萬利 都好食 不過食完乾嘅再食呢個就失色咗 d 囉
淨料湯肉骨 ( 加金針菇 ) ( 1 人位 ) - 其實係無肉嘅 所以留比阿表食
生菜 1 碟
油條 2 碟
白飯 4 碟 唔係用碗
( lunch time 所以都好多人黎食呢 )
又係 7月 9 日無電 阿表屋企又係喎
( 多謝阿表 & 小寶 ^^ )
食到飽呀 不過我話想飲珍珠奶茶 所以阿表就特登帶我地去 Publika 嘅 Food Court 買 Chat Time ( 日出茶太 ) 嘅珍珠奶茶 仲以為順路添 尋日食唔到辣椒板麵 所以阿表見到 建記辣椒板麵 就要我地試呀 明明飲嘢又變埋食嘢 個肚有撕裂嘅感覺 ~
以藝術創作為主題嘅新商場 位於 Solaris Dutamas
( Food Court )
大杯裝嘅珍珠奶茶 ( RM6.90 ) / 檸蜜蘆薈 ( RM6.90 ) / 朱古力香蕉 Smoothie ( RM7.90 ) - 杯 Smoothie 超好飲 好香朱古力味同香蕉味呀 加埋珍珠 都咪話唔飽 好在叫里奧大人飲咋 嘩哈哈
建記辣椒板麵 ( RM7.50 ) - 阿表話辣椒板麵主角係辣椒 辣椒係用辣椒乾去炒香 之後撈板麵食 而板麵一定有炸江魚仔 乾撈辣椒板麵會有半生熟蛋 篤破蛋黃撈麵食 woo 飽都覺好味呀 4 個人 share 一碗啱啱好 真係純粹試下架咋 唔係要飽肚
辣椒呀 影相都聞到好香 同埋好刺激啦 食完肚痛呀 幾咁辣呀
好 今晚 Home Dinner 所以去 Tesco 買嘢食 順便買零食醬料番香港 今次好開心 4 個人一路行一路研究食物 就咁揀雪糕同益力多都揀到個人由唔凍變凍呀 呢間超市又大 呢個時間又無咩人 呢下最令人行得開心呢 ~
馬版益力多 想買 1 排有齊哂白 / 綠 / 橙 / 紫嘛 但一排又唔齊 我地 4 個一齊搵 不過原來真係無 即係要買 2 排啦 拎完即走呀 因為係咁搵 搵到好鬼凍呀
( 無乜人行 所以開車洗地 )
( 可樂係咪真係咁暢銷呀 ?!?! 佔咗唔小位置呢 )
Durian Kampung - RM5 / pack 真係好抵 因為都好靚仔呀
行咗個幾鐘喇 其實好多嘢想試 不過肚皮真係放唔落啦 所以買夠就走喇 之後再買埋榴槤就去阿表屋企喇 ~
( 呢檔榴槤檔 就係第一晚食到超靚仔嘅貓山王 所以再番黎買喇 )
呢日未完架 ^^


text:
薄餅 - 好過平時蒸籠果 d 因為好快乾爭爭 但喺呢度 食一塊薄餅都已經幾飽肚 @.@
青瓜 / 大蔥 - 青瓜再幼身 d 就更加好
全場嘅鴨都係呢位伯伯片皮架 一片就片 2 隻
賽螃蟹 - ok 啦 都唔小蟹肉嘅 我麻麻地鍾意食呢個餸
醬爆雞丁 ( $88 ) - 好香南乳味 諗住配銀絲卷一齊食 但 15 分鐘之後先黎銀絲卷囉 @.@
鍋貼 ( $60 ) - 完全唔記得叫咗呢碟添呀 最尾先黎 都食飽哂啦 @.@ 我食咗 2 隻 無特別 最後我要打包番屋企呢 ^^
銀絲卷 ( $12 ) - 炸到熱辣辣 不過我對包包無咩興趣 咁我逐層拻黎慢慢食 原來係一絲絲嘅 我真係依家先知咋 豬豬
拔絲香蕉 ( 細 $52 ) - 專人幫妳倒落冰水度架 ^^
好食呀 我食咗 4 件 飽到上頭殼頂 @.@
酸菜 - 好味呀 個個都鍾意食 ^^
花生 - 口感幾得意
( 1-MAR-2013 FRI )
YOHOHO 又 Happy Friday 喇 如果有陽光幾咁好呢 ~
早餐又食碎蛋吞拿魚治 真係好好味呀 下次食半份算喇 食一份真係好飽咁 ~
菇場忙咗陣 之後開始 hea 喇 ~
Lunch 出去食魚皮餃河粉 之後去萬寧買嘢 再去銀行入埋票就番菇場 有 d 熱呀 ~
今晚約咗家姐同糟糟籮籮 2 姐妹去尖沙咀食飯 book 咗 8 點半 糟糟要帶隻狗仔睇醫生 起碼 7 點半先到尖沙咀 所以我放工都坐巴士去尖沙咀 ~
差唔多 6 點 15 分到尖沙咀 去永安行咗陣 家姐 6 點半到尖沙咀地鐵站 好怕喺尖沙咀地鐵站等人 太多出口喇 ~
由 P 行去 H 都差唔多 10 分鐘 攰鬼到我呢 又焗 所以真係好鬼驚喺地鐵站等人 ~
之後又再行番 N3 出口 去 K-11 行下先 同家姐行 Market Place 佢真係好鍾意食包 一見麵包雙眼就發光 最後我買咗包啫喱糖比媽咪就走喇 ~
見糟糟未到 又想買生果 又去番 Market Place 再買多盒幸運餅 我第一次食呢隻餅係喺杜拜食架 我仲話係咪杜拜特產 點知 d 團友話香港有得買架 我真係唔知 之後番香港搵都無 今次都係我第一次見架咋 所以好鬼開心 買完即開黎同家姐一齊食呀 ~
糟糟差唔多 8 點到 我地又行番去海防道買嘢 再去埋馬莎買嘢就去鹿鳴春 lu ~
去到等咗陣就有位喇 位底唔高 所以好鬼好鬼好鬼嘈 食物都 ok 今晚係家姐同糟糟請架 因為係我同籮籮嘅生日飯 ~
糟糟車我地番屋企 快好多架 里奧大人今日唔駛上大陸 8 點放工 又係早番過我呢 ~


text:
( 23-JUL-2013 TUE )
尋晚瞓得唔錯 鬼咩 前晚瞓得唔好 如果再瞓得唔好就慘咯 ~
今朝食熱狗餐 不過個包好難食 如果烘埋個包就好味好多呢 ~
菇場忙咗陣就 hea 過喇 Lunch 同舊同事煩單飲茶 佢已經轉咗做 MPF 經紀 所以我話有興趣想聽一聽 因為我真係無理到 MPF 係賺定蝕囉 ~
老闆同大粒都唔喺度 我差唔多 2 點先番到菇場呀 爽 ~
今晚去街市買節瓜同什豆 再去超市買排骨同米粉 之後即番屋企煲中藥 抖陣再煮晚餐 今晚自己食先 因為趕住燜餸同徑步呀 ~
是日懶餐 - 黑椒蜆肉腸仔扁意粉
黑椒蜆肉腸仔扁意粉 - 想清埋包腸仔 用咗 6 條腸仔 + 半包急凍蜆肉 + 1 個洋蔥 都唔記得有個洋蔥喺度 所以見到即用喇 唔係又等到發霉 丫 今次黑椒汁唔夠呀 所以無咩味 唯有勁落黑椒粉啦 ~
食完就去燜餸 里奧大人差唔多 8 點半先番到屋企 咁我燜好 d 餸再洗埋碗 9 點 10 分就出去徑步喇 ~
世界真係細 等過馬路時見到對夫婦好熟面口 原來係台中嘅團友 睇佢地應該都係跑完步 因為佢地係跑步裝束 同埋我見到有手巾仔 本來我想打個招呼架 不過我望實佢地 佢地都無咩反應 咁應該都唔記得我架喇 所以我都走去徑步 lu 今次行咗 5 個圈 如果唔係想睇 " 衝 2 " 我會行耐 d 呢 ~


text:
蝦天婦羅手卷
芥辣八爪魚軍艦
三文魚壽司
( 12-AUG-2013 MON )
尋晚同里奧大人交換位置瞓 因為我想對住冷氣機位置瞓 咁樣可以凍 d 佢又成日話怕凍 咁交換瞓就最好啦 點知我瞓得勁差勁差 瞓到手又痺腳又痺 里奧大人同樣瞓得唔好 真係得不償失 哈哈 ~
早餐食米粉餐 我叫雪菜肉絲家嘛 佢地又比錯榨菜肉絲 不過算啦 都懶得改喇 反正榨菜都 ok ~
菇場忙咗陣就 hea 到 lunch time 出面好鬼曬 不過我一定要去南洋入票 但菇場實在太凍喇 我行咗 15 分鐘都無流汗 入完票行去一田買冷麵汁 之後去麥記食魚柳包餐 再去超市買蛋糕就番菇場喇 ~
本來諗住聽晚先睇中醫 不過今晚可能 1 號風球 之後幾日都會落雨 咁我都改今晚睇 lu ~
6 點 20 分去到 有 15 個人排隊 今次 d 人好多嘢講 之前好快家嘛 坐一坐就郁一郁 咁好快到自己 但今晚坐好耐先郁一郁 真係坐到腰骨痛 之前 7 點已經搞掂 今晚 7 點仲要等等等 咁里奧大人 7 點半放工 話過黎 join 我 因為我起碼仲要等半個鐘 驚我番到屋企成 9 點會餓親 嘩 睇完都差唔多 8 點 15 分 今晚勁想食壽司 我記得行去巴士站有間壽司店 所以就去果間食喇 ~
中醫開咗 d 中藥令到我唔好咁大食 咁真係好似無咩胃口咁喎 定係因為麥記太飽呢 ~
食完坐巴士番屋企 感恩有車 所以 25 分鐘就番到屋企 好鬼攰啦 即沖涼之後就食生果 我鍾意食金奇異果 因為食完喉嚨無咁痕 ~
雖然今日好攰又周身骨痛 但都成 11 點先瞓 今晚唔交換位置瞓喇 唔係又瞓得唔好 真係人都顛囉 ~


text:
2011 年 6 月 28 日, 星期二
依家究竟咩世界
攞綜援可以出雙糧
攞綜援可以住海景屋, 住港鐵站上蓋
攞綜援可以參加海外遊學團
攞綜援, 買部電腦都平過人, 仲要三年保養
我真金白銀正價買都係得一年保養喳, 有無攪錯
睇新聞真係睇到把鬼火
我唔係完完全全歧視攞綜援的人
老弱殘兵, 攞綜援好應該
曾經對香港付出過, 貢獻過, 依家有需要, 攞綜援亦都好應該
但係點解果 D 一落黎香港, 咩都無做過嘅都可以攞綜援
就因為佢地有仔生, 有幫香港增加人口, 就要白養佢地
白食白住都唔夠, 仲要出雙糧, 出六千銀 Bonus, 用盡福利去旅行
我地, 做得咁辛苦為咩
個個同事都做到七勞八傷
唔係腰骨痛, 就手痛, 腳痛, 膊頭痛, 仲要可能 VV 腳
生活又顛倒, 都係搵果三萬銀
屋租, 水電樣樣錢, 實情都唔係得好多洗
咁辛苦, 做黎做咩, 攞綜援好過啦
可能有人會話
無人叫你住私人樓喎, 可以住 Cheap D 架
但係, 公屋居屋有我地份咩
唔買私人樓, 唔租私人樓, 可以住咩
就算我地買間私人樓, 都唔係豪宅囉
邊似得 D 攞綜援嘅, 住間公屋都有海景, 係港鐵站上蓋
仲要將來係啟德郵輪碼頭隔離, 公屋都有維港景添呀
記得之前跟同事講開買保險
同事話 " Sales 講得興高采烈, 你唔係到後, 你屋企人仲有幾多幾多...... "
同事答 " 供咁多先得果雞碎咁多, 我死左, 即刻叫老婆賣左層樓, 辭工湊仔攞綜援好過啦 "
我, 幾時先可以攞綜援
唔洗日日返工咁辛苦
仲要俾班綜援友呼喝 " 我有出糧俾你架 "
阿生, 你攞綜援, 何來出糧俾我呀, 我先有份出雙糧俾你囉
呢個咩世界
我都要攞綜援......


text:
今日天氣超好, 唔凍, 仲有藍天白雲, 係進行戶外活動既佳日
上年農曆新年去就有棵勁大桃花樹, 今次係聖誕假就有雪人, 好應節呀 ^^
唔知點解, 一凍, 北極熊就會出現
周圍行下先~~ 平日既好處就係真係少人好多
今年票價冇加, 依然 $10 / token, 不過呢個溜冰場就超貴
場內有好多迷你地標模型, 更有王子公主皇家馬車, 不過小慈小明唔喜歡, 反而鍾意 Beatles 話佢地 D 髮型好攪笑
舊年爸爸要返工黎唔到, 今年終於俾面撐公司場, 冇見一年變左大肥佬!? @.@
小慈正處於唔大唔細階段, 想玩踫踫車機動千秋又唔夠高, 望黎望去, 竟然肯玩呢間有少少探險成份既 Fun House
冇諗過間屋係單程既, D 野未睇真就出左去, 超唔抵!
唯有係出口前呢個滾輪度賴死唔走
開始喜歡冒險! 呢間反晒光既玻璃屋係一個迷宮, 佢地又有興趣玩! 家長係出面等, 周不時聽到「嘭嘭」聲, 原來係小朋友睇唔到玻璃就咁撞埋去.....
估錯呢個比舊年更高既吹氣彈床會吸引小慈小明, 點知都係玩得一次就夠皮, 但有興趣食棉花糖
更加有興趣玩攤位遊戲
不負眾望中左 2 款唔同造型既醫神, 好開心呀!! 多謝天父 ^^
偶遇小丑, 要高歌一曲先有汽球, 小慈小明真係唱
玩到落雪添! 成頭都係好攪笑
財散人安樂, 入黎玩 2 個鐘都 fing 左五舊水架! 高消費玩意
呢兩句係我地成日同小慈小明講既說話, 笑死 :D
兩姐弟鍾意搭船
醒目既一定坐船頭
玩到日落西山
好靚呀!!
Happy Day~~


text:
大家有食開心樂園餐既習惯嗎
我對上一次食係為咗換Chicken Little... 真係好多年前既事lu...
今期有Despicable Me, 我就同老公講我想要一隻 (老公話我成個細路仔咁, 但係香港好多大人都食Happy Meal啦)
今日我地就一齊去食, 老公話唔該一個Happy Meal
個收銀妹妹就露出一個好疑惑既樣, 跟住再問多次你想要咩呀
我即時笑咗出黎, 老公就話你自己去攞你個Happy Meal呀
跟住又唔憤氣咁話佢做咩覺得咁奇怪喎,唔畀我買畀我d細路食咩
材料:
薯仔 250g
橄欖油
Salt & Pepper
醬料:
橄欖油 1tbsp
蒜粒 1瓣
Tomato Puree 1tbsp
Red Wine Vinegar 1tsp
Smoked Paprika 1tsp
Chilli powder
Tabasco Sauce
Mayonnaise
做法:
1. 焗爐預熱200C
2. 薯仔切粒, 放在焗盤上, 淋上橄欖油,Salt&Pepper焗20分鐘,反轉再焗15分鐘至金黄
3. 先爆香蒜蓉, 再加入tomato puree, vinegar, paprika同chilli powder, 再用salt&pepper同tobasco調味
4. 醬汁同薯仔混合, 最後加入mayonnaise即可


text:
CY Poon Photography
服務詳情
評語 提交評語
CY佢好talkative同開朗,喺一個好開心嘅人.我自己唔識photoshop嗰啲,不過覺得拎返嚟嘅相唔喺令我「哇」一聲嗰種.最初拎上手覺得可能因為未tune相先有呢種感覺,但喺執完返嚟好似又喺差唔多,total執咗一至兩次.但喺拎咗相簿見到啲相曬出嚟又OK,都幾靚,所以我又冇話好唔開心.記得佢一個動作都會連拍好多張,初頭傾嘢同埋揀相嘅過程佢好幫到手,問佢乜嘢都答到我哋.
其實天氣對佢有少少唔fair,因為影相當日太陽伯伯冇出到嚟,相唔太滿意可能同呢點有少少關係,所以扣咗少少分.
不過,雖然啲相唔喺哇一聲好靚嗰種,但反而remind我一樣嘢:相靚唔靚唔喺最重要,反而喺影相當日嘅memory.
我唔知其他新人點諗啦,但我同CY由第一日見三唔識七,到傾contract嗰陣大家想一齊去做好一件事,然後prewedding當日同埋化妝師助手司機一齊出發,好似一個team咁,好齊心好似一家人,CY可以俾到呢種感覺我哋.有佢喺到成日都唔會悶,佢可以帶到開心嘅感覺俾身邊人,感覺都好relax.所以我覺得相靚唔喺最緊要,而喺影相嗰日嘅memory,成為婚禮當中重要嘅回憶,而CY都成為memory嘅一部分.
CY真喺太忙,佢都幾搶手,雖然佢都有嘗試過請多啲人,但因為佢樣樣嘢都想親力親為,所以搞到自己好忙.
點都好,我好希望佢可以維持佢呢種咁開朗嘅性格,同埋佢真喺好似成為我哋婚禮嘅一份子咁,好多謝佢帶咗咁多歡樂俾我哋:)
(P.S:我哋好鐘意佢個女,佢成日都話佢個女會好得男仔歡心,份人比較女中豪傑,但有時又會好女仔,所以都祝福佢個女開開心心! )


text:
因爲尋晚店鋪打烊開始惆悵,我先突然發現原來我會撒嬌.
因爲尋晚響魔窟對面夜雨下,我先突然發現原來我會感動.
金魚毛後面嘅車牌甩咗幾日.
咕嚕麽查提議開車尾箱鑽個窿,用螺絲鎖住塊車牌.
大佬,我地魔窟嘅電鑽攞嚟鑽牆嘎,威力咁大,塊plastic車牌實爆.
尋晚從萬撓趕返魔窟之後,叫準備打Monster Hunter嘅惡魔表弟幫我整好個車牌.
附近啲鋪頭已經閂嗮,咁嘅要求簡直就係爲難人.
冇道具,長途跋涉又攰,其實兩個都好懶郁.
但係嗌多句,佢又不敵,肯渣車同我出去搵膠紙.
"激零"店冇,7仔都冇.
我又點咗佢飛車去遙遠的tesco買.
回想起,原來嗰個moment我係撒緊嬌.
買得嚟已經11點半,個天居然開始落雨.
黐車牌之前,要清理嗰個位置嘅舊膠紙.
為免太夜趕唔切,加上落雨整溼咗架車,佢幫我將啲雙面膠紙喺個車牌度黐好.
咁樣等我聼朝出門就可以撕開另一邊,然後自己黐返上金魚毛度.
如果仲係唔得,佢聼晚收工至幫我整.
咁簡單,我識.
準備好天娜水同干布,我負責淨係擔遮企響度睇佢跪響滿地砂石嘅車尾出力抹走啲舊膠紙.
綿綿夜雨下,真係好感激.
如果嗰個moment將角色換咗,我會感動.
起碼抹咗半個鐘,5條舊膠紙淨係抹咗一半.
個個都叫佢收手,嗌佢聼晚過嚟整.
但係佢堅持整埋佢,因爲我要渣車返工.
嗰陣已經開始傾盤大雨,再唔走我真係過意唔去.
返到我個巢穴,繼續研究我架PSP同Monster Hunter 2G.
無所事事,叫佢用我新創造未玩過嘅人物表演下骨統槍去殺速龍,一個笨重但有型嘅武器.
然後佢又表演下用個新人同最初級嘅雙刀斬雪龍.
根本冇可能贏,但佢居然可以漂漂亮亮地避開對方嘅攻擊,斬到條龍飆眼淚,真係好犀利.
同時我都罕有地衷心對人讚不絕口.
人地話做女人要扮蠢扮唔識,事無大小都識得問"點解你咁叻架?",咁至會得人錫.
我唔識,所以至俾人感覺我唔需要任何人都可以好好過活.
不過我諗我尋晚嘅所作所爲都已經好接近.
但係到底要點我至會自自然地表露出嚟咧?
Saturday, January 3, 2009
原來我會
因爲尋晚店鋪打烊開始惆悵,我先突然發現原來我會撒嬌.


text:
靚抽王
娛樂賭蕉王 Ice Bucket Challenge救地球
每期娛樂賭蕉王以專業角度分析熱門娛樂話題,為每個話題嘅發展可能性計算賠率,識睇一定係睇我哋!第日同親朋吹水都有啲揸拿!
一個 Ice Bucket Challenge,成個地球失晒魂.全球嘅富豪,明星個個善長仁翁上身,連香港一地都係嘅草民都好似房祖名,柯震東咁上晒癮不能自拔.有人批評佢哋浪費食水,但係我哋就認為呢單嘢情有可原,點解?因為好多人一生可能只有一次,可以同 Bill Gate, Lady Gaga等名人做埋同一樣嘢而又獲得關注.鬼咩!如果唔係呢個活動,平時你試吓搵冰水淋自己吖,我夠膽講句,係絕對唔會有人理你嘅!
識着一定着白色衫
我哋身為凡人,唔明點解玩 Ice Bucket Challenge要着白色衫.但係阿 G.E.M.同埋 Jessica.C就應該明點解,皆因佢哋拍攝淋冰片嘅時候,仲會襯埋透底嘅白色衫加花哩碌嘅彩色 Bra Top.為慈善除咗出錢出力,仲兼顧埋視覺效果,認真唔話得.
想將冰水換成鏹水
正所謂一樣米養百樣膠人,呢個講嘢超高音嘅港女喺中環着住比堅尼大叫「我愛梁振英」,同時佢又冇提過成個活動係為咗乜嘢,好明顯佢只係為咗引人注意先咁做,基本上呢種行為同古時嘅裸跑博見報冇乜分別.
最嘥水嘅忘情水水
人稱張家輝嘅化骨龍,吖唔係,係人稱化骨龍嘅張家輝,玩 Ice Bucket都要搞笑過人,淋 1次唔夠,要淋夠 3次,令人諗起佢嘅名曲〈忘情水〉:「基鵝一杯忘情水,基鵝一杯忘情衰水,基鵝一杯忘情,忘情忘情水水……」
你唔好玩我啦,冰釋前嫌?
王 Wiki玩完 Ice Bucket,點名挑戰 So感涼, So感涼竟然冇好似上次咁走數唔俾 Wiki申請電視牌.佢成為找數真漢子之餘,仲話要冰釋前嫌,其食字抽水嘅能力同顏臉之厚,確實令人吃驚.
Ice Bucket Challenge係乜?
Ice Bucket Challenge(冰桶挑戰)係一項為咗引起大家對「漸凍人症」患者關注嘅籌款活動.參加者需要將一桶冰水倒落自己度,再拍片放上網,同時 tag3位朋友下戰書,亦要捐 10美元俾慈善機構.拒絕挑戰者,就要捐 100美元.


text:
七月二十五日 多雲 無雨
二十三個月至二十四個月閒記
多謝姑姐老友記嘅熱情款待
喺Bellagio玩左大半日 好開心啊
阿ti著左特別版豹紋crocs!!!!終於搵到喇!!!!
加埋條hysteric mini裙仔 (大個d做返衫仔) 型到爆
到依家為止 儲左幾款crocs 呢d膠鞋可以好好收藏呢!
如果第日多幾對 可以做車頭裝飾架 排晒出嚟 嘻嘻
本來想游水 但唔記得帶阿ti嘅水泡...
本來想去Bellagio 嘅playroom參觀下 玩下 但豬流感嘅關係 冇開到
雖然呢兩樣都做唔到 但阿ti喺平台公園都玩得好開心
之後我地仲book左燒烤 望住青馬橋嚟燒都好寫意
講開Bellagio 本來係我地嘅安樂窩嚟架
喺佢啱啱落成嘅時候 我地睇中左一個三百萬嘅千二尺單位
抵到爛晒呀!!! 一開大門就對正條青馬橋 tima好鐘意 tiba都心動
最後我地揀返住港島區 為嘅就係tiba鐘意住近嫲嫲....
加上嫲嫲肯幫我地照顧bb 於是就買近嫲嫲屋企
都好架 住近一邊 始終方便d 收工有湯水飲 最緊要係可以日日見阿ti
為左日日見到titi 咩都冇所謂 特別依家係佢最可愛嘅時候
返工嗰陣都miss左部份時間 收工後一定唔可以唔見呀!!!
盡可能都會趕返屋企陪阿ti 佢就係我地每日返工嘅動力
依家阿ti喺嫲嫲照料下好幸福 多謝嫲嫲
望返以前 Bellagio始終曾經係我地嘅dream house
可惜有綠無份 依家三百幾萬嘅單位都冇千幾尺lu
tima諗下諗下 諗到以前結婚買樓.....哈哈 好似好耐咁lu


text:
2014年3月25日 星期二
你地個bb食幾多?
13 則留言:
瞕瞕單手嘆奶張相好正, 成個濶少咁呀回覆刪除
蛇仔明每日3奶2粥, 奶飲8安, 一份水果, 有時食少少麵包
我覺得每個bb吸收力唔一樣, 而且身型呢啲嘢, 同遺傳有莫大關係, 所以都唔需要被體重同食幾多去困惑自己, 去比較, 只要make sure bb 飲食均衡就ok
我同蛇仔爸都大隻型,
所以可能因此蛇仔明都大件頭啲 :-p回覆
其實bb幾大個,應該食多少,本保健手冊有寫架,瞕瞕食緊最低既份量.by the way, 佢而家識自己渣奶樽,我覺得好方便刪除
瞕瞕歎奶果張相好鬼梳乎呀~~回覆刪除
我覺得BB重唔重真係控制唔到,肚B不嬲都大食,之前曾經上到95%生長線,跟住宜家一路跌,有幾個月直頭冇重過添.但佢仲食緊3餐8安好,2餐碗幾杰粥,餐中間仲食咁食野架!
其實BB發展有太多野可以擔心,所以佢健康活潑的話,體重就唔洗太擔心呢回覆
重點係個媽媽以為自己既bb 點解食咁多都咁瘦,係咪唔吸收?但原來比較之下佢bb食得太少了,吸極都係得咁多,所以佢要努力增加bb食量囉刪除
水晶梨食得仲少呀, 佢病之前, 3奶裡面, 有兩餐係180ml, 一餐係100ml, 加一糊一粥, 每次約一碗咁咋; 我好肯定比其他BB食得少, 但BB唔食都無辦法逼; 有其他方法令佢食多D嗎?回覆刪除回覆
瞕瞕仲衰呀,佢通常食60ml就想玩...係我用左汪培珽老師的方法,邊食邊講故仔氹佢,先至不知不覺食到210ml咋,詳情你可睇返我上一篇blog刪除
我有睇呀, 但講故事對佢唔WORK, 我呢一個月以嚟, 每晚都抽少少時間同佢講故事, 但佢完全冇理我, 不斷拍本書D公仔, 有時又想反轉本書.....刪除
可能我在瞕瞕好細個時就開始同佢講,所以佢聽故仔都比較唔抗拒...那時他剛滿月,我就拿一些黑白的圖片給他看(聽說能刺激新生兒視覺細胞),其中有一張係太極圖,我就借題發揮,同佢講下張圖片既淵源,又同佢講下媽咪中學時真係學過打太極,而家政府部門做野又成日耍太極,仲有呀,大家樂戈個鴛鴦飯其實都係一個太極圖來的.無乜所謂,難得瞕暲肯聽.講故事一樣,其實成個故事好簡單,但中間我加插左好多野入去,包括動物叫聲既配音,每次去到呢d位,瞕瞕都係咁笑.刪除
哈哈~~~我忍唔住笑左!!點解會問得出張相係咪PS過架!!!!!好搞笑呀~回覆刪除回覆
就係囉,我覺得好無奈,苦smile 😌刪除
暲暲歎奶個樣好大少呀﹗呢D相真係睇極都唔厭,大個就影唔返﹗回覆刪除
其實個個BB都有唔同嘅飲食要求,佢哋食得多都唔代表會重得快,不過唔肯食而食得少的話又的確係幾令大人擔心
我包包都係食得少,厭奶中,每次只飲4-5安奶,所以我唯有加多一餐畀佢,少食多餐.其實依家訊息發達,做媽媽嘅真係要留意多啲bb info啦,無理由食幾多都唔知!回覆刪除
暲暲食既份量ok啊!只要肯食,又食晒就得啦!回覆刪除
一仔個小表姐讀三年级,食成個鐘,又要催先食晒碗飯,所以,我对一仔能又乖又快食晒,但体重只在50%缐,絕对無怨言!


text:
弟弟已經罷奶 1 星期, 真係唔飲就唔飲, 有時朝早工人姐姐趁佢岩岩訓醒矇矇地會質支奶俾佢, 不過佢都係飲 1-2 安就推開奶樽, 一醒左就悉穿我地既奸計
我地都唔弱, 會將支飲剩既奶加 d 麥皮咁餵佢佢又食喎, 好離奇~~ 唔飲奶就唯有餵多幾餐粥仔呀, 飯仔呀, 食下麵包咁, 餵幾多餐弟弟都肯食, 真係淨係唔肯飲奶
不過呢幾日見佢心情都好左好多, 上顎兩隻大牙都爆左出黎喇! 而家總共見到 11 隻, 弟弟 d 牙仔全部都好大隻, 只係剩番下顎隻大牙未爆出, 谷埋呢隻應該肯飲番奶奶喇掛?
呢幾日放假對住佢, 弟弟變左小慈 2 號, 超級痴媽 B, 真係我行去邊佢就跟我去邊! 我同小慈玩緊, 佢都會無端端黐埋黎係都要坐我大脾, 當左我大脾係佢既私家梳化, 坐坐下又無端端擰轉頭用手指指住我叫: "媽媽~~" 係呀, 而家終於知道我係媽媽喇 ^^
又成日都追打小慈, 只要小慈矮過佢 (例如 dup 低頭 or 訓左係梳化時), 佢就好似好順手咁一手拍落小慈個頭度, 力度唔算好大, 不過都足以令到小慈大呼小叫! 咁我當然係即刻斥責弟弟既所作所為啦, 教佢摸小慈家姐, 錫番小慈先! 弟弟都會照做, 錫完小慈仲會走黎錫埋我, 好似知我勞氣咁, 真係嬲佢唔落
捕捉左好耐, 今晚終於俾我影到佢好 man 咁 say no 喇, 去片~~


text:
假期難得出街就梗係周圍去, 今日去完同事屋企就過海去探大熹熹細僖僖, 好耐冇渣車過海果然就蕩失路, 秋秋話香港區真係同佢唔 friend 喎, 望住個目標都係去唔到! 弟弟暈車浪係途中訓左, 真係太好喇, 因為少媽整左好多好野招呼我地呀 ^^
首先出爐既係熱辣辣蒜蓉包~~ 小慈好唔客氣咁食左 2 片, 如果唔係俾我地制止住, 怕且佢仲可以食落去, 咁快食飽點得架, 好野陸續有來
靚煲仔配超滑磨菇湯, 岩晒我呀
清新怡人生果沙律
少媽焗豬扒飯
神乎奇技升呢牛扒 , 來價 $40 煎到有 $200 既水準!!
My 飛弗芝士焗薯片, 我真係好鍾意芝士野架!
如果唔係弟弟訓醒左, 我應該有時間有機會食晒佢!! 我真係好鍾意食西餐, 如果我係少媽屋企住, 不出一個月肯定肥晒
我地今晚仲試埋少爸既靚音響睇左套阿凡達, 真係好勁呀! 對喇叭放前少少後少少都會影響效果, 最好笑係小明每次行近對喇叭, 少爸就 9 秒 9 飛出去攔截佢, 有一次差 0.01 秒小明就篤中個喇叭中心點, 我都忍唔住驚呼!! 咁好彩俾佢篤中, 我地全家賣身都唔掂呀....少爸今晚肯定出多左幾十條白頭髮
少媽, 多謝你今晚俾我地又食又拎呀, 真係好開心, 下次到我招呼你呀!


text:
陳茵媺(Aimee)因為參加香港小姐,06年隻身從加拿大跑到香港,卸任港姐冠軍後,她決定留港發展,向來愛動物的Aimee說:「我本身喺加拿大有養狗,嗰隻狗我由細照顧到大,仲係好辛苦,好努力儲分嘅禮物,我返咗嚟香港,咪由爹哋媽咪照顧,返咗嚟香港成日要開工,加上又一個人住,根本冇時間養狗,本來有人同我講話養貓簡單好多,不過我喺加拿大試過俾貓追咗一條街,見到貓都有啲驚驚哋.」
愛貓April性格嬌嗲黐人,結果令陳茵媺一抱難忘.
April
品種:街貓
年齡:3歲半
性別:雌性
Alicia
品種:波斯貓
年齡:2歲
性別:雌性
George
品種:街貓
年齡:3歲
性別:雄性
人揀貓貓揀人
後來因為一次的家訪,令Aimee對貓一見鍾情:「有一次喺朋友屋企同貓貓玩咗一陣之後,咪諗住試吓養貓,不過我都諗咗年幾先去領養,我怕自己領養咗之後,冇時間照顧,冇理由畀番人,呢個係重大決定,照顧寵物係一生嘅事,所以諗得好清楚.」
回想當日與第一隻貓April見面的情形,Aimee至今仍覺得很回味,她笑說:「嗰次係佢揀我而唔係我揀佢,我同朋友一齊去,見到佢個樣好惡,又好瘦,好似隻異形,你知我驚貓,見到都有啲驚驚哋.點知我抱住佢嗰陣佢嗲到不得了,仲好舒服瞇埋對眼瞓覺,我聽講話有其他人試過抱都冇呢個感覺,所以我成日覺得唔單止人揀動物,其實動物都會揀人,因為佢鍾意你,成日黐住你,你先會揀佢.」
獨居的Aimee養貓後生活上有很大的變化,她說:「未養之前返屋企對住啲牆,靜到不得了,但係養咗貓之後,你會覺得屋企好似有人等你,返到屋企又唔會覺得淨係對住四面牆.好似夜晚睇劇本,貓貓都會坐喺度陪住我,養埋第二隻George之後,佢哋半夜三更仲會喺間屋走嚟走去,雖然係好嘈,但係嘈得嚟又會好開心,你會知道原來間屋有人喺度喎.直到養埋第三隻貓Alicia,Alicia有份拍無綫劇《天天天晴》,拍完之後愛上佢,跟住買埋返屋企,雖然係麻煩咗啲,但係去到邊都有energy.」
George和April相處融洽,經常會睡在一起.
Aimee相當疼錫幾隻愛貓,輕輕一碰已甜在心.
陳茵媺克服怕貓後現養了三隻,April便是其中之一.
免打架分房瞓
笑指Aimee應該一早養貓作伴,她笑說:「唔遲喎,初初嚟嗰陣我連自己都照顧唔到,養寵物要啱timing同ready好先得,佢哋連生命都交晒畀你,要用好多時間照顧佢,尤其係George同Alicia加入時,三隻貓成日都打交,April恰Alicia好犀利,可能April同George係街貓,習慣咗爭嘢,平時佢哋好乖好斯文,初初食嘢又爭,爭到連眼都發紅光,我當時都有啲怯.」
Aimee續說:「Alicia仲成日驚到全身濕晒,好似流汗,日日都係咁,跟住我咪分開佢哋喺唔同房瞓,到下晝先放佢哋出嚟玩一陣,玩到咁上下又輪流各自玩,再分開房瞓,呢個步驟要重複做好多次,又要用好多時間同心機,連去街都唔敢玩咁耐,結果用咗好耐時間先可以令屋企環境平靜落嚟,家佢哋相處冇問題.」
貓咪愛玩火
Aimee分享與貓貓相處的搞笑事時說:「佢哋最鍾意偷嘢食,Alicia連香檳都會偷嚟飲,但係佢好易屙,睇醫生都睇咗好多次,反而另外兩隻好strong,醫生話啲名種貓好容易唔舒服,所以要好小心.」
Aimee又說:「George最鍾意玩火,以前我好鍾意點蠟燭,George一見到就會用手撲熄,初初我以為佢知痛玩一,兩次就收手,點知佢繼續玩;April仲試過燒傷pat pat,所以我家都唔敢點蠟燭.」
Orignal From: 我得寵:陳茵媺特訓呷醋貓


text:
隔左個農曆新年, 今日先返健康院檢查, 首先係度高磅重, 結果如下:
- 淨重: 6.23kg = 13.7 磅 (75線)
- 頭圍: 40.5cm (75線)
- 身長: 60cm (60線) 發展都好理想呀 ^^
跟住見姑娘做發展監察, 我有好多問題要問姑娘呀~~ 答我既姑娘就係教我吱人奶係屋企做人奶庫個位, 佢真係好好人咁答晒我所有既問題! 其中最重要既係我問姑娘點解弟弟個嘴經常有一層白色好厚既嘴皮, 仲會成日甩皮添架喎?! 姑娘竟然答我係弟弟吸奶吸得太用力啜到個嘴皮厚晒腫晒變白色! 要轉奶咀同埋唔好擰到個奶樽咁實! 空氣入唔到根本啜唔到奶!
另外我話弟弟表情呆, 姑娘反問我有幾多時間對住佢同佢傾計? 玩? 係咪有時間都照顧左家姐先? 以前得家姐一個梗係多時間教佢啦, 所以唔好怪弟弟冇咩表情! 不過可以叫家姐同弟弟講多 d 野, 家姐教好過大人教架! 小朋友聲調高 d 尖聲 d, BB 好鍾意聽架!
聽完姑娘既說話, 返屋企即刻 action! 第一時間就係掉左弟弟 chu chu 黃色既奶咀轉晒白色! 之前弟弟餐餐都飲到個奶咀扁晒都估到有問題, 而家轉左白色出奶係快左好多, 不過個奶咀好硬啊~~ 弟弟飲得好慢, 都要時間適應!
第二就係羅番 d 點點 flash card 出黎俾弟弟睇, 刺激下佢既視覺發展! 弟弟又乖喎, 真係目不轉睛咁每張睇 10 秒
小慈返左學我對住弟弟既時間真係多番好多, 冇計啦, 我想佢兩姐弟既感情好麻, 唔想小慈覺得弟弟係一個威脅, 所以好多時我都係放低弟弟滿足左小慈先既, 希望兩姐弟都明白爸爸媽媽既苦心~~


text:
小慈 2 歲半喇~~~~
身高 91cm 體重 11kg (24.2磅) 著 80 碼既衫 (舊年到而家!?!) 95 碼既褲 腳仔 15cm
語言方面:
由 2 歲開始已經進步飛快! 返左學之後更加多元化, 生活經驗多左, 講野既內容都豐富左好多! 再加上工人姐姐好有心機咩都會教小慈, 所以小慈近來識多左好多生字, 最長既句子係 "Bird fly up in the sky!" 中文句子暫時最長個句係 "太陽伯伯出黎玩, 好曬呀!" 佢既童言童語真係好多, 幾乎日日都有, 有時仲好爆笑添~~
唱歌既拍子感, 音樂感都好好, 佢係學校學既歌好多時我都知佢唱咩, 跟到佢一齊唱甚至同佢一齊彈鋼琴係最開心既! 我希望培育小慈既音樂感, 於是排左好耐隊報 Tom Lee 既 Music Toddlers, 11 月中開始上堂, 我陪到小慈入院為止, 之後就由爸爸陪佢上堂啦! 基本上小慈既表達能力係唔錯既, 之前有段時間成日手指指丫丫聲咁要野, 經過我訓話要佢嘴仔講丫丫丫媽媽唔知你要咩之後, 而家再冇發生呢 d 情形喇
情緒方面:
小慈正值係傳聞中既 trouble two 高峰期!! 又要適應學校生活變得情緒波動, 易發脾氣, 時喊時笑, 極度需要安全感, 穩定既生活習慣, 好黐身, 鍾意人讚, 富想像力, 當左 Elmo, BB 公仔係親人, 去邊都帶住佢地, 咩都一齊做仲要攬住訓覺添! 好在小慈都講道理, 會知錯, 肯 say sorry, 知道大聲講野唔岩, 未有耐性, 要個樣就即刻要得個樣! 有時同佢講一陣先, 等媽媽 xxx 之後先 xxx, 好記性既小慈追到天腳底都會問你羅既! 唔好打算握佢
大小肌肉方面:
會快跑, 急停, 自行上落樓梯, 踏三輪車, 推車, 拍波, 拋波, 踢波, 碌波. 會用叉匙筷子, 可以自行進食, 用杯飲水, 著鞋著襪, 手眼協調 ok! 識扭蓋, 開門, 插鎖匙, 拉拉錬, 執筆可以寫 1 字, 打圈, 點點點, 填色塗鴉都得!
社交方面:
小慈都係屬於慢熱怕羞既小朋友, 佢唔會抗拒同人玩, 但一定要我 or 爸爸陪住拖住一齊去先得, 自己一個唔敢走遠! 開始表現獨立, 咩都會自己嘗試, 知道規矩, 亦識同人分享, 不過大多數時間都係各自各玩, 通常都係俾自己份玩具人地玩然後自己走左去. 易妒嫉, 唔鍾意我攬住依偎住爸爸, 可能咁樣係分薄左我對佢既愛, 經常要我注意佢, 有時會有對抗性行為, 佢大叫 No! 冇! 一陣先! 不過都肯接受勸導
怕左呢個衰妹而家餐餐整客飯俾佢食, 之前因為佢食得慢吞得辛苦咪整粥羅, 點知小慈公主食到厭
自己食飯
自己飲湯
呢個就係佢至愛既 BB 喇, 每日放學返屋企鞋都未除就大叫 "BB~~~"
呢個 BB 俾佢玩到殘晒起晒毛粒, 於是錫到佢燶既嫲嫲幫佢車左 2 套可以替換既衫, 呢套係夏天, 仲有一套冬天, 手工極之好呀!!


text:
按教育局規定不能要求幼兒班既兒童執筆寫字, 再加上小慈間學校係唔催谷既幼稚園, 所以小慈 K2 先開始寫字, 已經學識寫 Aa-Zz, 1-100, 中文字寫公司, 信, 作病, 商店, 售買.....
驟眼睇起上黎, 小慈識寫既字好似好少, 當然仲要睇下對比邊間幼稚園啦, 我都聽過有 d 幼稚園 K1 已經識晒 A-Z 仲已經串緊字, K2 已經寫大量詞語背埋成數表, 不過我地都係 d 唔催谷既家長冇咩所謂, 讀書可以讀一世, 咁早識晒 d 字做咩先?!
哈~~ 你話我地懶又得, 自由發展又得, 而家小慈對文字仲係好有興趣, 成日都問我呢個係咩字, 睇書見到佢識既字又好興奮咁! 今晚仲攪笑, 羅住支筆同我講佢識寫好多字, 咁我叫佢寫黎睇下啦, 小慈就問我寫咩好呀? 我問佢想唔想寫自己個名? 小慈好興奮, 於是我就學老師咁拆開個字依筆順教佢寫, 小慈臨摹能力又幾好喎, 字體大小比例都掌握到, 第一次寫算幾好啦
越寫越有興趣, 越寫越多, 開始想寫咩字就要我地教佢, 仲學我用原子筆添!
得閒又畫下公仔, 隻大笨象好可愛呢, 右下角係一隻老鼠對腳跑得好快
呢種學習興趣先係我地想追求既野, 希望慢工出細貨, 學習態度凌駕一切
小慈努力, 加油!!


text:
今日星期五, 因為落大雨改由爸爸出車送小慈返學, 出門口前已經心理輔導左小慈話返學有陳老師, 有小朋友一齊玩, 媽媽同 Vicky 姐姐一陣黎接你云云. 小慈有答 OK, 點知落車 bye bye 爸爸就開始扭計!
入到課室要換鞋, 小慈已經喊住將對鞋質番入鞋架仲扭我抱, 我話係學校唔抱就喊得仲厲害! 有個老師埋黎同我講一陣先幫佢換鞋, 而家抱小慈入課室先問我 ok 唔 ok? 我梗 ok 啦! 頭先我見冇老師幫手我先氹小慈之麻, 如果放低佢就走得我一早走左. 於是老師抱起小慈同佢講: "媽媽一陣黎接你, bye bye 媽媽先, kiss 媽媽啦!" 小慈又肯喊住 goodbye kiss 我同揮手 bye bye 喎!
於是我同工人姐姐轉身走, 10:10am 又返去學校門口等, 果然 10:18am 就開門. 班主任郭老師話: "慈慈一入班房已經冇喊! 肯食早餐雞蛋三文治, 咩都肯做, 又食晒提子. 好好呀! 今日好叻呀!" 真係估唔到我地一轉背小慈已經冇喊! 第 2 日只係喊左 5 分鐘, 有進步啦!!! 之後陳老師拖小慈出黎, 小慈見到我地好緊張指住, 但係開心樣黎既, 同尋日想喊個樣已經好唔同, 我專登用相機錄低左佢既表情 ^^
陳老師話小慈好多野講, 今朝不停講 "媽媽 kiss 羅" 應該係指同我 goodbye kiss. 再讚多佢一次話佢喊左一陣就好快收聲, 好叻! 小慈自己就指住個心口張 Pooh 貼紙係咁講: "Pooh Pooh 陳老師俾羅!" 表現得好開心我都引以為榮呀!
感謝神垂聽禱告, 希望星期一返學唔會咩都唔記得晒啦! 仲有姐姐湊返學放學希望佢攪得掂!


text:
只係返左 2 個星期學就病左, 都知道返學會多病痛但冇諗過咁快!! 雖然由開學到而家小慈 d 咳都未停過, 但冇估到會發燒, 今朝仲成個火爐仔咁有 38.8 度
帶小慈睇醫生佢極度興奮, 自己係診所上磅得番 23 磅, 已經冇增長仲要打回頭.... 不知幾精靈既小慈完全唔似病緊, 指揮醫生又話要睇佢耳仔又話聽背脊仲自動擘大口 "丫" 一聲咁俾醫生睇喉嚨仔! 醫生話佢喉嚨紅腫發炎所以有燒, 仲好話我咳咁耐都唔帶佢黎睇醫生會氣管炎變哮喘!! 咁... 小慈又唔算咳得好嚴重, 耐唔耐先一兩聲個隻, 似係 d 痰尾清極都清唔到已經俾緊鹽蛇散佢食, 點同醫生講喎~~ 之後睇完醫生返屋企小慈唔俾我走, 攬住我對腳話: "媽媽唔返工過黎 sit down 丫" 我都好想呀女.... 我同佢講 "Vicky 姐姐係屋企陪你" 佢又話 ok, 好乖好生性
陳老師 1:15pm 打電話俾我問候小慈, 佢話學校冇小朋友病緊, 之前有一個咳得好厲害已經冇返學幾日, 其他有咳既都有戴口罩, 得小慈 1 個請病假冇返學咋! 咁我就唔知點解小慈會無端端發燒喇?! Anyway, 陳老師都提我發燒唔返學係岩既, 仲要退左燒要休息 2 日先好再返學, 仲話小慈尋日食午餐已經冇胃口, 食下停下唔係好願食咁, 仲將自己隻匙放左去隔離同學隻碗度添! 食得慢要老師餵, 呢樣真係要慢慢改善, 可能佢尋日唔舒服先係咁, 不過強調小慈係好聽話, 係話得聽既小朋友, 叫我放心
我順便問埋陳老師尋日小慈係學校訓覺訓成點? 陳老師話小慈好乖, 俾個枕頭佢攬住有少少飲泣但冇大喊, 同佢講陳老師去抱下喊緊既小朋友一陣返黎拍佢, 佢又話好, 好乖. 真係轉頭返去拍佢佢就訓, 不過訓半個鐘就醒左, 自己坐係床仔好安靜, 個個老師都讚佢乖, 陳老師去陪佢傾偈傾到夠鐘先落床! 今日仲好野呀, 只係第 2 日係學校訓覺, 全班 N1 1:00pm 前全部訓著晒!! 如果唔係陳老師都冇時間打電話俾我, 勁!! 所以陳老師好有信心小慈星期一返黎係返足全日冇問題既


text:
經過 9 個半既訓練, 弟弟已經身懷絕技, 真係唔可以睇少佢架, 身手敏捷之餘仲極度有性格, 舉例俾大家睇下啦!
絕技(一) 罷食
近期飲奶話停就停, 次次都係飲剩 20-30ml 就會推開奶樽唔飲! 食粥食糊仔又係, 食到尾尾就開始周身郁, 攪呢樣攪個樣又擰轉身別轉頭, 仲學識埋封嘴唔擘大口添, 總之一飽左就唔食架勒! 但係, 以為佢食飽咩, 轉頭俾佢見到我地食野, 佢又嘈之巴閉咁唔理我地食咩佢都要食, 真係頂佢唔住啦!
絕技(二) 眯眼伸利
真係好嬲佢食剩晒 d 野架! 明明弟弟好為食想谷佢做肥仔架麻, 耐唔耐就玩罷食, 嬲佢! 點知個衰仔知人嬲, 近期學識左無端端望住你眯眼, 嘩~~ 真係可愛到不得了, 仲有出左兩隻門牙仔, 成日羅條利去頂佢, 頂頂下伸埋條小肥利出黎... 呢 d 不經意既表情, 真係殺死左佢呀媽我羅~ 次次都俾佢電暈左影唔切相!
絕技(三) 穿山洞
弟弟已經表現出佢既探險精神, 越黑越窄既地方佢就越鍾意去! 至 like 既地方就係網床底同埋小慈家姐既枱底, 有 d 咩跌左落去佢都可以搵番出黎架
絕技(四) 企
原本弟弟係爬緊既, 同一時間我又同小慈玩緊, 我一擰番轉頭就見到弟弟企到咁四正, 即刻去搵相機影佢! 好有型呀~~~
絕技(五) 心口碎地板
弟弟學識左爬之後, 而家仲識爬爬下撐高晒手腳, hold 住一陣, 再突然鬆開手, 合埋雙眼咁將佢壯闊既胸膛 '達' 落地下表演心口碎地板.... 有時睇見都鄧佢痛呢! 佢又唔喊喎!
絕技(六) 哭不出聲
弟弟都算係一個唔爛喊既小朋友, 不過佢一喊就好恐怖架勒, 仲唔知由幾時開始, 弟弟既哭聲係一下, 跟住停左, 擘大口冇聲, 再大喊咁! 我地數過架勒, 弟弟既哭不出聲最長係有 15 秒架......


text:
臭b 越來越可愛, 成個管家婆 , 媽咪遲出門口, 門口大叫 快d啦 著鞋呀!人哋返黎又坐住係門口笑住口講返黎啦!媽咪 good night la, 坐車又要媽咪扣安全帶先,自己又要自己扣,咩都管住媽咪,有生果又叫爸爸食呀!訓又要叫媽咪一齊訓呀!坐左人個位又比返啲咁多位咁拍下張凳叫人坐,覺得你講野好老積,但真係好好好可愛,人地按摩眼,佢又要攞人地黎玩,今日落廳時仲要話拖手手,好朋友,媽咪問可以一世朋友嗎?你話好呀!講到呢度我好想喊呀!雖然知你大個一定會厭我煩,但我相信我永遠愛你.
無啦啦同另一個媽媽join左試堂~
連續2日學前班!點知!
諗住貪平啦!佢嚇到痴身左~
到而家都好驚!最後都係報返CPDA學前識應班!
同一座大樓,佢一路行返學都喊,到知道係返CPDA就好開心走入去!
5月先正式返!
11.4.2015
好無聊的星期六,唔出街,當我執左陣野,落返黎見到個可
愛小豬自己玩到累訓左,睡姿好鬼得意,我要讚下自從買左
枱同凳同放玩具架,anki都識自己去架攞玩具出黎又自
己放返入去,我終於唔會一地玩具,小左同佢執玩具,真係
叻叻豬.
星期日去了上水!其實星期日的上水!係無人架~
有好多甜品鋪!又有大球場!
所以都多個浦點!我唔鍾意元朗!無論咩位都係人!
跑跑下有個姐姐拖住佢~Anki受寵若驚!
18.4.2015 襯好天去濕地公園影下相!好多人呀!!!
仲約埋爸爸的好朋友!好多人!都係影下相!又熱!真係打個圈就走!
最開心去了大家樂嘆茶!
其中有個內地人小朋友無啦啦伸手攞了朋友食完個膠碗!
真係好無奈!個呀媽一路笑住一路望住佢仔攞黎掉落地當波玩咁!
唉!!唔會話唔會覺有問題,眼神仲覺得自己個仔好叻咁!
勁無奈!
pose王!
25個月Anki識跳小步!
麥當奴真係小朋友的最愛!
爸爸襯媽媽煮飯教呀女港女十式!
又完成一期了!
最愛扣樓,一見到我哋啲衫有樓就發哂光要扣!
星期六,在家煮熱狗!
其實佢企住沖涼都成年,個盤真係鋪塵!
有我浸浴佢就最開心!
又來迪仕尼!
第一次單拖!真係好辛苦!呀女雖然去時好興奮!
但入親去都摟計!去幾個鐘果晚就無左半條人命!
迪仕尼有新場境,超美!
而呢日係無咩人!包船!
呢日約了朋友,三個小朋友大閙厚福街啲鋪頭!
好彩有呢個好姐姐幫手睇住佢地!
夜晚就去了昊揚百日宴,當年Anki的雙滿月都係呢個舞台!
當時個台比人拆走!今年佢係做拆人台果個!
又來迪仕尼!同心愛的米妮影相!
新產品,但竟然過了一星期有六折!
次次睇巡遊都企正呢架車~~次次都睇到喊!!!


text:
2015年3月2日 星期一
嗚呀!媽呀!屋企終於升級咗500Mbps寬頻喇 ~
屋企終於升級咗500Mbps寬頻喇,所以買返個Gigabit Lan AC1200 WiFi規格嘅Router,而我揀依個呢就係Asus RT-AC56S.其實我想要RT-AC56U嫁,不過好可惜依個型號已經係香港EOL了.原本有諗過Netgear 嘅R6200嫁,品牌口碑又好,不過為咗Free DDNS同PPTP VPN,基本上除咗Asus我都唔會買其他了~
由於我之前都係用Asus Router嘅關係,轉用新Router時只需要將舊有Router設定Backup就可以將成套舊Config直接套用係新Router之上,真係超超超方便呀!DDNS,PPTP VPN同最麻煩嘅Port Forwarding都唔需要再設定過,慳咗唔少時間!
至於舊果隻Router呢就設定為Repeater Mode,延伸WiFi嘅覆蓋範圍,加上AC56S嘅發射能力足夠穿透三幅牆,屋企再無死角位了~話晒RT-AC56S都係內建4天線嫁喎!
用手機試下速度先!不過我手機只支援802.11n WiFi制式,下載同上傳速度分別係121.76Mbps同105.45Mbps,我會好好努力搵錢換手機嫁喇!
訂閱: 張貼留言 (Atom)


text:
相信大家都知Yandy唔多搞D頭毛,因為真係好難搞,又軟又笠,髮量唔多兼無力,係得Porky大師搞得掂我D頭毛.
基本保養就一定做既,久不久都要修剪下,但玩咩造型都只可以Keep半日.
之前試過電曲髮,第二日洗個頭可以同做左負離子一樣,補電左兩次,搞到我唔再敢去個間Salon,講真心個句,我堅係無咩心機搞個頭>.<
但今次黎Salon Boku唔係搵Porky剪頭髮做咩呢?
事源三月尾,我老闆非常好人咁請左我地去間高以級Salon整頭,個Stylist指左個八爪魚外撓頭話係2016新Trend,話幫我整,我非常鄭重咁拒絕左三次都不果>.<"
結果整左個底係黑色,加左D隨意漂出黎既Highlight...
明明行開日韓風,佢堅持要幫我轉外國風,唔係外國風唔靚,我相信呢件事如果放係個金髮鬼妹身上應該幾有味道既,只係我Handle唔到...
呢個最Trendy既外國風頭跟左我唔夠一個月,我每一日起身都覺得非常之咁睇自己唔順眼,著衫著潮D好似變左MK妹,著得普通又似鄉下妹>口<
終於忍唔住決定係生日前解決左佢,當係送俾自己既生日禮物,而且我堅唔想去到日本所有相都係一個MK頭,我堅係會唔影相.
今次由Daniel出手,要處理個堆隨意既Highlight真係好頭痕,最後決定輕輕漂一漂先,但唔會漂太耐,Keep返個髮質又可以令到底色同D Highlight個色差相近返,再做左兩次Colour,第一次係Balance返個色差,第二次做返隻靚色!!!
佢幫我揀左Shiseido呢隻PM11色,漂左既話會係淺藍色,我只係輕輕10分鐘,加上本身髮色都係比較黑既,出黎會係少少灰啡既感覺.
首先漂左先,對上個次漂頭懷住惶恐不安既心情,完全無留意個漂髮劑原來咁靚架喎.
整頭呢家野,雖然頭毛會再生,但過程是漫長的,都係搵過令你安心既師傅好D,唔係坐係到個幾個鐘真係如坐針氈架呢.
你睇我仲有心情影相就知我今次心情輕鬆啦,BTW,染之前仲幫我搽左D保護頭髮既產品,真係完全唔洗擔心:)
平時漂髮大約要等兩個鐘,今次只係想個漂返淺少少我本身既髮色,大約等左十幾分鐘就洗得啦.
洗既時候都有D Kick髮,但髮型師都好溫柔咁慢慢洗開佢,再加少少按摩舒緩返,Like!
漂完吹返乾,黑髮拜拜,我見到光明XDDD
漂完頭髮既質感唔同左,好似有D野包住左條頭髮,但個人幾鐘意呢個感覺,因為本身D頭髮又軟又無力,漂完髮質雖然感覺無咁順滑,但就多左Volume,想試玩而家好流行既淺色髮就要自己取捨下啦.
跟手全頭染返均勻個底色,唔洗咁橙.
染完似返日系既亞麻色,最後染返之前揀既P11色.
點解要染兩次? 因為淺色髮只Hold到一星期左右,之後甩色就會變返呢個自然啡Tone色.
呢D髮型師咪好囉,幫你唸埋.
唔係興咩就幫你整咩,有咩事等你發現返黎又可以收多筆.
好緊張呀,就快睇到最終效果啦!
Daniel仲幫我夾埋個日系空氣感髮型,隻冷色灰啡調自然得黎又有潮味,陽光下帶少少藍綠色,之後甩色都係變返自然啡Tone,唔洗驚個頭一達達色.
呢個Before After真係無得輸.
無Daniel日日幫我set日系頭,但唔洗set個頭都靚,開心返哂過生日,兼過埋日本玩,咩角度,咩光線個髮色都咁靚,柔和得黎夠特別,張張相都爆多Like:)
玩左一星期左右,仲仲見到少少藍綠色,而甩左既位置亦唔會好金,自然既亞麻色.
頭髮呢家野真係要交俾信任既人先得,開心返哂:)
平時搵開Porky剪頭髮$490@,8折左都差唔多$400次,真心貴,但係得佢搞得掂我個頭.如果你唔係好似我咁頭髮問題多多,又少又薄兼一到夏天痴笠笠>.<
其實可以試下Daniel,剪$280落樓,第一次仲有8折,個價親民好多XD今次咁搞一搞,漂左一次,再染兩次,三次夾埋一次做,$2280仲有8折,生日豪一次啦,開心無價.
Salon Boku:https://www.facebook.com/SalonBokuPorkyChu/
「產品及有關資料由品牌提供」


text:
離開大台嘅譚小環近年轉戰開魚蛋檔做老闆娘,平時一得閒就落銅鑼灣間小食店幫手,店舖係由老公蔡強榮投資開嘅,生意不知幾好,不過呢間店似乎變成老公隱瞞偷食嘅「工具」,小環一直忙於搞小食店同手作素材店,好似有啲嘢懵然不知,今日有周刊指,小環老公背妻偷食,同一個後生索女去圓方約會.
據報道表示,小環老公蔡強榮上周五被影到約咗一個身材均勻嘅後生女去九龍站圓方蜜會,一齊食飯嗰陣,疑小環老公除咗結婚戒指,同女方傾得好投契,更主動仲用索女嘅貼身按摩棒嚟按摩,反而,蔡強榮偷嗒嘅索女,竟然比蔡強榮仲避忌,食晏時四圍望,走嘅時候,又刻意戴眼鏡同口罩.
報道又指,離開餐廳後,蔡強榮同索女去咗暗角位等攞車,唔知係唔係見人少少,就放低戒心,蔡強榮主動掹對方衫尾,捉玉手,身體仲貼向女方,最後坐上白色七人車載女方離開.
講番個女仔點解咁避忌,原來佢自己都有個正印男友,周日被周刊影到索女同正印男友去啟德郵輪碼頭拍拖,難怪當日同小環老公蜜會咁驚青,報道更引述知情者講,小環老公蔡強榮現時做緊保險公司區域總監,成日以見客為由,瞞小環外出偷食,由於小環老公對生活享受要求高,又口甜舌滑,盛傳有唔少「散餐」.
2015年6月18日 星期四
老公除婚戒 孖索女暗角調情 小環忙搞魚蛋檔 懵然不知 小環,譚小環,
離開大台嘅譚小環近年轉戰開魚蛋檔做老闆娘,平時一得閒就落銅鑼灣間小食店幫手,店舖係由老公蔡強榮投資開嘅,生意不知幾好,不過呢間店似乎變成老公隱瞞偷食嘅「工具」,小環一直忙於搞小食店同手作素材店,好似有啲嘢懵然不知,今日有周刊指,小環老公背妻偷食,同一個後生索女去圓方約會.


text:
一個音樂節有超強陣容的line
up,三日早鳥門票除開每日都係四百幾蚊張,但係四百幾蚊一日已經睇到外國咁多隊名氣外國大團,咁樣已經抵過你搭飛機去睇,我唔明有乜好嘈.你可以話主辦
單位management
差同純粹鬼佬音樂節,對本地樂隊又衰,但係你吹咩!人家大把錢請勁多知名外國樂隊,以本傷人,咁鬼叫本地獨立音樂圈自己唔爭氣,人家出幾舊水你都要去上台
玩,想上位想出名做爛個市,大家明買明賣,有種咪杯葛唔去玩.
跟住再倒轉諗下自己搞下音樂會,喪推爆R人買百幾蚊入場都要話貴,咁免費請你睇好唔好?台燈聲及演出費唔使錢呀?當然你可以話本地獨立音樂無野好聽,無質
素免費請你睇都唔會睇,但係有質素的獨立音樂,不少都隱隱於市,咁我做百幾蚊一場,邊做邊推廣咁應該好多人聽吧!其實場場show最賺錢都係收支平衡再多
少少錢,如果自己唔係中意音樂,一早都唔想再搞落去,搞完又唔會有大台畀掌聲自己,鬼叫我唔識有錢佬畀條大水喉射死我呀!
要支持本土音樂,尤其真係有質素的音樂,唔該真係真金白銀支持下,唔唔好好似政治團體喊口號,扮支持同抗爭.你喝少兩杯酒,飲茶食飯喊少一兩碟已經足夠,唔好到無人願意去搞時,唔好share 乜Q野 RIP!
拒絕矯情,要支持就要身體力行!


text:
第十七天
一早醒來,依然收到消息仲未可以前住香格里拉,今日有咩可以做呢?麗江最出名就係玉龍雪山, 不過諗過玉龍雪山消費唔平,去一去就要用五百蚊,加上自己比較鐘意香格里拉既雪山,所以暫時放棄玉龍雪山;既然唔去玉龍雪山,就去麗江另一個比較出名既地方--拉市海;去拉市海途中可以清楚見到玉龍雪山
拉市海唔係一個真正既海(雲南係內陸地方又點會有海呢),拉市海係一個湖泊同濕地,係雲南「海」既意思就係「湖」啦;「拉市」係古納西語譯名,「拉」解做荒壩,「市」解做新,「拉市」一齊就係解做新的荒壩;去拉市海有好多方法,可以自己坐車去,可以參加local tour,夠膽既話可以跟古城入面拉客既人去(古城有大量人以超平價錢想拉你去拉市海,不過我可以講99.999%都會中伏,我就唔夠膽試),而我就貪方便,麻煩客棧老闆娘幫我聯絡拉市海當地人車我地去到拉市海
拉市海最重要既活動就係騎馬上山,大部份人去拉市海就為左騎馬仔;直接去到其中一個馬場落車,行到門口見到騎馬收費係五百幾蚊!!會唔會太貴!!老闆娘唔係話百幾蚊既咩!!係疑惑緊既時候就有職員出來招呼我地,話我地係老闆娘介紹收我地百幾就可以,仲叫我地唔好同其他人講我地幾多錢,呢個時候終於明白原來呢個貴收費係用來湯可憐既小羔羊,好彩今日冇做羊仔;揀隻靚馬就可以出發
一位馬伕帶住我地兩隻馬上山
一路行一路行,馬仔都要飲水休息一下
今次係我第一次騎馬,其實一路都有少少驚,馬仔一直向山上行,有時候會「扇」腳,有時候旁邊就係懸崖,當時有諗過不如落地自己行會唔會仲好?但見到一路都係馬屎,要行都唔容易,所以都係放棄呢個諗法,繼續騎馬上山
穿過雪地
過左唔知幾耐終於去到目的地,馬仔可以食野休息一下,我都可以落馬lu
上到來真係冇咩好睇,隨便行下
啲屋都幾得意
有少少積雪bor,不過呢道又唔太凍
行左一陣都冇野好玩,又係時候回程lu:係山上可以見到拉市海,但天氣唔係咁好,睇唔出拉市海靚既一面
一路向拉市海前進
冇幾耐就返到拉市海;不過講真我覺得拉市海唔係咁靚,唔去都冇損失,但如果想試下騎馬呢道係一個唔錯既選擇,不過對風景就唔好有咁大期望啦......
騎完馬就係坐船遊拉市海
冇陽光之下拉市海就只係一個普通既湖,唔覺太特別
傳聞冬天拉市海會有過萬隻候鳥飛來過冬,但以當日所見又好似唔覺有咁多雀仔,可能而家連雀仔都唔鐘意呢道
都唔知有咩好睇,走人lu
岸上有燒烤可以食,而家已經到午餐時間就唔食呢啲去食飯先
馬場有飯可以食,同時間有兩位天津來既母子一齊品嚐呢碗簡簡單單既炒飯;唔知係唔係呢道環境唔錯,而且騎完馬辛苦完,呢個炒飯食起來特別好食,平時只係食一碗飯既我都忍唔住食多幾碗
食飽就回程返麗江古城,不過去既唔係平時去開既麗江古城,而係麗江另一個古城--束河古城
「束河納西語稱“紹塢”,因村後聚寶山形如堆壘之高峰,以山名村,流傳變異而成,意為“高峰之下的村寨”,是納西先民在麗江壩子中最早的聚居地之一,是茶馬古道上保存完好的重要集鎮,也是納西先民從農耕文明向商業文明過渡的活標本,是對外開放和馬幫活動形成的集鎮建設典範.」
好多朋友都只係認識麗江古城(大研古城)而忽略束河古鎮,其實以歷史黎講束河比大研更有歷史,而且未有大研個種濃厚商業味道因而更原汁原味,所以好多喜歡寧靜﹑純樸既朋友都會選擇束河而放棄大研
走在石板街上,兩個古城同樣係納西族風格,但束河好明顯清靜得多
就算走在四方街上一樣可以感受束河寧靜氣氛;好多地方都會有四方街,四方街本應係一個最熱鬧既地方,因為四方街地處核心位置,去邊都四通八達,但束河四方街就冇咩人,哈哈^^咁樣仲舒服,我最怕就係多人,而家可以靜靜地欣賞美麗景色
睇來夜晚會有營火會bor
睇落又幾有特色
呢道又係有三眼井
呢邊人氣多少少,但環境一樣好舒服;同大研古城一樣,流水貫通束河古城,有一句說話形容束河,「家家見小橋,戶戶有流水」,大多數房屋都有流水經過,而且更近玉龍雪山,溪水比大研更加清純呢
距離香港2300km?
點解美女要走後門?不過我可以光明正大走正門,哈哈
唔知拍緊咩戲呢?好多工作人員好大陣像
離開古城中心位置,去古城外圍遊走一下
望向古城,睇落古城都唔細
古城外圍房屋冇古城中心咁靚,不過呢道多左一份原始味道,有田有地有山有水,呢個就係真正納西人生活;大研個邊大多數地方已經被商人進駐,幸好束河仲可以見到古城﹑當地人最真實一面
但呢啲外圍原始地方唔知可以保留到幾耐呢?再向前行已經可以見到有餐廳﹑客棧出現,睇來呢道遲早都逃唔出商業化命運
係呢啲咁偏僻既地方都唔知可以點做生意
離開原始地方返去古城中心位置,終於再見到其他遊人
再次返到古城中心,可以繼續享受寧靜環境;束河人少路闊,行起來真係好舒服,如果係要hea既話束河比大研更合適
好多少數民族都鐘意掛粟米,唔知係用來食定用來裝飾呢?
行到差唔多係時間離開束河啦
今日天氣唔太好所以影唔出束河古城美麗一面,不過就算係咁束河依然係一個美麗束河,有時間好值得來參觀一下
再見啦束河;有個有趣既地方係束河門口寫住要收五十蚊入場費,但事實束河係免費,可能呢五十蚊係用來呃旅行團或者呃水魚用,所以千其唔好比人呃到
牌坊對出就有麵包車返去大研古城,當時係五蚊位或二十蚊車,咁岩遇到另外有三位朋友又係返大研所以就一齊坐車啦,除開即係四蚊位,平左一蚊,哈哈^^
返到古城冇特別事好做,夜晚係客棧同老闆娘&佢既朋友一齊食正宗廣東菜,好耐都未食過咁豐富既一餐啦!而且大家都係講廣東話,想講咩都得!
就係咁又係麗江過左一日,數數下原來已經係麗江玩左四日,已經開始悶悶地...但真係冇辦法,想向北走又唔得,向南行又唔想,而家可以做既就只有等,等待天氣好轉,等待馬路通行,等待奇蹟出現...我地仲有時間,我相信一定可以等到出發既一日


text:
朱古力蛋糕 @ Italian Tomato
超勁多 cream @.@ 不過好滑 都唔錯 ^^
( 25-FEB-2013 MON )
丫 估唔到尋日晏晝 3 點幾飲完杯凍咖啡之後就超級精神 所以唔係喺眼瞓情況下瞓覺 係會瞓得唔好呢 今日仲係星期一添 ~
今日係 Green Monday 希望我可以維持落去啦 ~
早餐食奶油多 多士真係無咩好選擇 ~
番到菇場都有 d 嘢做 想抖嘅時候又有嘢做咁囉 不過居然有眼瞓嘅感覺 因為我好耐都無試過咁呢 ~
lunch 買炒米粉 平時多辣油又唔覺辣 今次多辣油 食到個胃有 d 痛添 太耐無食辣喇 ~
又係做下抖下 但無啦啦 3 點幾有 d 餓添 好在有朱古力頂住 ~
放工即走喇 去街市買餸 好耐無買餸喇 即代表好耐無煮飯 里奧大人真陰公呢 ~
諗住煮菜呀豆呀呢 d 唔駛咁多時間 但浸呀出水呀都用咗唔小時間 搞掂哂再開機洗衫 好攰呀 ~
是日懶餐 - 豆豉炒甜豆秀珍菇 + 菜心 + 芫茜馬蹄皮蛋湯
豆豉炒甜豆秀珍菇 - 我覺得豆同菇就咁用蒜頭炒好齋咁 所以加 d 豆豉醬同辣豆板醬一齊炒 惹味好多 最緊要里奧大人肯食 因為我都想盡量唔好食咁多肉呢 ~
菜心 - 菜檔趕住收檔 所以 $9 / 斤減到 $7 / 份 超抵 不過唔甜 ~
芫茜馬蹄皮蛋湯 - 里奧大人話尋晚打完邊爐 喉嚨有 d 唔舒服 咁我即做嘢啦 呢個湯夠哂清熱氣架 ~
諗住自己食飯先 點知里奧大人 7 點半打黎話放工 咁我就等埋佢一齊食啦 見佢拎住個 Italian Tomato 盒 即係買咗生日蛋糕比我 算佢啦 ~
搞掂哂就即沖涼喇 之後里奧大人去沖涼啦 拎個手提入廁所 仲鎖埋門 唔知搞咩 ~
到 10 點半喇 見佢無表示 咁我就話我刷牙喇 原來佢已經拎咗臘燭入廚房 捧住個生日蛋糕 再播埋生日歌 原來頭先佢拎電話入廁所係 download 生日歌 真係估唔到佢有心思 百年難得一見 佢話驚聽日正日陪唔到我食生日飯 所以今晚同我提早慶祝呢 好感動呀 ~


text:
( 9-nov-2009 mon )
尋晚食飯食得好開心 興奮過頭瞓唔着呀 今日仲星期一添 好在又唔係話好眼瞓 不過精神就唔多集中咁囉
去麥當勞食早餐真係幾 relax 不過我都唔會話好 hea 咁食 因為唔想太遲番菇場呢
番到菇場無耐就同 partner 過隔離執嘢 整咗個幾鐘 熱到呢 之前凍嘅時候又唔執 掛住中眼瞓 依家熱番小小就黎執 真係丫
今日 lunch 非常之開心啦 因為里奧大人要見工 所以見完就同我去 pizza hut 食 lunch 呀 估唔到無乜人 幾靜 唔錯唔錯呢
雞蓉忌廉湯
雜菜湯
蒜蓉包
香蒜肉絲意粉
豬扒蕃茄湯天使麵
凍檸檬茶
番到菇場黎料啦 有 d 攰 可能朝早體力勞動比較大 又出咗去 lunch 所以有 d 攰 想小休一下咁囉
放工即走 好在諗定好食乜唔駛煩呀
是日懶餐 - 蝦醬蒸豬肉 + 菜心 + 外賣薑醋
蝦醬蒸豬肉 - 好耐無食 同埋真係最緊要可以做 lunch box 囉 見里奧大人食到 jap jap 聲 我覺得好開心呀 因為代表佢鍾意食 如果唔係佢會對住碗飯係咁 "了" 係咁 "了" 囉
菜心 - 又大條又甜 唔買唔得呀
外賣豬腳薑醋 - 百佳買架 但今次無咁深色 不過一樣咁好味喎
整完哂所有嘢又同里奧大人落街散步 佢話想食甜嘢 所以買咗 d 糕點番屋企食 無啦啦想食甜嘢 咁應該係 d 餸比較鹹 因為平時佢好小會咁呢


text:
尋晚放工又約咗 blog 友 卡姑 見面喇 不過今次好 d 可以傾到計 唔會好似速遞咁交完貨就趕頭趕命走
我買咗小小嘢比卡姑 點知佢又特登去買番包古古力酥比我喎 真係丫 當妳朋友買嘢比妳 妳又買黎買去咁 睇妳人仔細細又幾計老土架噃
不過我都好開心嘅 因為妳覺得好食就買比我食呢 不過下次唔好喇 我要開始減肥喇 咁樣會食肥我架 知道嗎
難得聚頭 又係要影下相咁啦 今次就醒喇 因為見到電話亭有個凹位 所以又可以玩自拍喇 今次終於可以三七分臉 + 微微咀笑喇
同卡姑道別之後就等家姐一齊去麥記醫肚就上瑜珈喇
唔知係咪呢排攰得滯 所以覺得課室好凍 凍到想瞓覺添呀
之後同家姐去食飯 諗住去 apm 嘅赤丸食烏冬 點知裝修到 10 月尾喎 無計啦 去 food court 食囉
食 pepper lunch 黑椒牛肉飯 + 蒜蓉牛油雞翼 + 馬拉盞通菜 估唔到呢餐又幾好食噃 不過蒜蓉牛油雞翼就真係唔掂 d 炸漿多到丫 痴痴地線架 又唔脆 雞翼又咩味都無 仲要 30 蚊得 4 隻 係唔係呀
送完家姐搭車就去媽咪屋企 lu 睇亞蘇整件英式西多士 真係睇到驚 4 隻蛋要落 8 匙更沙糖 又要用咁多油去半煎炸 最離譜係佢炸到燶哂呢 仲話係甘黃色 擺明係黑色啦
之後整 " 麵包頭 " 仲桃突 將 d 麵包濕水之後係咁 "練" 已經覺嘔心 之後搓搓下比人搓仲嘔多兩錢 睇完之後已經唔想食喇
番到菇場望住電腦扮勤力 但真係扮唔到 因為 m m 下會忍唔住笑咗出黎 計唔知妳唔係做嘢咩
經文分享
我們又藉着祂, 因信得進入現在所站的這恩典中, 並且歡歡喜喜盼望神的榮耀. (羅 5 : 2-3 )


text:
上篇blog提過,燒腩仔嘅暑假好多時係跟住艾菲留喺屋企,除咗玩玩具同做暑期作業之外,艾菲總要畀D嘢佢做來消耗吓精力嘛,之前試過同佢包餃子整蛋糕,睇得出佢對整嘢食好有興趣,不過艾菲今時唔同往日,宜家連煮餐飯都要偷時間出來先煮到,仲邊有閒情整D大堆頭嘢,所以索性叫佢跟艾菲入廚房做學廚,畀D簡單濕星嘢佢幫吓手.
好似呢晚煮蕃茄蛋,艾菲就先叫燒腩仔幫手打蛋,入廚房睇完艾菲點樣煎D蛋皮,攤凍後再交返畀佢幫手將D蛋皮切成長方形,起初以為佢會切到求求其其,估唔到佢又切得幾似模似樣㗎喎,唔知係因為佢D小手肌進步咗,定因為把刀好用呢(把兒童刀係今年初路過青衣間zakkaya買,十二蚊把堅係切唔傷手但又切到蘿蔔呢類較硬嘅食物,讚﹗)?
切完D蛋皮就交返畀艾菲埋尾,不過燒腩仔嘅任務仲未完㗎,佢要喺開飯前幫手抹枱同放餐具,記得自己細個時燒腩仔婆婆都會要求我哋幫手開枱,但我哋三兄妹次次推得就推唔願做,難得燒腩仔勁enjoy呢個小任務,或者佢認為呢D就係大個仔嘅表現掛,哈哈...
2016年9月26日 星期一
2016年9月22日 星期四
燒腩仔放暑假之跟住媽媽去得邊?
九月都就來完啦,燒腩仔放暑假呢個topic仲未寫完,忙...艾菲堅係日日都好忙,但為免拖吓拖吓又無咗件事,都係快手寫埋佢先.
燒腩仔人生中第一個正式放嘅暑假(上年得兩日嘅唔算啦),遇著BB豆豬啱啱出世,艾菲真係同唔到佢去邊,好彩得妹豬媽提醒,早喺入院生妹妹前就睇定屋企附近社區中心嘅暑假活動,入定紙抽籤,再喺坐月期間吩咐米高幫手報名,基於米高唔贊成個仔咁細個就去學學術嘢咁㖖苦,所以只係報咗非洲鼓同體操兩樣,叫做畀佢去玩吓消磨吓時間,唔使日日坐喺屋企咁悶.
每次上堂,艾菲都會一湊二同佢去社區中心,放低佢然後就同BB豆豬喺中心到坐一陣等佢放學,又每次都要就妹妹嘅飲奶時間,其實都幾趕急一落堂要即返屋企,難得有次妹妹等佢等到瞓著,於是艾菲爭取時間,帶咗佢去試樓下新開嘅甜品鋪,實行兩母子來個偽拍拖sweet一陣咁多啦﹗
燒腩仔人生中第一個正式放嘅暑假(上年得兩日嘅唔算啦),遇著BB豆豬啱啱出世,艾菲真係同唔到佢去邊,好彩得妹豬媽提醒,早喺入院生妹妹前就睇定屋企附近社區中心嘅暑假活動,入定紙抽籤,再喺坐月期間吩咐米高幫手報名,基於米高唔贊成個仔咁細個就去學學術嘢咁㖖苦,所以只係報咗非洲鼓同體操兩樣,叫做畀佢去玩吓消磨吓時間,唔使日日坐喺屋企咁悶.
每次上堂,艾菲都會一湊二同佢去社區中心,放低佢然後就同BB豆豬喺中心到坐一陣等佢放學,又每次都要就妹妹嘅飲奶時間,其實都幾趕急一落堂要即返屋企,難得有次妹妹等佢等到瞓著,於是艾菲爭取時間,帶咗佢去試樓下新開嘅甜品鋪,實行兩母子來個偽拍拖sweet一陣咁多啦﹗
2016年9月19日 星期一
四個月
其實...我兩星期前已經足四個月㗎啦,不過因為去完健康院,發現我兩個月以來都無乜點重過,直情嚴重到跌出生長線要轉介兒科,媽媽唔開心咗足足一個星期,再日以繼夜夜以繼日咁餵我飲奶,搞到個人勁攰就遲咗畀我出場囉...
自從我兩個幾月開始肯埋身食奶,我半埋身半餵樽到三個月之後,媽媽就索性唔泵奶畀我全埋身(艾菲:泵足兩個幾月後真係會對個泵產生恐懼症>.<),只係佢要出街先泵定160-200ml畀我(視乎泵到幾多就畀幾多),起初都可以照舊每日食五餐夜晚一覺瞓天光,不過自從我足100日後就晚晚要食多餐,成日搞到凌晨兩點幾三點食埋宵夜先肯瞓(艾菲:唔夠飽嘅徵兆?).
2016年9月7日 星期三
燒腩仔放暑假之文化博物館半天遊
米高嘅兩個星期大假轉眼來到尾聲,但個天依然日日落雨,所以去玩都要諗D室內活動,見咁啱有D嘢想去沙田做,八月時博物館又免費入場,於是帶燒腩仔去文化博物館玩咗半日.
我哋先上樓上參觀,老實講呢D展品對艾菲來講係零吸引(皆因艾菲已經來過N次),但米高就睇得津津有味咁,起初以為燒腩仔會無耐性搞搞震,點知有過上次同爺爺去茶具文物館嘅經驗後,佢竟然識得話畀艾菲聽要慢慢睇,咁米高都有嘗試介紹吓,又叫佢幫手睇吓D展品係咩年份,叫做畀D嘢佢做啦.
2016年9月1日 星期四
燒腩仔放暑假之TsumTsum體驗
無去迪士尼一排,燒腩仔對米奇嘅熱情依然,耐唔中會叫艾菲推BB車帶妹妹同佢去迪士尼(艾菲之前同佢解釋妹妹細所以暫時唔同佢去迪士尼住,佢就不停諗方法解決呢個問題),眼見八月初一連幾日落雨唔停,連樓下公園都去唔到,於是醒起不如帶佢去又一城睇Tsum Tsum,果然有人一去到即嘩嘩聲,發現D裝置識郁更加係唔肯走話要逐個等佢轉.
見呢個最靚嘅鐘樓無乜人排即埋去影,好開心後面位幫手揸機嘅姐姐好有心機,要知道小朋友宜家呢個年紀,要影一張正正常常嘅一家四口相實在得來不易呢﹗
訂閱: 文章 (Atom)


text:
今早返下屋企先, 真係好耐冇返, 順便飲茶及比家用, 又係去飲茶呢, 已經係第二次, 不過同屋企人, 又冇咩所謂既
有我至愛既紅油抄手, 呢個一定會叫
仲有我叫既素腸粉, 真係唔知點解近排咁鍾意食
仲有呢個好特別既紫心蕃薯煎堆, 又真係幾好食
仲有金錢肚陳村粉, 真係只有呢度先食到
馬拉千層卷, 真係幾軟, 但覺得奶皇唔太多
仲有炸魚蛋, 個皮炸到好脆, 但內魚肉又滑
同父母, 姑姐及姪仔飲完茶之後, 我先同爸返屋企, 我就忙住化妝見joejoe, 因為joejoe今日要加班, 又唔想佢周圍去咁辛苦, 所以約好二點係灣仔等, 睇下佢帶我去邊先得!! 大家去到灣仔後, joejoe帶我去一條好多酒吧既街
全間酒吧以紅色為主, 感覺有點spicy, 同佢酒吧個名一樣
仲有呢間酒吧都幾歐陸式, 但似乎未開店
以田園為主既酒吧都有, 而且仲好開陽
比較中式既酒吧都有!? 不過感覺怪怪地
後來同joejoe見到間酒樓超靚, 而且價錢又唔太貴, 仲可以去影相
同joejoe影返張合照先, 又幾特別喎
自己首先影相先, 係鏡中見到兩個自己, 加埋自己本身, 一共有三個
同時有三個joejoe!! 真係幾過隱
上左樓梯之後, 見到仲靚既地方, 點都要影下相先
影左出黎又真係幾靚喎, joejoe既攝影技術超ok!!
joejoe都影返張相先, 我既攝影技術就....希望joejoe鍾意啦
終於可以入去飲茶啦, 叫完點心之後, 點心又未黎, 先影返張相先~
我哋叫既甜品先到, 望落去個賣相又幾靚喎
個芒果cream卷麻麻地好食, 不過見冇咩地方有, 就叫呢個試下
呢隻椰絲棉花糖既白兔仔味道唔錯, 不過太漏, 都係一隻起, 兩隻止
joejoe叫既叉燒瀨粉, 舊叉燒好似有點肥
呢個叉燒腸味道普通, 不太特別
呢個蕃茄牛肉碎米粉味道唔錯, 有蕃茄味, 米粉又入味
等我同碗米粉影下相先, joejoe話我笑得好sweet!?
比我食左一隻兔仔, 只係剩下兩隻, 佢地仲kiss添
比joejoe食左隻, 最後只剩下一隻
等我食埋最後一隻兔仔先, 兔仔真係可憐..
食完野之後, 我同joejoe都唔知去邊度好, 最後決定去下婚紗展. 係去婚紗展之前, 我同joejoe去左間時裝店睇衫, 見到有頂女優帽好靚, 就算八十元都買左佢, 本來joejoe用恒生卡幫我錄平d, 後來佢用cash dollar買比我, 好多謝你, 我會好好珍惜呢頂帽
最後終於到左會展會場, 買左票之後入場, 就黎有場fashion show, 而且仲有座位比你坐, 快d去霸返個靚位先
可以去到咁近睇show, 自己都幾期待呢!!
天橋就係自己面前, 如果自己以designer既身分在場, sure會更正
第一套衫出場, 全條都係紫色, 又幾靚喎
完全冇人遮擋, 都係第一次, 可以捕捉毎個pose
第二套衫出場, 連同後面個藍色背景又幾襯
後面影果然係靚d, 好鍾意呢種感覺, 好似專業既show
咁近比你影到咁pro既model, 覺得自己及joejoe好幸運
第三條裙我個人都幾鍾意, 全條裙既裙腳以黑色羽毛為主, 我之前有個design係白色羽毛, 原來羽毛真係可以做衫
真係好鍾意拖尾既裙, 尤其係羽毛, 感覺更華麗
條裙既close up, 清楚到毎條羽毛都見到
始終都係白色既婚紗最靚, 加上後面既音符背景, 簡直超襯
呢相簡直係我至愛, 原來台上既婚紗真係可以靚成咁樣
條裙好似好笨重, 但感覺好grand, 相信結婚當日一定唔會介意既
咁快就到最後一條裙, 其實只有五款, 呢款睇黎不太特別
其實仲有個時裝展覽, 太篇幅太長, 留返下一篇再同大家分享^^
kumi's new life
2011年6月4日 星期六
同屋企人飲茶 + 同joejoe半日遊(上)
今早返下屋企先, 真係好耐冇返, 順便飲茶及比家用, 又係去飲茶呢, 已經係第二次, 不過同屋企人, 又冇咩所謂既


text:
今日上另外一堂, 叫做knit wear design, 呢次學針織布料既結構, 之後仲可去workshop織布. 好似幾好玩咁, 阿sir又教得詳細, 而且仲有真實布料睇下, 比琴日果科好好多
可以見到真正既棉花, 只可眼看人勿動
細睇針織物既紗線, 舊野好核突=_="
跟據label列明, 62%係綿, 38%係銅, 布料上見到金銀線就係銅
毎種布料不只由一種物質織成, 有時會有多種物質, 成分資料會係布辦卡上列明
好似呢塊布料咁, 有部分係羊毛, 仲有尼龍及阿加力
仔細睇下可以見到各種織法及針線, 真係好多野學
仲有靚靚布辦, 聽講類似歐洲款式舖排, 果然好pro!!
上堂中見到fashion illustration既阿may同我既朋友coby, coby教左我唔少布料上既知識, 多謝你. 但見唔到我兩位朋友kate既? 唔通佢地唔記得左返學!?
kumi's new life
2011年4月20日 星期三
又再上堂
今日上另外一堂, 叫做knit wear design, 呢次學針織布料既結構, 之後仲可去workshop織布. 好似幾好玩咁, 阿sir又教得詳細, 而且仲有真實布料睇下, 比琴日果科好好多


text:
( 5-jul-2011 tue
)
霍醫生今朝 8 點 15 分就到 我問佢可唔可以今日出院 佢話可以
之後佢收到 call 要去執仔 所以執完仔再番黎睇我 ~
差唔多
8 點 45 分再黎 話我可以出院 星期一去診所覆診 我第一時間打比里奧大人 佢話啱啱沖完杯咖啡時 會唔會咁邪真係出院 點知真係
哈 佢又要即刻請假陪我出院啦 好在佢上司體諒咋 感恩 ~
佢差唔多 10 點就到 姑娘又教咗我點辦出院手續同拎藥
里奧大人一黎到就同我執嘢 1 袋去 3 袋番 因為里奧大人驚我唔夠衫換 又驚我熱 所以拎咗幾套比我 呢方面佢都幾細心嘅 ~
差唔多 11 點就搞掂 算快啦 一上的士里奧大人就叫司機唔好開咁快 因為我做完手術
呢一下真係覺得佢好好呀 睇唔出咁細心 ~
嘩 好掛住屋企呀 最估唔到係里奧大人換哂床單 又洗乾淨哂 d
cushion 比我墊 超級勁感動呀 ~
勁想飲茶呀 所以番到屋企 執好哂嘢就去鴻星飲茶
慢慢食慢慢飲 Very 嘆呀 ~
之後去買生果 因為我唔想着衭 驚整到 "cool"
住傷口 所以買咗 4 條 1 pc 里奧大人比埋錢 仲問我夠唔夠 又好細心陪我揀 換轉係平時就無咁順灘 哈
~
番到屋企就打比媽咪 話佢知我出院 佢緊張到以為我喺醫院
想即黎睇我果隻 之後又問我真定假 我話真架 之後佢喺度喊 話我唔話佢知 嘩 我地特登唔講架 唔係佢包住兩隻腳黎探我 我仲擔心
~
鐘點 5 點幾到 3 個鐘就幫我抹咗洗手間 拖地同煮煲湯煮飯
~
我初初諗住自己會做到家務 仲會煮到飯 煲到湯 原來係唔得架 下下按住傷口黎行
根本做唔到嘢囉 ~
今晚里奧大人應該好瞓架喇 唔駛心掛掛嘛
~


text:
噚日係母親節車媽媽係外家返嚟我就送咗禮物比佢就係Kiss Kiss嘞車媽媽當然受落啦因為佢實在太愛我了(陶醉中)
13 5月, 2013
車媽媽的母親節
噚日係母親節車媽媽係外家返嚟我就送咗禮物比佢就係Kiss Kiss嘞車媽媽當然受落啦因為佢實在太愛我了(陶醉中)
充實的母親節
噚日係母親節我過得好充實呢,一早二佬同女友就去酒樓攞定位請媽媽飲茶我哋有幸痴茶飲哈哈多謝二佬,跟住指定動作陪爸媽竹戰到夜晚我哋喺屋企食,嘩有東昇班,炆豬手鴨掌,蝦仁炒蛋,蠔油雞翼,帶子燴菜心仲有啊媽靚湯蟲草花跟住飯後果仲有榴槤,巢皮瓜車爸爸食到大肚腩凸晒出嚟真滿足啊
11 5月, 2013
表妹婚禮
昨晚係表妹結婚嘅大喜日我呢個昔日眼淺嘅表妹竟然冇喺自己婚禮上喊爆做咗人妻果然唔同D不過佢簽紙時我都眼濕濕,見佢揾到一個甘愛錫佢嘅老公真喺戥佢開心喺度祝佢哋永遠恩愛快D生個小小吉比我哋玩吓就更好haha~~~
09 5月, 2013
黃昏跑街
今日車爸爸早收工返到屋企未天黑車媽媽即刻帶我落去跑街Happy night呀喪跑~~~~
08 5月, 2013
親子樂
是晚羅家運動夜兼親子樂我同車爸爸玩到碌地好開心呀^0^
訂閱: 文章 (Atom)